vnews - Jalugai heydha kurevvi zuvaan leaderah avas kalhieh!\nޖަލުގައި ހޭދަކުރެއްވި ޒުވާން ލީޑަރަށް އަވަސް ކަޅިއެއް!\n9 ޖޫން 2017\nމަހުލޫފަށް ކުރިމިނަލް ކޯޓަށް ވައްދަނީ އޭނާ ވަނީ މިހާރު މިނިވަންވެފައި.-- ވީ ފޮޓީ: އަބްދުﷲ ޝާމް (މުއްތު)\nރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފުގެ މައްޗަށް އިއްވާފައިވާ 10 މަހާއި 24 ދުވަހުގެ ޖަލު ހުކުމް ތަންފީޒުކޮށް ނިމި ހުކުރު ދުވަހު އޭނަ ވަނީ މިނިވަންވެފައެވެ. ގިނަ ބަޔަކު މިއަދު ދެކޭ ގޮތުގައި މަހްލޫފަކީ ސިޔާސީ މަސައްކަތުގެ ސަބަބުން ޖަލުގައި ހޭދަކުރައްވަން ޖެހިވަޑައިގެންނެވި ޒުވާނުންގެ ލިޑަރެކެވެ.\nފުލުހުންގެ ދައުރު އަދާކުރުމަށް ހުރަސްއެޅުމުގެ ދައުވާ މަހުލޫފްގެ މައްޗަށް ސާބިތުވާ ކަމަށް ނިންމައި،4މަހާއި 24 ދުވަހުގެ ޖަލު ހުކުމެއް މަހްލޫފު މައްޗަށް އިއްވީ މިދިޔަ އަހަރުގެ ޖުލައި މަހުގެ 16 ވަނަ ދުވަހުއެވެ. އެއީ އޭނާގެ ހަޔާތުގެ ދުވަސްތައް ޖަލުގައި ހޭދަކުރަން ފެށުނު ހުކުމެވެ. އެ ހުކުމް އޭނާގެ މައްޗަށް އިއްވީ 2015 ވަަނަ އަހަރުގެ އޭޕްރީލް މަހުގެ ތިން ވަނަ ދުވަހުގެ ރޭ 7:00 ހާއިރު ފުލުހުންގެ ބެލުމުގެ ދަށުގައި ކޯޓަށް ހާޒިރު ކުރުމަށްފަހު އަނބުރާ ފުލުހުންގެ ވެހިކަލަށް އެރުވުމަށް މަސައްކަތް ކުރުމުން އެކަމާ ދެކޮޅު ހަދައި ފިލަން އުޅުނު ކަަމަށްބުނެ ކުރި ދައުވާ ސާބިތުވާ ކަމަށް ކަނޑައެޅުމުންނެވެ. އެ ދައުވާއިން ދިފާއުވުމަށް ހުށަހެޅި ހެއްކާއި ދެއްކެވި ވާހަކަތައް ވެގެން ދިޔައީ "ބޭކާރު" އެއްޗަކަށެވެ.\nފުރަތަމަ ހުކުމަށްފަހު ދިހަ ދުވަސްވެސް ނުވަނީސް ޖުލައި މަހުގެ 25 ވަނަ ދުވަހު ހަމަސްދުވަހުގެ ހުކުމެއް އައީ ދައުލަތުން އޭނާގެ މައްޗަށް އުފުލި ފުލުހުންގެ ދައުރު އަދާކުރުމަށް ދަތިކުރުމުގެ ދެވަނަ ދައުވާ ސާބިތުވުމުންނެވެ. މަހްލޫފުގެ މައްޗަށް ހަ މަސްދުވަހުގެ ޖަލު ހުކުމެއް ކުރީ 2015 ވަނަ އަހަރުގެ މާޗު މަހުގެ 25 ވަނަ ދުވަހުގެ ރޭ މާލޭގެ އެކި ސަރަހައްދުތަކުގައި ބަޔަކު މުޒާހަރާ ކުރަމުންދަނިކޮށް ބޮޑުތަކުރުފާނުމަގާއި މުހައްމަދު އިސްމާއީލް ދީދީގޯޅި ބެރިކޭޑުޖަހައި ބަންދުކޮށްފައި ވަނިކޮށް ބެރިކޭޑުތައް ކޮށްޕައި ދުރަށް ޖެއްސުމަށްފަހު، ފުލުހުން ބަންދުކޮށްފައިވާ ސަރަހައްދަށް ގަދަކަމުން ވަދެފައިވާ ކަމަށް ބުނެ ކުރި ދައުވާ ސާބިވުމުންނެވެ.\nއެ ހުކުމް ބާތިލް ކުރުމަށް އެދި މަހުލޫފުގެ ފަރާތުން ހައި ކޯޓުގައި އެ މައްސަލަ އިސްތިއުނާފު ކުރީ މިދިޔަ އަހަރު އޮގަސްޓް މަހުގެ 10 ވަނަ ދުވަހުއެވެ. ނަމަވެސް އިސްތިއުނާފުގެ އަޑުއެހުންތައް ފަށާފައިވަނީ އޭގެ ނުވަ މަސް ފަހުން މިއަހަރުގެ މެއި މަހުގެ 15 ވަނަ ދުވަހުއެވެ. އަދި އިސްތިއުނާފު ޝަރީއަތުގެ އަޑުއެހުންތައް ނިމި ކްރިމިނަލް ކޯޓުގެ ހުކުމަށް ހައި ކޯޓުން ތާއީދުކޮށް މިދިޔަ ބުރާފަތި ދުވަހު ހުކުމްކުރީ ދަށުކޯޓުގެ އެހުކުމް ތަންފީޒުކޮށް ނިމިފައި ވަނިކޮށެވެ. ހަމަސް ދުވަހުގެ ހުކުމް އިސްތިއުނާފަށް ހުށަހެޅި ނަމަވެސް4މަހާއި 24 ދުވަހުގެ ހުކުމް މަހުލޫފުގެ ފަރާތުން އިސްތިއުނާފަށް ހުށަހަޅާފައެއް ނުވެއެވެ.\nމަހްލޫފު ޖަލުގައި ހޭދަކުރެއްވި ދުވަސްތަކުގައި ކެއިންބައްލަވަން ހުރި ތަކެތީގެ ސަބަބުން އެލާޖިކްގެ މައްސަލަތަކާ ވަރަށް ބޮޑަށް ކުރިމަތިވެވަޑައިގެންނެވިއެވެ. ސިއްހީގޮތުން ދަތިތަކާ ކުރިމަތިލާން ޖެހިވަޑައިގެން، ދެފަހަރެއްގެ މަތިން ރާއްޖެއިން ބޭރުން ފަރުވާ ހޯއްދަވަން ޖެހިވަޑައިގެންނެވިއެވެ. އެގޮތުން މިދިޔަ އަހަރުގެ ޑިސެމްބަރު މަހުގެ 11 ވަނަ ދުވަހު އިންޑިޔާއަށް ބޭސްފަރުވާއަށް ވަޑައިގެންނެވުމަށްފަހު ޑިސެމްބަރު މަހުގެ 21 ވަނަ ދުވަހު ވަނީ އެނބުރި ވަޑައިގެންފައެވެ. އަދި މި އަހަރުގެ ފެބްރުއަރީ 21 ވަނަ ދުވަހުން ފެށިގެން 28 ވަނަ ދުވަހަށް އިންޑިޔާގައި ބޭސްފަރުވާއަށް މަޑުކުރެއްވުމަށްފަހު ރާއްޖެ ވަޑައިގެން އަނެއްކާވެސް ޖަލަށް އެނބުރި ވަޑައިގެންނެވިއެވެ. މީގެ އިތުރަށް މާލެގެނެސް ވެސް އޭނާއަށް އެކިފަހަރުގެ މަތިން ހޮސްޕިޓަލުން ފަރުވާދީފައިވެއެވެ. އަދި މި އަހަރުގެ މާޗް މަހު މަހުލޫފް ވަނީ އޭނާއަށް ލިބެމުންދިޔަ އަނިޔާތައް ކަމާބެހޭ ފަރާތްތަކުގެ ސަމާލުކަމަށް ގެންނެވުމަށް ބަނޑުހައިހޫނު ކަމުގެ ހަޅުތާލެއް ވެސް ކުރައްވާފައެވެ.\nރައްޔިތުންގެ މަޖިލީހުގެ މެމްބަރެއްގެ ގޮތުގައި ދެވަނަ ދައުރު ފުރުއްވަމުން ގެންދަވާ މަހުލޫފް ޖަލަށްލެވުނުތާ ކުރީކޮޅު 40 ދުވަސް ވަންދެން އެކަހަރި ކޮށްފައި ވެސް ބެހެއްޓިއެވެ. އަދި މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ވޯޓާއި ގުޅިގެން ވެސް އޭނަ އެކަހެރިކުރިއެވެ. މީގެ އިތުރަށް މަހުލޫފް މިނިވަންވިއިރުވެސް އޭނާ ހުންނެވީ އެކަހެރިކޮށްފައި ކަމަށް އާއިލާއިން ވަނީ ބުނެފައެވެ.\nޖިނާއީ ދެ ދައުވާއެއް ސާބިތުވާ ކަމަށް ކަނޑައަޅައި މަހުލޫފުގެ މައްޗަށް އިއްވި ޖަލުހުކުމްތަކާ ގުޅިގެން އޭނަ ޖަލަށް ލެވުނީ އިިދިކޮޅު މުޒާހަރާތަކުގެ ތެރެއިން ފާއިތުވެދިޔަ ދެތިން އަހަރު ތެރޭގައި އެކި ފަހަރު އޭނާ ހައްޔަރުކޮށްފައި ވަނިކޮށެވެ. އެގޮތުން މިދިޔަ އަހަރުގެ ފެބްރުއަރީ 12 ވަނަ ދުވަހު "ކޮރަޕްޝަން ޔަގީން"ގެ ނަމުގައި އިދިކޮޅު އެމްޑީޕީން ބޭއްވި މުޒާހަރާއެއްގައި ފުލުހުންގެ އަމުރަށް ނުކިޔަމަންތެރިވެގެން ކަމަށްބުނެ މަހްލޫފު ހައްޔަރު ކޮށްފައިވެއެވެ. އަދި އެމްޑީޕީން "ވަގު ޔަގީން"ގެ ނަމުގައި 11 މާޗް 2016 ގައި މާލޭގެ މަގުތަކުގައި ކުރިއަށް ގެންދިޔަ ހިނގާލުން ނިންމާލި ފަހުން ހިނގައިދިޔަ ހަމަނުޖެހުމެއްގެ ތެރެއިން ވެސް މަހުލޫފް ވަނީ ހައްޔަރުކޮށްފައެވެ. އަދި 2016 ވަނަ އަހަރުގެ ޖުލައި މަހުގެ 16 ވަނަ ދުވަހުގެ ހަވީރު އެމްޑީޕީން ބޭއްވި އެއްވުމުގެ ތެރެއިންވެސް އޭނަ ހައްޔަރުކޮށްފައިވާއިރު 2015 މާޗް 25 ވަނަ ދުވަހުގެ ރޭ އިދިކޮޅު ސިޔާސީ ޕާޓީތަކުން މާލޭގައި ކުރި މުޒާހަރާގައި ހައްޔަރުކޮށް، ކްރިމިނަލް ކޯޓުން ވަނީ އޭނާގެ ބަންދުގެ މުއްދަތު އިތުރުކޮށްފައެވެ. ނަމަވެސް މުޒާހަރާއަށް ނުދިއުމަށް ކްރިމިނަލް ކޯޓުން ކުރި ޝަރުތު ގަބޫލުނުކޮށްގެން އޭނާ ބަންދުގައި ބަހައްޓަން ކްރިމިނަލް ކޯޓުން އަމުރު ކުރިއެވެ. އޭގެ ފަހުން އޭނަ ދޫކޮށްލީ ހައި ކޯޓުގެ އަމުރަކަށެވެ.\nރައީސް މައުމޫން އަބްދުލް ގައްޔޫމަށް ތާއީދު ކުރައްވައި ސިޔާސީ މައިދާނަށް ނިކުމެވަޑައިގެންނެވި މަހްލޫފު ވަނީ ޕީޕީއެމް އުފެއްދުމުގައިވެސް އިސްކޮށް މަސައްކަތް ކުރައްވާފައެވެ. ޕީޕީއެމްގެ ތަރުޖަމާނުކަން ވެސް ކުރައްވާފައިވާ މަހްލޫފު އެ ޕާޓީން ވަކިކުރުމަށް ޕާޓީގެ ސުލޫކީ ކޮމެޓީން ނިންމީ 24 ފެބްރުއަރީ 2015 ގައެވެ. އަދި އޭގެ ފަހުން އިދިކޮޅު ޕާޓީތަކުން އުފެއްދި މޯލްޑިވްސް ޔުނައިޓެޑް އޮޕްޒިޝަން (އެމްޔޫއޯ)ގެ ތަރުޖަމާނަކީވެސް މަހްލޫފެވެ.\nހުކުމް ތަންފީޒުކޮށް ނިމި މަހުލޫފް މިނިވަންވެފައި މިވަނީ މަހުލޫފަށް އިއްވި ހުކުމަކީ އިންސާފުވެރި ހުކުމެއް ނޫން ކަމަށް ބުނެ މަހުލޫފް ވަގުތުން މިނިވަންކޮށް ލިބުނު ގެއްލުމުގެ ބަދަލުު ދިނުމަށް އދގެ ވޯކިން ގުރޫޕުން ދިވެހި ސަރުކާރަށް ގޮވާލާފައި ވަނިކޮށެވެ. މަހްލޫފު ބަންދުގައި ހުންނެވި ދުވަސްތަކުގައި އޭނާ މިނިވަން ކުރުމަށް ސިޔާސީ އެކި ބޭފުޅުން ބޮޑެތި މަސައްކަތްތަކެއް ކުރެއްވިއެވެ. އެގޮތުން ބައިނަލްއަގުވާމީ އެކި ފަރާތްތަކުގެ ސަމާލުކަމަށް އެކަން ގެންނެވިއެވެ.\nމަހްލޫފު މިނިވަންވުމުން މުޅި ސޯޝަލް މީޑިޔާގައިވެސް އެކި މީސްމީހުން ވަނީ އުފާ ފާޅުކޮށްފައެވެ. އިންތިޒާރުކުރަމުން އައި ވަގުތު ޖެހުނުއިރު މަހްލޫފުގެ އަންހެނުންނަށްވެސް ލިބުނީ ކުއްލި އުފާވެރި ކަމެކެވެ. ސިޔާސީ ލީޑަރުންނާއި އާންމުންގެ މަރުހަބާގެ މެސްޖުތަކުން މުޅި ސޯޝަލް މީޑިޔާ ފުރާލައިިފިއެވެ. މަހްލޫފު މިނިވަންވެ އޭނާގެ ހިތުގެ ޝުއޫރުތައް ބަންޑުން ކޮށްލައްވާނީ މިރޭ އޭނާއަށް ޚާއްސަކޮށް ބާއްވާ ޖަލްސާގައެެވެ.


Mi sarukaarugai University eh ge dharaja libeyne kamuge ummeedhu bodu: Villa College - vNews.mv\nމިސަރުކާރުގައި ޔުނިވާސިޓީއެއްގެ ދަރަޖަ ލިބޭނެކަމުގެ އުއްމީދު ބޮޑު: ވިލާ ކޮލެޖު\nއާމިނަތު ޝަފީޢާ 02 September 2019, 14:24\nމި ސަަރުކާރުގައި ވިލާ ކޮލެޖު ޔުނިވާސިޓީއަކަށް ބަދަލުކުރެވޭނެ ކަމުގެ އުއްމީދު ބޮޑު ކަމަށް އެ ކޮލެޖުގެ ރެކްޓަ ޑރ. އަހްމަދު އަންވަރު ވިދާޅުވެއްޖެ އެވެ.\nވީނިއުސްއަށް މައުލޫމާތު ދެއްވަމުން ވިލާ ކޮލެޖުގެ ރެކްޓަރ ޑރ. އަހްމަދު އަންވަރު ވިދާޅުވީ ރައީސް އިބްރާހިމް މުހައްމަދު ސޯލިހުގެ ސަރުކާރު ވެރިކަމަށް އައުމާއެކު 2018 ވަނަ އަހަރުގެ ނޮވެމްބަރު މަހުގެ 19 ވަނަ ދުވަހު ވިލާ ކޮލެޖު ޔުނިވާސިޓީއަކަށް ބަދަލުކޮށްދެއްވުމަށް އެދި ޕްރޮޕޯސަލެއް ސަރުކާރަށް ހުށަހަޅާފައިވާނެ ކަމަށެވެ.\n"އެހެންކަމުން މި ސަރުކާރުގައި ވިލާ ކޮލެޖު ޔުނިވާސިޓީއަކަށް ބަދަލުކުރެވޭނެ ކަމުގެ އުއްމީދު ބޮޑު. ސަރުކާރުން އެކަމުގައި ދެއްވަނީ ވަރަށް އުންމީދީ ޖަވާބުތަކެއް،" އަންވަރު ވިދާޅުވި އެވެ.\nވިލާ ކޮލެޖު، ޔުނިވަސިޓީ އަކަށް ބަދަލުކުރުމަށް ކުރެވިފައިވާ މަސައްކަތްތައް ހިއްސާކުރައްވަމުން ޑރ. އަންވަރު ވިދާޅުވީ ވިލާ ކޮލެޖު ޔުނިވާސިޓީއަކަށް ބަދަލުކުރުމަށް ނިމިދިޔަ ސަރުކާރުގައިވެސް ގިނަ މަސައްކަތްކަތެއް ކުރެވުނު ކަމަށެވެ. އެގޮތުން ނިމިދިޔަ ސަރުކާރުގައި 2013 ވަނަ އަހަރު ވިލާ ކޮލެޖުން ޕްރޮޕޯސަލެއް ހުށަހެޅުމުން އެޑިޔުކޭޝަން މިނިސްޓްރީގެ ދަށުން އޭރު ހިންގަމުންދިޔަ ހަޔާ އެޑިއުކޭޝަން ޑިޕާޓްމަންޓްގެ ބޮޑު ޓީމެއް ވިލާ ކޮލެޖަށް ޒިޔާރާތްކޮށް އެތަނުގެ އެސަސްމެންޓެއް ހެދި ކަމަށްވެސް ޑރ. އަންވަރު ވަނީ މައުލޫމާތު ދެއްވާފަ އެވެ.\nއެސެސްމަންޓް ހެދި ކޮމިޓީން ވިލާ ކޮލެޖު، ޔުނިވާސިޓީއަކަށް ބަދަލުކުރުމަށް ސަރުކާރަށް ލަފާ އަރުވާފައިވާ ކަމަށް އެނގިފައިވާ ކަމަށްވެސް އންވަރު ވިދާޅުވި އެވެ. އެހެންނަމަވެސް އެކަމުގައި އެއްވެސް ނަތީޖާއެއް ނުލިބި ވަނިކޮށް ސަރުކާރު ނިމުމަކަށް އައީ ކަމަށްވެސް ޑރ. އަންވަރު ވަނީ މައުލޫމާތު ދެއްވާފަ އެވެ.\nވިލާ ކޮލެޖު ޔުނިވާސިޓީއަކަށް ބަދަލުކުރެވިއްޖެނަމަ އެ ކޮލެޖު ވެގެން ދާނީ ދިވެހިރާއްޖޭގެ ފުރަތަމަ އަމިއްލަ ޔުނިވާސިޓީއަށެވެ.\nވިލާ ކޮލެޖު އެންމެ ފުރަތަމާ ހިންގަން ފެށީ 2006 ވަނަ އަހަރު4އިންސްޓިޓިއުޓަކަށް ބަހާލައިގެންނެވެ. އެއީ ބިޒްނަސް މެނޭޖްމަންޓް، އިންފޮމޭޝަން ޓެކްނޮލޮޖީ، ހޮސްޕިޓަލިޓީ މެނޭޖްމަންޓް އަދި ޑައިވިން އެންޑް ވޯޓަރ ސްޕޯޓްސް އެވެ. މީގެތެރެއިން ހޮސްޕިޓަލިޓީ މެނޭޖްމަންޓް އަދި ޑައިވިން އެންޑް ވޯޓަ ސްޕޯޓްސްގެ އިންސްޓިޓިއުޓް ހިންގީ ސަން އައިލެންޑްގަ އެވެ. ބިޒްނަސް މެނޭޖްމަންޓް އަދި އިންފޮމޭޝަން ޓެކްނޮލޮޖީގެ އިންސްޓިޓިއުޓް ހިންގީ މާލޭގަ އެވެ.\nވިލާ ކޮލެޖަށް، ކޮލެޖެއްގެ ދަރަޖަ ދީގެން މަދު ކުދިން ކޮޅަކާއެކު އެންމެ ފުރަތަމަ ވިލާކޮލެޖުގެ ނަމުގައި ހިންގަން ފަށާފައިވަނީ 2007 ވަނަ އަހަރުގެ އޮކްޓޯބަރު މަހުގެ ތެރޭގަ އެވެ. ވިލާ ކޮލެޖަކީ މިހާރު ރާއްޖޭގައި އެންމެ ފުޅާކޮށް ހިންގާ ކޮލެޖެވެ.


Ras Online - ކޯވިޑް-19: ފިރިހެނުންނަށް ބިރުބޮޑު؛ އިންޓަފިރޯން ބޭނުންކޮށްގެން ބައްޔަށް ފަރުވާކުރެވޭ - ދިރާސާ\nކޯވިޑް-19: ފިރިހެނުންނަށް ބިރުބޮޑު؛ އިންޓަފިރޯން ބޭނުންކޮށްގެން ބައްޔަށް ފަރުވާކުރެވޭ - ދިރާސާ\nސަޢީދު ޢަބްދުﷲ 15 މޭ 2020 - 21:4\nމި ދިޔަ އަހަރުގެ ޑިސެމްބަރު މަހު ޗައިނާގެ ވޫހާން އިން ފެނުނު އައު ކޮރޯނާވައިރަހާއި ހަނގުރާމަކުރުމަށް އެ ވައިރަހާއި ބެހޭ އިތުރު މައުލޫމާތު ދެނެގަތުމަށް ސައިންސްވެރިން އެތައް ދިރާސާތަކެއް ކުރަމުންދާއިރު، ބައްޔާއި އޭގެ ފަރުވާއާއި ބެހޭގޮތުން ފަހުގެ ދިރާސާތަކުން ހާމަވެފައިވާ ބައެއް ކަންކަން މިލިއުމުގައި ފާހަގަކޮށްލާނަމެވެ.\nކޯވިޑް-19 ޖެހޭ ފިރިހެންނުންނަށް ކުރާ އަސަރު ބަލިޖެހޭ އަންހެނުންނަށްވުރެ ބޮޑުކަން މީގެކުރިން ދިރާސާވެރިން ވަނީ ފާހަގަކޮށްފައެވެ. އެގޮތުން ޔޫރަޕުގެ 11 ގައުމެއް ހިމެނޭގޮތަށް ހަދާފައިވާ ދިރާސާއަކުން ހާމަވެފައިވާ ގޮތުގައި ސެލްތަކަށް ބަލިޖައްސައިދިނުމަށް އެހީތެރިވެދޭ އެންޒައިމެއް، ފިރިހެނުންގެ ހަށިގަނޑުގައި ހުންނަ މިންވަރު އަންހެނުންގެ ހަށިގަނޑަށްވުރެ ގިނައެވެ.\nޔޫރަޕިއަން ހާޓް ޖާނަލްގައި ނިމިދިޔަ ހަފްތާގައި ޝާއިއުކުރި މި ދިރާސާގައި ބުނެފައިވަނީ "އެންޖިއޯޓެންސިން-ކޮންވާޓިން އެންޒައިމް 2" ނުވަތަ "އޭސް2" ފިރިހެނުންގެ ލޭގައި ގިނަވުމުގެ މާނައަކީ އެމީހުންގެ ހަށިގަނޑުގެ ގުނަވަންތަކުގައި ސެލްތަކުގެ އެތެރެއަށް ވަނުމަށް ވައިރަސް ބޭނުންކުރާ "އޭސް2 ރިސެޕްޓާސް" ވެސް ގިނަ ވާނެ ކަމެވެ. މި ދިރާސާ ހަދާފައިވަނީ އުމުރުން ދުވަސްވީ މީހުންގެ ތެރެއިން ކޯވިޑް-19 އަށް ޕޮޒިޓިވް ނުވިނަމަވެސް، ހިތުގެ ބަލިހުންނަ 2000 އަށްވުރެ ގިނަ އަންހެނުންނާއި ފިރިހެނުން ހިމަނައިގެންނެވެ. މީގެ ތެރެއިން ގިނަ މީހުންނަކީ އާންމުކޮށް ލޭގެ ޕްރެޝަރު މައްޗަށް ދިޔުން ކުޑަކުރުމަށް ބޭސް ބޭނުންކުރާ މީހުންކަމަށްވާއިރު، މި ބޭހުގެ ސަބަބުން އޭސް2 އެންޒައިމްގެ އަސަރު ހަށިގަނޑުގައި ކުޑަކޮށްދެއެވެ. މިފަދަ ބޭސްތަކަށް އާންމުގޮތެއްގައި "އޭސް2 އިންހިބިޓަރސް" ގެ ނަމުންވެސް ނަން ކިޔައެވެ. އެގޮތުން، މި ބޭހުގެ ސަބަބުން ކޮރޯނާވައިރަސް ޖެހުމުން ހާލު ބޮޑުވުމުގެ ފުރުސަތު އިތުރުނުވާކަން ވަނީ ޔަގީންވެފައެވެ.\nހޮންގްކޮންގްގެ6ހޮސްޕިޓަލެއްގައި ބަލީގެ ހާލަތު މެދުމިނުގައި ތިބި ބަޔަކު ހިމަނައިގެން ހެދި ކުޑަ ތަހުލީލަކުން ހާމަވި ގޮތުގައި، "އިންޓަރފިރޯން" ބޭނުންކުރުމުން ވަރަށް ފުރިހަމައަށް ކޮރޯނާވައިރަހަށް ފަރުވާދެވެއެވެ. އެގޮތުން، އެންޓި ވައިރަލް ބޭސްތައް ކަމަށްވާ "ލޮޕިނާވިރް"، އާއި "ރިޓޮނާވިރް" އަދި "ރިބަވިރިން"ގެ އިތުރުން އިންޓަރފިރޯން-ބީޓާ ބަލިމީހާއަށް ދީފިނަމަ ބަލީގެ އަލާމާތްތައް ކުޑަވެ، އެމީހާގެ ފަރާތުން ބަލިފެތުރުން ނުވަތަ "ކޮންޓޭޖަން" ގެ ފުރުސަތު ކުޑަކޮށްދެއެވެ. މީގެއިތުރުން އިންޓަރފިރޯން ބޭނުންކުރުމުން ބަލިމީހުންގެ ތެރެއިން ދެބައިކުޅަ އެއްބައި އަށްވުރެ ގިނަ މީހުން7ދުވަސްތެރޭގައި ބައްޔަށް ނެގެޓިވް ވެފައިވާއިރު، އިންޓަރފިރޯން ނުދޭ މީހުން ނެގެޓިވްވާން 12 ދުވަސް ނަގާފައިވެއެވެ.\nމެޑްއާރްވިކްސްގައި ޝާއިއުކޮށްފައިވާ އަދި ޕިއަރ ރިވިއުނުކުރާ އިނގިރޭސިވިލާތުގެ ދިރާސާއަކުން ބުނެފައިވާ ގޮތުގައި މާބަނޑު މީހަކަށްވެސް ބަލިޖެހޭ އެހެން މީހަކަށްވެސް ބަލީގެ ސަބަބުން ކުރާ ނޭދެވޭ އަސަރުތަކުގައި ވަކި ތަފާތެއް ނުހުރެއެވެ. އަދި ބަލީގެ ނޭދެވޭ އަސަރުކުރާ ގިނަ މާބަނޑު މީހުންނަކީ މާބަނޑު ދުވަސްވަރުގެ ފަހު މަސްތައް ގުނަމުންދާ މީހުންނެވެ. އެގޮތުން، ބަލިޖެހުނު މާބަނޑު މީހުންގެ ތެރެއިން ބަލީގެ ސަބަބުން ހޮސްޕިޓަލްގައި އެޑްމިޓްކުރަން ޖެހިފައވަނީ 0.5 އިންސައްތައަށް ވުރެ މަދުމީހުންކަމަށާއި، ހާލުބޮޑުވެ އައިސީޔޫގައި ފަރުވާ ދޭންޖެހުނީ އޭގެ ތެރެއިން 10 އިންސައްތައަށްވުރެވެސް މަދު ބަޔަކަށްކަމަށް އެ ދިރާސާގައި ވެއެވެ. އޭގެ އިތުރުން އެޑްމިޓްކުރެވުނު ހުރިހާ މާބަނޑު މީހުންނަކީ ބަނޑަށް6މަސްވެފައިވާ މީހުންކަންވެސް މި ދިރާސާގައި ފާހަގަކޮށްފައިއެވެ.\nއެހެންނަމަވެސް، ސްވީޑްންއިން ހެދި ދިރާސާއިން ބުނެފައިވަނީ މާބަނޑު މީހުންނަށް ކޯވިޑް-19ގެ ސަބަބުން ބިރުވެރިކަން ބޮޑުވާކަމަށެވެ. އެކްޓާ އޮބްސްޓްރެޓީޝިއާ އެޓް ގައިނެކޮލޮޖިކާ ސްކޭންޑިނޭވިޗާ ނަމަކަށްކިޔާ ސިއްހީ ޖާނަލެއްގައި ޝާއިއުކޮށްފައިވާ މި ދިރާސާގައި ބުނީ ބަލިޖެހޭ އެއް އުމުރު ފުރާގެ މާބަނޑު އަންހެނުންނާއި މާބަނޑުނޫން އަންހެނުން އަޅާ ކީއިރު، މާބަނޑު މީހުން އެޑްމިޓްކޮށް އައިސީޔޫގައި ފަރުވާ ދޭންޖެހުނު މިންވަރު މާބަނޑުނޫން ބަލިމީހުންނަށްވުރެ ފަސްގުނަ އިތުރުކަމަށާއި، ވެންޓިލޭޓަރަށް ގުޅަން ޖެހުނު މާބަނޑުމީހުންގެ އަދަދު ހަތަރު ގުނަ އިތުރުކަމަށެވެ. އެގޮތުން، ކޯވިޑް-19ގެ ސަބަބުން މާބަނޑު މީހުންނަށް އޮތް "ރިސްކް" އޮޅުވާ ނުލުމަށް ދިރާސާވެރިންވަނީ ބުނެފައެވެ. އަދި މާބަނޑު ދުވަސްވަރު ކޯވިޑް-19 އިން ސަލާމަތްވުމަށް ގިނަ މަސައްކަތްތަކެއް ކުރުމަށް އަންހެނުންނަށް ގޮވާލާފައިވެއެވެ.\nދުނިޔޭގެ 4.57 މިލިއަން މީހުންނަށް ޖެހިފައިވާ ކޯވިޑް-19 ގައި 305،243 މީހަކު ވަނީ މަރުވެފައެވެ.\nތިގެންނައެހީ އަޅަނީ ވަޅައް ކަމެއް ކަނޑަށް ކަމެއް ދެނަހުރި މީހަކު މިޤައުމުގަ އެބަހުރިބަ؟


Ganee JSC ah haazirukohfi, ACC ah ves mahsala eh\nޣަނީ ޖޭއެސްސީއަށް ހާޒިރުކޮށްފި، އޭސީސީއިން ވެސް މައްސަލައެއް ބަލަނީ\nސުޕްރީމް ކޯޓުގެ ފަނޑިޔާރު ޣަނީ: އޭނާގެ މައްސަލައެއް އޭސީސީއަށް ވަނީ ހުށަހަޅާފަ -- ފޮޓޯ: މުހައްމަދު އަފްރާހް | އަވަސް\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދުގެ މައްސަލަތަކެއް ޖުޑީޝަލް ސާވިސް ކޮމިޝަން (ޖޭއެސްސީ)އިން ބަލަމުންދާއިރު އޭނާއާ ގުޅޭ މައްސަލައެއް އެންޓި ކޮރަޕްޝަން ކޮމިޝަން (އޭސީސީ)އަށް ވެސް ހުށަހަޅައިފި އެވެ.\nޖޭއެސްސީއިން ފަނޑިޔާރު ޣަނީއާ ގުޅޭ ގޮތުން ބަލަމުން ދަނީ ސުޕްރީމް ކޯޓުން ގާނޫނު އަސާސީއާ ހިލާފަށް ނިންމާފައިވާ ނިންމުންތަކަށް ބަޔާންކޮށް އެ ކޮމިޝަނުން އެކުލަވާލި ރިޕޯޓްގައި ހިމެނޭ ކަންކަމުގެ ތެރެއިން ފަނޑިޔާރު ޣަނީ ބައިވެރިވެވަޑައިގަންނަވާ މައްސަލަތަކެވެ.\nއެ މައްސަލާގެ ތަހުގީގަށް ފަނޑިޔާރު ޣަނީ ގެންދަވަނީ އެއްބާރުލުން ދެއްވަމުންނެވެ. ޖޭއެސްސީއިން މިއަދު ބުނި ގޮތުގައި މައްސަލާގެ ފަހު އަޑުއެހުމަށް ފަނޑިޔާރު ޣަނީ މިއަދު ހެނދުނު 10:00 ގައި ޖޭއެސްސީއަށް ވަނީ ހާޒިރުވެފަ އެވެ.\nއަވަސްއަށް މައުލޫމާތު ލިބިފައިވާ ގޮތުގައި ފަނޑިޔާރު ޣަނީއާ ގުޅޭ ގޮތުން އޭސީސީއަށް އަމިއްލަ ފަރާތަކުން ހުށަހަޅާފައިވާ މައްސަލައަކީ ޕްރޮސިކިއުޓާ ޖެނަރަލްގެ ފަރާތުން ހައިކޯޓުގައި އިސްތިއުނާފު ކުރި މައްސަލައެއްގައި ހިމެނޭ ދެ މީހުންގެ ތެރެއިން އަންހެން މީހާގެ މައްސަލަ ކުރިއަށް ނުގެންގޮސް ލިޔުންތައް އަތުގައި ބަހައްޓަވައިގެން އެ އަންހެން މީހާއަށް ހައިކޯޓުން ވަޒީފާ ދިން މައްސަލައެކެވެ.\nފަނޑިޔާރު ޣަނީ ހައިކޯޓުގައި އުޅުއްވި ދުވަސްވަރުގެ މައްސަލައެއް އޭސީސީއަށް ހުށަހަޅާފައިވާއިރު އޭނާއާ ގުޅޭ އެހެން މައްސަލައެއް ވެސް އަމިއްލަ ފަރާތަކުން މީގެކުރިން އޮތީ އޭސީސީއަށް ވައްދާފަ އެވެ. އެއީ ފަނޑިޔާރު ޣަނީ ހިމެނޭ ގޮތަށް ސުޕްރީމް ކޯޓުގެ ހަތަރު ފަނޑިޔާރަކާ ގުޅޭ މައްސަލައެކެވެ.\nއެ މައްސަލައަކީ ސުޕްރީމް ކޯޓުގެ ޕެޓީ ކޭޝް ނަގައިގެން ކޮންމެ ދުވަހަކު ފަނޑިޔާރުންގެ މެންދުރުގެ ކެއުން ހަމަޖެއްސުމަށް ކޯޓުގެ މުވައްޒަފަކު، ކޯޓުގެ ވެހިކަލެއްގައި ހުޅުމާލޭގައި ހުންނަ ބޮންބޭދަރުބާރަށް ފޮނުވާ މައްސަލަ އެވެ. މައްސަލާގައި ތުހުމަތު ވަނީ ވަކިކޮށްފައިވާ ދެ ފަނޑިޔާރުންނާއި ފަނޑިޔާރު ޣަނީގެ އިތުރުން މިހާރު ސުޕްރީމް ކޯޓުގެ ހިންގުމާ ހަވާލުވެ ހުންނެވީ ފަނޑިޔާރު އަބްދުﷲ އަރީފެވެ.\nސުޕްރީމް ކޯޓް ހައިކޯޓް އޭސީސީ + ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން


Jamiyya thakuge viuga ifthithaah kohdhevvaifi\nޖަމިއްޔާތަކުގެ ވިއުގަ އިފްތިތާހު ކޮށްދެއްވައިވި\nޖަމިއްޔާތަކުގެ ވިއުގަ އިފްތިތާހު ކޮށްދެއްވައިފި\nޖަމްޢިއްޔާތަކުގެ ވިއުގަ މިނިސްޓަރ އޮފް ހޯމް އެފެއާޒް ޢިމްރާން ޢަބްދުﷲ މިއަދު އިފްތިޠާހުކޮށްދެއްވައިފިއެވެ.\nހޯމް މިނިސްޓްރީން ބުނީ މިއީ ރާއްޖޭގެ ހުރިހާ ޖަމްއިއްޔާތަކެއް އިންޓަރނެޓްގެ ޒަރީޔާއިން ގުޅާލަދޭ ވިއުގައެއް އުފެއްދުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހުގެ 100 ދުވަހުގެ ވައުދުތަކުގެ ތެރޭގައި ހިމެނިގެން ކުރެވުނު ކަމެއް ކަމުގައެވެ.\nޖަމްއިއްޔާތަކުގެ ވިއުގަ އިފްތިޠާހުކޮށްދެއްވުމަށްފަހު މިނިސްޓަރ ޢިމްރާން ޢަބްދުﷲ ވިދާޅުވީ ރާއްޖޭގެ ކުދިކުދި ރަށްތައް ޖަޒީރާތަކަކަށް އެކުލެވިގެންވުމާއި، އަދި ޒަމާނަށް މިއަންނަ ބަދަލުތަކާ، ތަރައްޤީއާ ކުރިއެރުމާއެކުގައި ސަރުކާރުގެ ވިސްނުން އޮތީ ޓެކްނޮލޮޖީގެ ބޭނުންކޮށްގެން މަދަނީ ޖަމްއިއްޔާތަކުގެ ހިންގުން ހަރުދަނާކޮށް، ޖަމްއިއްޔާތައް ބާރުވެރިކުރުމަށް މަސައްކަތްކުރުމަށްކަމަށެވެ.\nމީގެ އިތުރުން ކުރިއަށް އޮތް ދުވަސްތަކުގައި މަދަނީ ޖަމްއިއްޔާތައް ބާރުވެރިކުރެވި، ރައްޔިތުންނާއެކުގައި މަސައްކަތްކުރެވި ރާއްޖޭގެ މުސްތަޤްބަލަށްޓަކައި އުސް، އަވަސް ފިޔަވަޅުތަކެއް އެޅިގެންދާނެކަމަށް އުއްމީދުކުރައްވާކަމަށް މިނިސްޓަރ ވިދާޅުވިއެވެ އަދި މިވިއުގަ ވުޖޫދަށް ގެނައުމުގައި ޔޫ.އެން.ޑީޕީގެ އެހީތެރިކަން ވަރަށްބޮޑަށްް ލިބުނުކަން ފާހަގަކުރައްވާ މިނިސްޓަރ ވަނީ ޔޫ.އެން.ޑީ.ޕީއަށް ޝުކުރު އަދާކުރައްވާފައެވެ.\nމިވިއުގައިގެ ޒަރީޔާއިން ޖަމްއިއްޔާތައް ގުޅިގެން މަސައްކަތްކުރުމަށް އެހީތެރިވެދީ، ޖަމްއިއްޔާތަކަށް ހުރި ފުރުޞަތުތަކާއި، މައުލޫމާތު ބަދަލުކުރުމުގެ ފުރުޞަތު ފަހިވާނެކަމަށް ހޯމް މިނިސްޓްރީން ބުނެއެވެ. މިވިއުގަ މެދުވެރިކޮށް މަޞްލަހަތުވެރިންނާއި، ހިލޭ ސާބަހަށް މަސައްކަތްކުރާ ފަރާތްތަކަށްވެސް ޖަމްއިއްޔާތަކާ ފަސޭހައިން ގުޅި، ގުޅިގެން މަސައްކަތްކުރަން ފުރުޞަތު ބޮޑުވާނެކަމަށް ހޯމް މިނިސްޓްރީން ބުނެއެވެ.\nމީގެ އިތުރުން ޖަމްއިއްޔާތަކުން ހޯދަން ބޭނުންވާ މައުލޫމާތުތައް ހޯދުމަށް މިވިއުގައިގެ ސަބަބުން ފަސޭހަވާނެކަމަށާއި މަޝްރޫއުތަކަށް ފައިސާ ހޯދެން ހުރި ފުރުޞަތުތަކާއި، ޖަމްއިއްޔާތަކުގައި ހުރި ވަޒީފާގެ ފުރުޞަތުތަކާއި، ތަމްރީނު ހޯދަން ހުރި ފުރުޞަތުތައްވެސް މިވިއުގައިގެ ތެރެއިން ޙިއްޞާކުރެވޭނެކަމަށް އަދި ޕްރޮޖެކްޓް ޕްރޮޕޯސަލްތައް ހެދުމާއި، އިދާރީ މަސައްކަތްތައް ކުރުމުގައި ޒަމާނީ ގޮތްތައް ބޭނުންކުރުމަށްވެސް މިވިއުގައިގެ ސަބަބުން ފަސޭހަތަކެއް ލިބޭނެކަމަށްވެސް ހޯމް މިނިސްޓްރީން ބުނެއެވެ.\nޖަމިއްޔާތައް ހޯމް މިނިސްޓްރީ\nތި ވިއުގަ އަކަށް ވަދެވޭނެ ލިންކެއް ނެތީ، ހަމަ އެކަނި ޕްރެޒެންޓޭޝަނެއް ދައްކާލާފައި ނިންމާލީމަތަ؟


BREAKING| Nasheed China Ah: Bridge Loan Dhakkaanee Beynun Kohffa Huri Bolt Aai Concrete Ah Belumahfahu - Vaguthu\nމާލެ އާއި ހުޅުމާލެ ގުޅުވައިލުމަށް ހެދި ސިނަމާލެ ބްރިޖު ލޯން ދައްކާނީ، އެ ބްރިޖް އެޅުމަށް ބޭނުންކޮށްފައި ހުރި ބޮލްޓް އާއި ކޮންކްރީޓަށް ބެލުމަށްފަހުގައި ކަަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރަށް ދެ އަހަރު ފުރުމާ ގުޅިގެން އެމްޑީޕީގެ ހަރުގޭގައި ސަޕޯޓަރުންނާ ބައްދަލު ކުރައްވައި ނަޝީދު ވިދާޅުވީ، ކުރިއަށް އޮތް އަހަރުތަކުގައި ޗައިނާއަށް ދައްކަން ޖެހޭ ފައިސާ ބަޖެޓްގައި ޖަހަން ޖެހުމުގެ ސަބަބުން ބަޖެޓް ވަރަށް ބޮޑަށް "ހުތުރު" ވެފައިވާ ކަމަށެވެ.\nރައީސް ނަޝީދު ވިދާޅުވީ ބަޖެޓްގައި ދަރަނި ދައްކަން ޖެހޭ ފައިސާ ޖެހި ނަމަވެސް އެއީ ދިވެހި ރައްޔިތުންގެ ފައިސާ ކަމަށެވެ. އަދި އިގްތިސާދުގައި މިއަދު ފައިސާ ނެތް ކަމަށާއި ދެން ޖެހޭނީ ދަރަންޏަށް އަލުން ފައިސާ ހޯދައިގެން އެ ދަރަނީގެ ފައިސާާ ދައްކަން ކަމަށް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ މި ހާލަތުގައި ވެސް ދަރަނި ދައްކަން ސަރުކާރުން މަސައްކަތް ކުރާނެ ކަމަށެވެ. ދަރަނިތައް ދެއްކުން ފަސްކުރެވި ބައެއް ދަރަނި ކުޑަކުރެވިގެން ދާނެ ކަމަށް ވެސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވި ގޮތުގައި ކުރީގެ ރައީސް އަބްދުﷲ ޔާމީންގެ ސަރުކާރުގައި ޗައިނާއިން ލޯނު ނަގައިގެން އުފައްދާފައިވާ އުމްރާނީ ތަރައްގީގެ ބިނާތައް ހުރީ ނެގި ލޯނަށް ވުރެ ދެބައި ކުޅަ އެއް ބައި އަގަށް ކަމަށެވެ.\nޗައިނާ ސަރުކާރުގެ އެހީގައި ގާއިމް ކޮށްފައިވާ މާލެއާއި ހުޅުމާލެ ގުޅުވައިދޭ ސިނިމާލެ ބްރިޖަަށް އިޝާރާތް ކުރައްވައި ރައީސް ނަޝީދު ވިދާޅުވީ ދަރަނި ދައްކަވާނީ ނެގި މިންވަރަށް ކަމަށެވެ. އަދި ލޯނު ދެއްކުމުގެ ކުރިން ބްރިޖަށް ހޭދަކުރި މިންވަރު ހޯދާނެ ކަމަށެވެ.\n"ފުރަތަމަ އަޅުގަނޑުމެން ބަލަން އެބަ ޖެހޭ ތި ބްރިޖްގައި އޮތީ ކިތައް ބޯލްޓްތޯ. އެއަށް ހަގީގަތުގައި ދިޔައީ ކިތައް ޓަނުގެ ކޮންކްރީޓްތޯ ބަލަން ޖެހޭ." ރައީސް ނަޝީދު ވިދާޅުވިއެވެ.\n"އަޅުގަނޑުމެން ނެގި އެއްޗެއް ދައްކާނަން، ރަތް މަސް ތެއްޔަކަށް ރަތް މަސް ތެއްޔެއް ދޭނަން، އެކަމަކު އިތުރަކަށް އެންމެ ލޭ ތިއްކެއް ވެސް ނުދޭނަން،" ރައީށް ނަޝިދު ވިދާޅުވިއެވެ.\nޗައިނާއަށް ދައްކަން ޖެހޭ އެއް ބިލިއަނަށް ވުރެ ގިނަ ޑޮލަރަކީ "ދަރަނީގެ މަޅި" އެއް ގޮތުގައި ނަޝީދު ސިފަ ކުރައްވައެވެ. އެ މަޅިން ސަލާމަތް ކުރަން ކުރެވެން ހުރި މަސައްކަތެއް ކުރައްވާނެ ކަމަށް ވިދާޅުވިއެވެ.\nނޮވެމްބަރު 17, 2020 15:39\nކުޑަކުޑަ ކަނޑައެއް ޑައިނަސޯރެއްގެ ތެރެއެއް ގެޅިގަނެގެން އުޅޭވައްތަރު ފެނިފަ ހިނިއަންނަނީ ހަމަ.\nނޮވެމްބަރު 18, 2020 04:49\nކަނޑަ އެއްވެސް ނޫން ހިންޏެއް ހިނިއަންނަނީ މީނަތެޅިތެޅި ހުޅުނބމު ދަނީ އެވެރިން ކަހާ ތަން ހިރުވާ ވެސްނުލާ މިކަހައިރުވަކު ހިތަށްއަރާ ތޯއްޗެ މިކުރެވެނީ ވަރަށް މޮޅު ކަ މެކޭ\nނޮވެމްބަރު 17, 2020 15:55\nއަޅެ ދިވެހިން މޮޔައީތަ؟ ތިޔަ ބުރިޖުގެ ލާރި ދައްކާކަށް ސަރުކާރަކަށް ނުޖެހޭނެ. ޔާމިނު އޮތީ ބުރިޖަށް އަރާ މީހުން އަތުން ކުޑަ ފީ އެއް ނަގާގޮތަށް. އެއިން ބުރިޖަށް ލާރި ދެެއްކޭނެ. 7000 ފްލެޓަކީ އެތަނަށް ވަންނަމީހުން ދައްކާނެ އެއްޗެއް. ދަރމަވަންތަ ހޮސްޕިޓަލަކީ އެތަނަށް ވަންނަ ފައިސާއިން ލޯނުދެއްކެން އޮތް ތަނެއް. ދަރަންޏޭ ބިހު ތޮއްޓޭ ކިޔައިގެން ހެއްދޭނީ މޮޔައިން. ޔާމީނު ކަންތަށްއަށް ރޭވީ ވަރަށް ބެލެންސްކޮށް. އަޅެ މިކަމާ ވިސްނަބަލަ.\nނޮވެމްބަރު 17, 2020 21:31\nނުވިސްނޭނެ. ޥިސްނޭނީ ސިކުނޑި ކިޔާ އެއްޗެއް ހުރިނަމަނު\nނޮވެމްބަރު 17, 2020 15:57\nމީ އަޅެ ހަމަ މީހެއްތަ. ދިވެހި ރައަޔިތުން ބުރާންތި ވެގެންތަ މީނަ މަޖްލިހައް ވެއްދީ.\nނޮވެމްބަރު 17, 2020 21:37\nބުރާންތިން ތިބި ތަނަކުން ނާނީ ވެސް ހަމަ ބުރާންތިން. ޙައިވަކަރު އޮޑިޔެއްނޫން\nނޮވެމްބަރު 17, 2020 16:11\nމިވަރުގެބީތާއެއް އެހެންއެއްވެސްތާކުން ދެކިވަޑައިގެންނެވިބޭފުޅަކުއެބަހުރިތޯއެވެ.\nނޮވެމްބަރު 17, 2020 16:19\nކޮސް ގޮވަން ފަށަައިފި\nނޮވެމްބަރު 17, 2020 16:24\nހެޔޮ އެއްގޮތެއްވެސް އޮން މީހެނޫންތީ..\nނޮވެމްބަރު 17, 2020 16:28\nޖީއެމްއާރަށް ގަވައިދާއި ގާނޫނުތަކާހިލާފަށް ރާއްޖޭގެ ބައިނަލްއަގުވާމީ ވައިގެ ބަނދަރު ވިއްކާލި ފައިސާ ބަޖެޓުގައި ހިމަނަންފެނޭ އެފައިސާތަށްކޮބާ އެފައިސާހޯދައި ބަޖެޓުގައި ހިމަނައިފިނަމަ ބަޖެޓު ހަޑިވި ތަން ފޫބެދި އާރޯކަން ލިބޭނެ...........\nނޮވެމްބަރު 17, 2020 16:39\nކަލޯ މުލިން ހަލާކުވެގެން ދަނީ ތިޔަފަދަ ގަދަ ބަސް ބުނާތީ. އިންޑިޔައިން ނަގަނީ ދަރަންޏެއް ނުންތަ. ކަލޭތި ދެން މިހަރު މިހެއް ނުން\nނޮވެމްބަރު 17, 2020 16:47\nނުކުރެވޭނެ އެއްކަމެއްވެސް ހުސްއަނގަތެޅޭނީ ތީއަނގައިން މެޓަހިލާބައެއް ކަލޭމެންނައްކެނޑޭނީ ފޮނި ކުރެވޭވަރުގެ މީހުން ބައިސާއެއްނުކަނޑާނެ ކަންކޮއްފަދައްކާނީ ކުރެވޭވަރުގެމީހުން އެހެރީކޮއްފަ ދައްކާފަ\nނޮވެމްބަރު 17, 2020 16:49\nނޮވެމްބަރު 17, 2020 16:54\nމިއިނދަ ބު ރާންޗާ ކިތައްމެ ވަ ރަކަށް ބެއްޔަށް ނޭގޭނެ، ކަލެއެއްނޫން ބުނީ ބް ރިޖް ނޭޅޭނެ ޔޭވެސް\nނޮވެމްބަރު 17, 2020 17:00\nކިހާ ބޮޑު މުސީބާތެއް މިއީ؟\nނޮވެމްބަރު 17, 2020 17:02\nހަމަގައިމުވެސް އިންޑިއާއިންޖަހާ އިލޮށްޓައްވު ރެންމޮޅޮވާނެ!!!\nނޮވެމްބަރު 17, 2020 17:05\nރަނގަޅު.،. ބާކީ ޔާގުންޑޭ ބޮލަށް ޖަހާ\nނޮވެމްބަރު 17, 2020 17:30\nކައެއަށް ފެނޭދޯ ބްރިޖް\nނޮވެމްބަރު 17, 2020 17:33\nމީ. ދިވެހި . ރައްޔިތުން .ގުނބޯ . ހައްދަން ..ދައްކާވާހަކަ . . ބަޔަކު .މީހުން ..މަކުނެއްވެސް .. ނަގާ މަޖުލީހަށް ..ލީމަ .ކޮންމެސް ..އެއްޗެއް . ކިއައިގެން. ސަމާލުކަން ..ގެއްލި ދިޔަ ނުދީ .އުޅޭނެތާ\nނޮވެމްބަރު 17, 2020 17:36\nކަލެއަށް އެގޭތަ ވޯލްޓް ކިޔަން ރޯބު އެދުތު\nނޮވެމްބަރު 17, 2020 17:56\nދެން ޕީޕީއެމް އަށް ވެރިކަން ލިބިއްޖެއްޔާ އެއްމެ ފުރަތަމަ އަޅާނީ މެންޓަލް ހޮސްޕިޓަލެއްް ދެން މެންޓަލް ބަލި މީހުން ބަލަހައްޓާނެ މަރުކަޒެއް،\nނޮވެމްބަރު 20, 2020 15:45\nޚާއްސަކޮށް މަޖިލީހުގައިތިބި މޮޔައިންނަށް.\nނޮވެމްބަރު 17, 2020 17:57\nތި އުޅެނީ ބްރިޖް އަޅާނެ ގޮތް ނޭގިގެން. ކެކެކެކެކެކެކެ\nލަދު ޙަޔާތުގެ ކަންފުޅެއްވެސް ނެތް އިންސާނެއް މިއީ. މި ކަލޭގެ ކިބައިން އަޅަމެންގެ ގައުމު ސަލާމަތް ކުރައްވާނދޭވެ. އާމީން.\nނޮވެމްބަރު 17, 2020 18:05\nކަންކަން ކޮއްފައެހުރީ އެކަމައް ގާބިލް ވިސްނޭ ކަމުގެ ފަންނީ މާހިރުން ތަނެއްދޮރެއް ނުދަންނަބަޔަކް ވެރިކަމައް އެރީމަ ދެންވާނެ ހައެތިމިދަނީ ގައުމައް ވަމުން\nނޮވެމްބަރު 17, 2020 18:58\nނޮވެމްބަރު 17, 2020 18:59\nސިއްރުސިއްރުން ދަރުމަވަންތަ ވިއްކާލަން އުޅެނިކޮށް ފަޅާއެރުމުން އިބިލީހުގެލާހިދަރި ޗައިނާއާއި ފޮށިގަނެގެން ރައްޔަތުން އޮޅުވާލުމަށް ބަނޑުކެނޑެނީ.\nނޮވެމްބަރު 17, 2020 19:09\nމީ ހަމަ ހަގީގަތުގައިވެސް މިގައުމަށް ޖެހިފަ އޮށް ބޮޑު މުސީބާތެއް. މީނަގެ ކިބައިން މިގައުމާއި ރައްޔަތުން ސަލާމަތް ކުރަށްވާށި އާމީން\nނޮވެމްބަރު 17, 2020 19:10\nރާއްޖޭގެ މީހުންގެ ބީތާކަން ބޭރުމީހުންނަށް މިފެންނަނީ\nނޮވެމްބަރު 17, 2020 19:11\nމި ސީދިބޭ ކިބައިން ފިއްލުވައިފާނދޭވެ\nނޮވެމްބަރު 17, 2020 19:14\nއެއްޗެކޭ ކިޔާއިގެން މިހާ ރު ތިއުޅެނީ އިންޑިޔާ އަށް ބް ރިޖް ފޯމިއުލާ ހޯދަދޭން ވެގެން\nނޮވެމްބަރު 17, 2020 19:19\nރައީސް އަކީ ވަ ރަށް ބޮޑަށް ދޮގު ހަދާ މީހެއް، ކު ރިންބުނި އެއްމެ ރިޒޯޓް އަކާ ލެޕްޓޮޕަކުންވެސް ސަ ރުކާ ރު ހިންގޭނެ ކަމަށް.\nނޮވެމްބަރު 17, 2020 19:25\nބޯލްޓާއި ނަޓު ވަކި ކުރަން ނޭގޭ މީހަކަށް ކޮންކަމެއް ވާނީ ވަކި ގައުމަކަށް ބަރޯސާ ވެގެން އެހީ ހޯދާތީ ޗައިނާއިން ޗުއްޕުވެސް ނުބުނޭ އެކަމު އޮޑިޓަރ ޖެނަރަލް އެބުނުއްވަނީ މިކަމުގެ ހިތި އަންނަ އަހަރު ފެންނާނެއޭ މިއަހރުވެސް ލިބުނ 60 ޕަސެންޓޭ އެހީގެ ގޮތުަގައި އިންޑީޔާގެ މަކަރުގައި ކަލޭ ޖިހި ފިތިފައި\nނޮވެމްބަރު 17, 2020 20:10\nތިޔައުޅެނީ ބުރިޖުސާވޭކުރަން އިންޑިއާއަށްދީފަ ބޮޑުލާރިގަނޑެއްކާލެވޭނެގޮތެއްރާވަން! މިހާރުވެސް ބުރިޖުއަޅާނަމުގަ ސާވޭކޮށްނިންމާފަ ފައިސާހޯދޭނެގޮތާހުރިހާކަމެއްނިންމާފައޮތްތަނަކަށް އެސާވޭގޯސް ކަމަށްހަދާފަ އަލުންހަވާލުކުރިފަރާތުންކިހާވަރެއްގެ ދަމިލައެއް ހިލުނުތޯ؟\nނޮވެމްބަރު 17, 2020 20:31\nއަފްރާސީމް އާއި ރިޒްވާނު މައްސަލާގަ ނަސީދު ޒިންމާކުރުވުން އަދި އޮތީ\nނޮވެމްބަރު 17, 2020 20:33\nކޮވިޑް 19 އަށްވުރެ ބޮޑު އަދި ނުބައި ވަބާއެއް ކަމުގައި ނޫނީ ކެނެރީގޭ މި ޝައިތާނު ނުވެއެވެ.\nނޮވެމްބަރު 17, 2020 20:40\nހަމަހޭގައި ހުންނަ ވަގުތުކޮޅެއްގައި ބުރިޖަށް އަރާފައި ބޭނުންކޮށްފައި ހުރި ބޯލްޓްތައް ގުނާލަންވީނު!\nނޮވެމްބަރު 17, 2020 21:24\nރަގަޅަށް ތިބުނީ މައްޗަންގޯޅިން މިކަލޭހޮވި މިނާައަށް ވޯޓުދިން އެންމެންނަކީ ފައްކާ ބުރާންތިން\nނޮވެމްބަރު 17, 2020 21:42\nދިވެހިން މާބަލާހިއްވާ އެއްޗެއް ޗަރުކޭސް. ޢެވެސް މަކުނު އުޅޭ\nނޮވެމްބަރު 17, 2020 22:27\nއަވަހަށް ތިބަޔަށް ބޭސް ކުރަން އިންޑިޔާ އަށް ވަޑައިގަންނަވާ\nނޮވެމްބަރު 17, 2020 22:29\nމަގުމަތީ ހަރަކާތުގަ އުޅުނަސް ގައުމެއް ނުހިންގޭނެކަން ނަށީދު އިބޫއައް މިހާރު އެގޭނެ ރާކަނި ނަގަން އުޅުނަސް ވާނީތިވަރު ދުނިއޭގެ ބޮޑެތި ބާރުތަކުގެ ވެރިންދެކެ ޖެހިލުންނުވާ ޗައިނާއައް ގޮތެއްހެދިދާނެކަމައް ނަށީދު ދުނިއެއައް ދައްކަން އުޅުނަސް ގަބޫލުކުރާނެބަޔަކުނެއް ދެންވޯޓަކުން ރާއްޖޭގެ ވެރިކަމެެއްނުލިބޭނެ ޗައިނާމީހުނެއްނޫން އައްނިގެ ވެރިކަން ނިއްމީ ދިވެހިން މުގާބެގެ ހުތުރުވެރި ވެރިކަން ނިއްމި ގޮތައް\nނޮވެމްބަރު 17, 2020 22:49\nއަވަހައް އިސާންގޮވައިގެން ފީނާގަނޭ ބޯލްޓްގުނަން\nނޮވެމްބަރު 17, 2020 23:07\nމިއަދު މިސޮރު ހުރީ ވަރަށް ނައިސްވެފަ. ދެއްކޭނުދެއްކޭވާހަކަ ނޭގޭ !!!\nނޮވެމްބަރު 18, 2020 00:37\nބަލަގަ އިންޑިޔާމީހުނަށް ބްރިޖް އަޅަން ނޭގޭތީ ނަސީދު އުޅުއްވަނީ ބްރިޖަށް ބޭނުންކުރީ ކޮންކަހަލަ ދަގަނޑެެއްތޯ ކޮންކަހަލަ ސިމެންތިއެއްތޯ ބޭނުންކުރި ހުރިހާ މެޓީރިއަލް ސާފުކުރަން.ބަލަގަ ގަމާރާ ބިޑްނެގި ކުންފުނިންބިޑްނެގީ ސަރުކާރުން ހުށަހެޅި ކުރެހުމާއރެްގޮތަށްބްރިޖެއް އަޅަން މިތައްދުވަސް..އަގެއްހުށަހަޅައިގެން އެކޯޓޭސަނުގަ ދަގަނޑުގެ އަދަދަކާ ސިމެންތީގެ އަދަދަކާ ފެނުގެ ލިޓަރަކާ ކާބޯތަކެެްޗަށް ހަރަދުވާ ވަރަކާ މެސިނަރީ އާއި އިކްވިޕްމެންޓްގެ އަދަކާ މިންވަރެއް އޮންނާކަަށެއް ނުޖެހޭ.އަދި ލޭބަރުން ބޭނުން ކުރާވަރެއް އޮންނާކަށެއް ނުޖެހޭ.އެމީހުން ހަދާހިސާބު ހަދާނީ އެބްރިޖްގެ ނެޓް ފްރޮފިޓް ހޯދުމަށް ހަދާ އަމިއްލަހިސާބުގާ.އެއީ ތިގަމާރަށް ދޭންޖެހޭ އެއްޗެއްނޫން.\nނޮވެމްބަރު 18, 2020 07:49\nމިއީ މުރުތައްދު މިހުރީ ރަނގަޅައްވެސް ބޮއެގެން\nނޮވެމްބަރު 18, 2020 08:54\nގައުމު ދިރުވާލާފަ ކީކޭ މިކިޔަނީ. ލޯނު ނުވެސް ދެއްކޭނެ.ފަހަރުގަ ޔާމީން މިގައުމަށް ގެނެސްސަހުރި ތަރައްގީ ވިއްކާލާފަ ލޯނު ދެއްކިދާނެ.މުޅިންވެސް އޮޅުވާލުމާއި މަކަރު\nނޮވެމްބަރު 18, 2020 09:50\nފުރަތަމަ އަޅުގަނޑުމެން ބަލަން އެބަ ޖެހޭ ތި ބްރިޖްގައި އޮތީ ކިތައް ބޯލްޓްތޯ. އެއަށް ހަގީގަތުގައި ދިޔައީ ކިތައް ޓަނުގެ ކޮންކްރީޓްތޯ ބަލަން ޖެހޭ." ރައީސް ނަޝީދު ވިދާޅުވިއެވެ. ތިޔައީ މިހާރު ދައްކަން ޖެހޭ ވާހަކަ އެއް ނޫނެވެ. ކޮންމެ ސަރުކާރެއް އޮތައްސް ބޭރުގެ ދަރަނި ފައިސާ ދައްކަން ޖެހޭނެ އެވެ.\nނޮވެމްބަރު 18, 2020 09:51\nނުލަފާ ޔާމީން ވަގު ގައުމު ވިއްކާލާފައި އެހުރީއެންނުން އަނގައޭ ކިޔަން😠😠\nނޮވެމްބަރު 20, 2020 15:50\nއޭނަހުރިނަމަ ރައްޔިތުންނަށް އަންގާނުލައި އެލާރިވެސް ދައްކާނިންމާނެ. ޖީއެމްއާރަށް ހުރިހައި ލާރި ދިންއިރު ދިވެހިން ހާލުގަ ޖެހުނުތަ؟\nނޮވެމްބަރު 18, 2020 09:59\nހައްދަވައި ބޮޑުކިރެއްވި އިލާޚް. މީނާގެ އަނގައިގެ ބަލާއިންނާއި މީނާގެ އަހުވާނުންގެ ބަލާއިން މިޤައުމު ތާއަބަދަށް ސަލާމަތް ކުރައްވާންދޭވެ.. އާމީން!\nނޮވެމްބަރު 19, 2020 13:36\nމިކަހަލަ އެކަތި އެމެރިކާއިން ފާޅުވެގެން އުޅޭހަބަރު އެބަލިބޭ. އެހެންވީމަ މިހާރު މުޅި ދުނިޔޭގަ މީގެ2އެތި.\nނޮވެމްބަރު 20, 2020 15:42\nމޮޔަ ނުގޮވާ މިޤައުމުން ބޭރުވެބަލަ. އެކި ޤައުމުތަކާ ޖައްސާލައިގެން މޮޔަވެގެން މި ޤައުމު އެންމެނާ ޖައްސާފައި މި ބޮޑުން ތިބޭނީ ގޮސް ތަންތަނުގައި ފިލައި. ހުރިހާ ދެރަޔަކާ ތަކުލީފެއް ރައްޔިތުންނަށް އަންނާނީ. ދުވަސްކޮޅަކުން މިޤައުމަށް ލޯނުގަނޑެއް ދޭނެ މީހަކުވެސް ނުވާނެ. ދެން ޖެހޭނީ އެބަޔަކު ބުނާ ގޮތެއް ހަދައިގެން ލާރިކޮޅުކޮޅު ހޯދަން. އެދަރަޖޔަށް މި ޤައުމު ގެންދިޔުން މީނަޔާ ލާދީނީ އެންމެންގެ ޙަޤީޤީ ބޭނުމަކީ. ޢޭރުން ދެން އެހެން ގޮތެއް ނެތޭ ބުނަންޖެހޭނެނު. ހުރިހައި ދަރަނިދައްކާފަވެސް ޖީއެމްއާރަށް ނުދެވޭނޭ ބުނި ލާރިގަނޑު ދީފަވެސް ބަޔަކު ކުރިހައި ކަންކަން އެހުރީ ފެންނަން. ދެން ބޯލްޓް ދޮންބެ އޮވޭ ބޯލްޓް ގުނަން.


ޓުއަރގައިޑެއްކަމަށް ބުނެ ވައްކަން ކުރި ބަނގްލަދޭޝް މީހާ ހައްޔަރުކޮށްފި – Dhen.mv\nޓުއަރގައިޑެއްކަމަށް ބުނެ ވައްކަން ކުރި ބަނގްލަދޭޝް މީހާ ހައްޔަރުކޮށްފި\nއާމިނަތު ސަަޒްރާ October 28, 2021 - 8:48 pm\nޓުއަރގައިޑެއްކަމަށް ބުނެ ފަތުރުވެރިއެއްގެ ފައިސާތަކެއް ވަގަށް ނެގި ބަނގްލަދޭޝްގެ މީހާ ހައްޔަރުކޮށްފިއެވެ.\nމިމަހުގެ 21ވަނަ ދުވަހު ފުލުހުން މިމީހާ ހޯދަން އިއުލާނު ކުރީ ޓުއަރގައިޑެއްކަމަށް ބުނެ ފަތުރުވެރިޔަކަށް ހިދުމަތްދީ އެ ފަތުރުވެރިޔާގެ ދަބަހުން ފައިސާތަކެއް ވަގަށް ނަގައިފައިވާ މައްސަލައަކާ ގުޅިގެން ހޯދަން ބޭނުންވެ، ފުލުހުން ކުރި މަސައްކަތުން ކާކުކަން ދެނެނުގަނެވުމުގެ ސަބަބުން ނުހޯދިފައި ވާތީއެވެ.\nފުލުހުން ހޯދަމުން ދިޔައީ ބަނގްލަދޭޝްގެ ރައްޔިތެއްކަމަށްވާ އުމުރުން 28 އަހަރުގެ ތަންވީރު އިސްލާމް ނަމަކަށް ކިޔާ މީހެކެވެ. އޭނާ ހައްޔަރުކޮށްފައި ވަނީ އާއްމު މީހެއްގެ އެހީއާ އެކުގައި ކަމަށް ފުލުހުން ބުނެއެވެ.\nމި މީހާ ފަތުރުވެރިޔާގެ ފައިސާތައް ވަގަށް ނަގައިފައި ވަނީ، ފަތުރުވެރިޔާއާ އެކު ގައިޑެއްގެ ގޮތުގައި ހަރަކާތްތެރިވުމަށް ފަހު ފަތުރުވެރިޔާ އާޓިފިޝަލް ބީޗް މޫދަށް އެރުނު ވަގުތުކަމަށް ވެސް ފުލުހުން ވިދާޅުވިއެވެ.\nމަކަރާ ހީލަތުން ފައިސާ އަތުލުމާއި ފޭރުމުގެ މައްސަލަތައް މިފަހަކަށް އައިސް އާއްމުވެފައިވާކަން ފާހަގަކުރެވެއެވެ. އަދި މިފަދަ މައްސަލަތަކުގައި ބައެއްފަހަރު މީހުން ފުރާނައަށް ނުރައްކާވާ ފަދަ އަނިޔާތައް ވެސް ވަނީ ދީފައެވެ.\nސަމާލުވޭ! އެހީއަށް އެދޭ މީހުންގެ ބައެއް މައުލޫމާތު ބޭނުން ކޮށްގެން އޮޅުވައިލައިގެން ފައިސާ ހޯދަނީ!\nދަނގެތީ ގެއަކުން ބޮޑު ވައްކަމެއް:9ހާސް ޑޮލަރުގެ ސާމާނު ވަގަށް ނަގައިފި\nފަތުރުވެރިއެއްގެ ލަގެޖުން ފައިސާ ނެގި ކަމަށް ތުހުމަތު ކުރެވޭ ބަޔަކު ދޫކޮށްލައިފި\nދެ ފިހާރައެއްގެ ފުރާޅުން ޓިނު ނަގައި، މިލިއަން ރުފިޔާގެ ވައްކަން ކުރި ބަޔަކު އަތުލައިގެންފި


Dhifaaee Game akah NewRadiant Philipince ah\nދިފާއީ ގޭމަކަށް ނިއުރޭޑިއަންޓް ފިލިޕީންސަށް\nނިއުގެ ކުޅުންތެރިންނާއި އޮފިޝަލުން މާލެއިން ފުރުމުގެ ކުރިން ފޮޓޯއަކަށް ހުއްޓިގެން: ނިއުގެ މެޗު އޮންނާނީ އަންގާރަ ދުވަހު: ފޮޓޯ ނިއުރޭޑިއަންޓް\nއޭއެފްސީ ކަޕުގައި ޕިލިޕީންސްގެ ކާޔާ އެފްސީއާ ދެކޮޅަށް ކުޅޭ މެޗަށް ނިއުރޭޑިއަންޓް އެ ގައުމަށް ހިނގައްޖެ އެވެ.\nމުބާރާތުގައި ނިއު ކުޅޭ ދެ ވަނަ މެޗުގައި ކާޔާ އެފްސީއާ ދެކޮޅަށް ނުކުންނާނީ މާދަމާ ނޫން އަނެއް ދުވަހު އެވެ.\nމި މެޗަށް ނިއު ނުކުންނައިރު އެ ޓީމުގެ މިވަގުތު އޮތީ ގްރޫޕް އެފްގެ ތިން ވަނާގަ އެވެ. ކާޔާ އޮތީ ގްރޫޕުގެ ފުލުގަ އެވެ.\nނިއު މުބާރާތުގައި ކުޅުނު ފުރަތަމަ މެޗުގައި 2-2 އިން އެއްވަރުކުރީ ސިންގަޕޫރުގެ ބެލަސްޓިއާ އެފްސީ ވާދަކޮށް ގަލޮޅު ދަނޑުގަ އެވެ. ކާޔާ އެފްސީ ބަލިވީ ހޮންކޮންގެ ކިޗީ އަތުން 1-0 އިންނެވެ.\nނިއުގެ ކޯޗު ބަލްގޭރިޔާގެ ޔޮރްދާން ސްޓޮއިކޯފް އިވަނޯފް ބުނީ އޭނާގެ ޓީމުގެ ގިނަ ކުޅުންތެރިންނަކީ އޭއެފްސީ ކަޕަށް އާ ކުޅުންތެރިން ކަމަށާއި މިހެންވެ އެންމެ ރަނގަޅު ނަތީޖާ ހޯދަން ދަތިތަކެއް އެބަހުރި ކަމަށެވެ.\n"އޮތީ މަސައްކަތް ކުރުން. ހާއްސަކޮށް މާލެ ނޫން ތަނެއްގައި ކުޅޭއިރު އަހަރުމެން ވަރަށް ވިސްނައިގެން ވަރަށް ރޭވުންތެރިކަމާއެކު ކުޅެގެން ކާމިޔާބު ލިބޭނީ. އަހަރެން ކުޅުންތެރިންނަށް ވިސްނައިދޭނީ ވެސް އަދި ޓީމު ރާވާނީ ވެސް ބޮޑަށް ދިފާއި ގޭމަކަށް،" 2005 ވަނަ އަހަރުގެ މުބާރާތުގެ ސެމީ ފައިނަލަށް ނިއު ގެންގޮސްދިން ކޯޗު ބުންޏެވެ.\nމި މެޗަށް ނުކުންނައިރު ނިއުގެ ކެޕްޓަން މުހައްމަދު ރަޝީދު (ހޮކޭ) ނުކުޅޭނެ އެވެ. އޭނާ ޓީމާއެކު ނުދިޔައީ އޭއެފްސީ ކަޕުގެ ފުރަތަމަ މެޗުގައި ކުޅެނިކޮށް ލިބުނު އަނިޔާގެ ސަބަބުން ދެ މަހެއްހާ ދުވަހު ނުކުޅެ ހުންނަންޖެހޭތީ އެވެ.\nސްޓޮއިކޯފް ބުނީ ހޮކޭ އަކީ ޓީމުގެ ދިފާއުގައި ހުރި އެންމެ ތަޖުރިބާކާރު އެއް ކުޅުންތެރިޔާ ކަމަށާއި ޑިފެންޑަރުންނަށް އަނިޔާވުމަކީ ނިއު އަށް ދިމާވާނެ ބޮޑު މައްސަލައެއް ކަމަށެވެ.


މޯލްޑިވްސް ޕޮލިސްސާރވިސްއިން ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު ހާމިދު ޢަބުދުލް ޣަފޫރު ހައްޔަރުކުރުން އެންމެ ހަރުކަށި އިބާރާތުން ކުއްވެރިކުރުން. – Maldivian Democratic Party\nމޯލްޑިވްސް ޕޮލިސްސާރވިސްއިން ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު ހާމިދު ޢަބުދުލް ޣަފޫރު ހައްޔަރުކުރުން އެންމެ ހަރުކަށި އިބާރާތުން ކުއްވެރިކުރުން.\nނަންބަރު: MDP –PG-2012-PR-006\nތާރީޚް: 22 ޖުލައި 2012\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީން ކަށަވަރު ކޮށްދީފައިވާ އަސާސީ ހައްގުތަކުގެ ތެރެއިން، ޚިޔާލުފާޅުކުރުމާއި، އެއްވެ އުޅުމުގެ މިނިވަންކަމާއި، ސިޔާސީ ޕާޓީގެ ހަރަކާތްތަކުގައި ބައިވެރިވެ އުޅުމުގެ ހައްގު ލިބިގެންވާހިނދު، އެފަދަ ހައްގެއް ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު ބޭނުންކުރަމުން ދަނިކޮށް ގަސްތުގައި ހުރަސްއަޅާ ޤާނޫނަކަށް ޤަވާއިދަކަށް އެއްވެސް ބެލުމެއް އިހްތިރާމެއްނެތި މޯލްޑިވްސް ޕޮލިސް ސަރވިސްގެ ފުލުހުން ހައްޔަރުކުރި ކުރުން މޯލްޑިވިއަން ޑިމޮކުރެޓިކް ޕާޓީގެ ޕާލިމެންޓަރީ ގްރޫޕުގެ ފަރާތުން އެންމެ ހަރުކަށި އިބާރާތުން ކުއްވެރިކުރަމެވެ.\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 105 ވަނަ މާއްދާގެ (ށ)ގެ ދަށުން “ރައްޔިތުންގެ މަޖިލީހުގެ މެންބަރުންނަށް ހިމާޔަތާއި ރައްކާތެރިކަން ދިނުމަށް ދަޢުލަރުގެ ސަލމަތީ ޙިދުމަތްތަކަން މަސައްކަތް ކުރަންވާނެ” ކަމަށް ބަޔާންކޮށްފައިވާއިރު، އެފަދަ ހިމާޔަތާއި ރައްކަތެރިކަން މެންބަރުންނަށް ދެއްވަން ތިބި ބައެއްގެ ކިބައިން ތަކުރާރުކޮށް ފުލުހުންގެ ޤާނޫނާއި ، ފުލުހުންގެ ކޯޑް އޮފް ކޮންޑަކުޓާ ޚިލާފަށް މޯލްޑިވްސް ޕޮލިސް ސާރވިސަސް ގެ ފުލުހުން ގަސްތުގައި ރައްޔިތުންގެ މަޖިލީހުގެ މެންބަރުންނަށް ދީފައިވާ އަނިޔާތައް ބަލާ ތަހުގީގުކުރުމަށް ރައްޔިތުންގެ މަޖިލީހުގެ މެޖޯރިޓީ ލީޑަރުގެ ހައިސިއްޔަތުން އަޅުގަނޑު ޕްރޮސެކިއުޓަރ ޖެނެރަލް އަށް އިލްތިމާސް ކުރަމެވެ.\nއަދި މޯލްޑިވްސް ޕޮލިސް ސާރވިސްގެ އިސްވެރިންނާއި، ފުލުހުން، ތަކުރާރުކޮށް، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި ރައްޔިތުންގެ މަޖިލީހުގެ ޤަވާއިދާއި ޚިލާފަށް ރައްޔިތުންގެ މަޖިލީހުގެ މެންބަރުން އެއްވެސް ސަބަބެއް ނެތި ހައްޔަރުކުރަމުންދާ ދިއުން ހުއްޓުވުމަށްގޮވާލާ، ހެންވޭރު ދެކުނު ދާއިރާގެ މެންބަރު ހާމިދު ޢަބުދުލް ޢަފޫރު މިހިނދުން މިހިނދަށް ދޫކޮށްލެއްވުމަށް މޯލްޑިވްސް ޕޮލިސް ސާރވިސްއަށް އިލްތިމާސް ކުރަމެވެ.\nރައްޔިތުންގެ މަޖިލީހުގެ ޤަވާއިދަކީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 88 ވަނަ މާއްދާގެ (ހ) އިން ބާރުލިބިގެން ހަދާފައިވާ ޤަވާއިދަކަށްވެފައި، އެ ޤަވާއިދަކީ ޤާނޫނު ބާރުލިބިފައިވާ ޤަވާއިދަކަށްވާއިރު، އެޤަވާއިދާއި ޙިލާފަކަށް މޯލްޑިވްސް ޕޮލިސް ސާރވިސްއާއި ފުލުހުންނަކަށް ވެސް އަދި އެނޫންފަރާތްތަކުން ވެސް ޢަމަލުނުކުރެވޭނެކަން އެނގެން އޮތް ހިނދު، އެޤަވާއިދުގެ 202 ވަނަ މާއްދާގެ (ށ) އާއި ޙިލާފަށް ތަކުރާރުކޮށް ރައްޔިތުންގެ މަޖިލީހުގެ މެންބަރުން “ރައްޔިތުންގެ މަޖިލީހުގެ ރައީސަށް ނާންގާ” ހައްޔަރު ކުރަމުންދާ ދިއުން ހުއްޓުވުމަށްޓަކައި އަޅަންޖެހޭ ޤާނޫނީ ފިޔަވަޅު އެޅުމަކީ ރައްޔިތުންގެ މަޖިލީހުގެ ރައީސްގެ ފުރިހަމަ ޒިންމާއެއް ކަމުގައި ރައްޔިތުންގެ މަޖިލީހުގެ ޤަވާއިދުގެ 3ވަނަ މާއްދާގައި ބަޔާންކޮށްފައިވުމާއި އަދި ރައްޔިތުންގެ މަޖިލީހުގެ ޤަވާއިދާއި އެމަޖިލީހުގެ ހުރުމަތާއި ޤަދަރު ހިފެހެއްޓުމަކީ ވެސް ރައްޔިތުންގެ މަޖިލީހުގެ ރައީސްގެ ފުރިހަމަ ޒިންމާއެއް ކަމަށްވީހިނދު،\nރައްޔިތުންގެ މަޖިލީހުގެ މެންބަރުންނަށް އަމާޒުކޮށް މޯލްޑިވްސް ޕޮލިސް ސާރވިސްގެ ފުލުހުން ޤާނޫނާއި ރައްޔިތުންގެ މަޖިލީހުގެ ޤަވާއިދާއި ޚިލާފަށް ހައްޔަރު ކުރަމުންދާ ދިއުން ހުއްޓުވުމަށް ރައްޔިތުންގެ މަޖިލީޙުގެ ރައީސް ނުކުޅެދިފައިވާތަން ބަލަން ރައްޔިތުންގެ މަޖިލީހުގެ އެންމެ ގިނަގޮނޑި ކޮންޓްރޯލް ކުރަމުންދާ މޯލްޑިވިއަން ޑިމޮކުރެޓިކު ޕާޓީއަށް ނިސްބަތްވާ ރައްޔިތުންގެ މަޖިލީހުގެ މެންބަރުން ނުތިބޭނެކަން ރައްޔިތުންގެ މަޖިލީހުގެ ރައީސް ޤަބޫލުކުރަންޖެހޭނެ ކަމުގައި މިފުރުސަތުގައި ހަނދާންކޮށްދެމެވެ.\nބަޔާން ނެރުނީ: މޯލްޑިވިއަން ޑިމޮކްރެޓިކު ޕާޓީގެ ޕާލިމެންޓަރީ ގްރޫޕުގެ ފަރާތުން ރައްޔިތުންގެ މަޖިލީހުގެ މެޖޯރިޓީ ލީޑަރ ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރ އިބުރާހިމް މުހައްމަދު ސާލިޙް


Theluge agu dhahvumun STO ge aamdhanee 20% dhahvehjje\nތެލުގެ އަގު ދަށްވުމުން އެސްޓީއޯގެ އާމްދަނީ 20 ޕަސެންޓް ދަށްވެއްޖެ\nތެލުގެ އާމްދަނީ 33 ޕަސެންޓް ވަނީ ދަށްވެފައި\nއެސްޓީއޯގެ ސާފު ފައިދާއަށް ވެސް އަސަރު ކުރި\nއާމްދަނީ އަށް ލިބުނީ 7.3 ބިލިއަން ރުފިޔާ\nދުނިޔޭގެ ބާޒާރުގައި ތެލުގެ އަގު ދަށަށް ދިއުމުގެ ސަބަބުން އެސްޓީއޯ ގްރޫޕަށް މިދިޔަ އަހަރު ލިބުނު އާމްދަނީ 20.3 ޕަސެންޓް ދަށްވެއްޖެ އެވެ.\nއެސްޓީއޯގެ މިދިޔަ އަހަރުގެ މާލީ ހިސާބުތައް ދައްކާ ގޮތުން އެސްޓީއޯ ގްރޫޕަށް މިދިޔަ އަހަރު ލިބިފައިވަނީ 7.3 ބިލިއަން ރުފިޔާ އެވެ. ނަމަވެސް އޭގެކުރީ އަހަރު ލިބިފައިވަނީ 9.1 ބިލިއަން ރުފިޔާ އެވެ. މިއީ 20.3 ޕަސެންޓް ދަށް އަދަދެކެވެ.\nއެސްޓީއޯގެ ގްރޫޕް ވިޔަފާރީގެ ތެރޭގައި އެންމެ ބޮޑު އާމްދަނީއެއް ލިބެނީ ރާއްޖެއަށް ތެޔޮ އެތެރެ ކޮށްގެންނެވެ. އެ ކުންފުނީގެ ވިޔަފާރީގެ 66.4 ޕަސެންޓް ހިއްސާކުރާ ތެލުގެ ވިޔަފާރިން މިދިޔަ އަހަރު 4.8 ބިލިއަން ރުފިޔާގެ އާމްދަނީއެއް ލިބިފައިވެ އެވެ. ނަމަވެސް އޭގެކުރީ އަހަރު ލިބިފައިވަނީ 7.2 ބިލިއަން ރުފިޔާ އެވެ. ތެލުގެ އަގު ދަށްވުމުގެ ސަބަބުން އެސްޓޯއަށް ތެލުން ކުރިން ލިބެމުން އައި އާމްދަނީ ވަނީ 33 ޕަސެންޓް ދަށަށް ގޮސްފަ އެވެ.\nއާމްދަނީ ރިޕޯޓުތައް ދައްކާ ގޮތުން މިދިޔަ އަހަރު އެސްޓީއޯ ގްރޫޕަށް ސާފު ފައިދާގެ ގޮތުގައި ލިބިފައިވަނީ 520 މިލިއަން ރުފިޔާ އެވެ. ނަމަވެސް އޭގެ ކުރީ އަހަރު ސާފު ފައިދާގެ ގޮތުގައި 573 މިލިއަން ރުފިޔާ ލިބިފައިވެ އެވެ.\nއެސްޓީއޯގެ މައިގަނޑު ވިޔަފާރިއަށް ބަލާއިރު ކާނާގެ ބާވަތްތަކުން އާމްދަނީގެ ގޮތުގައި 514 މިލިއަން ރުފިޔާ ލިބިފައިވެ އެވެ. އަދި ކޮންސްޓްރަކްޝަން މެޓީރިއަލްގެ ވިޔަފާރިން 189 މިލިއަން ރުފިޔާ ލިބިފައިވާއިރު، އިލެކްޓްރޯނިކް ވިއްކާ ހޯމް އިމްޕްރޫވްމަންޓުގެ ވިޔަފާރިން 292 މިލިއަން ރުފިޔާ އަދި ރާއްޖެއަށް ބޭހާއި ސިއްހީ ސާމާނު އެތެރެކޮށްގެން 731 މިލިއަން ރުފިޔާ ލިބިފައިވެ އެވެ.


ތިޔަ ލޯތްބަށް އެދެމޭ –7| Esfiya - Dhivehi Vaahaka Site\n” ބިޓެއް ފެނޭތޯ ބަލާބަލަ ކަލޭ.. ނުލާހިކު ސަޅި ކުދިން އެބަ އުޅޭ.. ” މަޔާން ރާއިލް ކޮނޑުގައި ޖަހާލިއެވެ.” އަމިއްލަ އަށް ހޯދަބެ… ” ރާއިލް މަޔާން ބޮލުގައި ޖަހާލިއެވެ.” ނޫނޭ.. އިލޫ މިހުރީނު މަ ކައިރީ.. ދެން އިތުުރު ކާކު ހުންނާނީ.. ” މަޔާން އިލްޔާ ކޮނޑަށް އަތް ވައްޓާލަމުން ހިނިގަނޑެއް ޖަހާލިއެވެ.” ޕިސް ޕިސް ޕިސް… ދެރަ ކަމެކޭދޯ.. ” އިލްޔާ ބޯ ހޫރާލިއެވެ.\nމަޔާން މަގު މަތިން ދަމުން ފަހަރަކު އަންހެން ކުއްޖެއް ރާއިލް އަށް ދައްކަމުން ދިޔައެވެ. ރާއިލް ހުރީ ރުޅިއައިސްފަ އެވެ.” ކަލޭ މޮޔަ ވީތަ.. ” އެންމެ ފަހުން ރާއިލް މަޔާން ގައިގައި ޖެހިއެވެ.” އާނ.. މޮޔަ ވެސް ވާނެ ދޯ.. ” މަޔާން ވެސް ހަމަ ރާއިލް ބުނި ރާގުގައި ބުންޏެވެ. އިލްޔާ އެމީހުންގެ ކޯޅުންތަކަށް ހެމުން ދަނިކޮށް މީހެއް ގައިގައި ޖެހިފައި ވެއްޓެން ދިޔައެވެ.\nނަމަވެސް މީހަކު ހިފެހެއްޓުމުން އިލްޔާ އަށް ލޯ ހުޅުވާލެވުނެވެ. ކުރިމަތީގައި ހުރީ ނުވެސް ދަންނަ ޒުވާނެކެވެ.” ސޮރީ.. ” އެ ޒުވާނާ މާފަށް އެދުނެވެ. އެ ތަން ފެނުމުން މަޔާންގެ ހިތަށް ފާޑެއްގެ ގޮތެއް ވިއެވެ. ނަމަވެސް ކެތް ކޮށްލައިގެން ހުރީ މީ މަގު މަގުމަތި ވީމައެވެ.” އިޓްސް އޯކޭ.. ” އިލްޔާ މަޑު މައިތިރި އަޑަކުން ވާހަކަ ދެއްކިއެވެ.” ދެން ފަހަރަކުން ވެސް ބަލައިގެން އުޅޭއްޗެ.. ” މަޔާން ހިތްހަމަ ނުޖެހިފައި ބުންޏެވެ.” ޔާން.. ތި ދެން ކޮން ކަމެއް.. އޭނަ ސޮރީ ބުނެފިނުން.. ” އިލްޔާ މަޔާން އަތުގައި ކޮއްޓާލަމުން ބުންޏެވެ. އެމީހާ ކޮނޑު އަރުވާލާފައި ދިޔައެވެ.\nމުޅި ރަށުގައި ހިނގި އިރު ވެސް ރާއިލްއަށް ކަމުދާ އަންހެން ކުއްޖަކު ފެންނަވަރެއް ނުވިއެވެ.” ކަލޯ މަ ވަރުބަލި ވެއްޖެ… ދެން ދާންވީ ގޭގެއަށް ވަދެ ސަލާންޖަހަން.. ” މަޔާން ރާއިލް ކޮނޑުގައި އަތް ބާއްވާލިއެވެ.” ނޫން މަ ހޯދާ ފާނަމޭ އަމިއްލަ އަށް ވެސް.. ” ރާއިލް ފޫހި ރާގަކަށް ވާހަކަ ދެއްކި އެވެ. ” އޯކެއި.. ހިނގާ ގެއަށް ދާން.. ވަރު ބަލި ވެއްޖެއޭ.. ” މަޔާން އިލްޔާ އާއި ދިމަ ބަލާލިއެވެ.” މަށާ ދިމަ ބަލާނެ ކަމެއް ނެތޭ.. ” އިލްޔާ ތުން ދަމާލިއެވެ. އެއީ އިލްޔާ އަބަދުހެން ވާހަކަ ދައްކާގޮތް ނަމަވެސް މިފަހަރު މަޔާން ނުލާހިކު ދެރަވިއެވެ. އެކަން ނުދައްކާ މަޔާން ދޫ ނެރެލާފައި ގެއަށް ދާން ހިނގައިގަތެވެ.\nގެއަށް ގޮސް މެންދުރު ނަމާދު ކޮށްލައިގެން އިލްޔާ ގޮތުގައި ގޭތެރެއަށް ނުކުތެވެ.” އިލޫ ދޭބަލަ މަޔާން ގޮވައިގެން އަންނަން.. ” ރާއިލް ސީރިއަސް ރާގެއްގައި ބުންޏެވެ. އިލްޔާ ދުވެފައި ގޮސް މަޔާންމެން ނިދާ ކޮޓަރި ދޮރުގައި ބާރު ބާރަށް ޖަހަން ފެށިއެވެ.” އޯއިކޭ !! ކިހިނެއްހޭ ވީ!! ” މަޔާން ނިކުމެފައި އެހިއެވެ.” ރާއިލްބެ އެބަ ގޮވާ !! ” މަޔާން ބުނި ރާގުގައި އިލްޔާ ވެސް ބުންޏެވެ. މަޔާން ލޯ އަޅާލާފައި ސިޓިންރޫމަށް ނިކުތެވެ. އޭރު ރާއިލް އެވަރުގެ އަންހެން ކުއްޖެއް ގޮވައިގެން އިނެވެ.” ބްރޯ.. މީ މަގޭ ގާރލް ފެރެންޑް ހިޝާ.. ހިޝް.. މީ މަގޭ އެއްބަނޑު އެއްބަފާ ކޮއްކޮ މަޔާން.. އެންޑް މިހުރީ މަޔާންގެ ބެސްޓް ފްރެންޑް އިލްޔާ..” ރާއިލް އެންމެން ތައާރަފް ކޮށްދިނެވެ.\n” ނައިސް ޓު މީޓް ޔޫ އޯލް.. ” ހިޝާ ހިނިތުންވެލިއެވެ.” އޯކޭ… އޭ ދަނީ އޭ.. ” ރާއިލް މަޔާން ކޮނޑުގައި ޖަހާލާފައި ގެއިން ނުކުތެވެ.” އެދިޔައީ މާފޮޅުވަން ” އިލްޔާ މަޔާން އާއި ދިމާއަށް ބުންޏެވެ.” ދެން އިލޫ ވެސް ދާންވީނު މީހަކާ އެއްކޮށް މާ ފޮޅުވަން.. ” މަޔާން ހީލަމުން ބުންޏެވެ. އިލްޔާ ރުޅި އައިސްފައި ވަނީ ކޮޓަރިއަށެވެ. މަޔާން އަށް ހިނިތުންވެވުނެވެ. އަދި ހިތްހަމަ ޖެހިލައިގެން ގެއިން ނިކުތީ ފޫހިވާތީ އެވެ.\nއިލްޔާ ކޮޓަރިއަށް ވަދެފައި އެނދުގައި އޮށޯތީއެވެ. ކުރާނެ މާ ބޮޑު ކަމެއްވެސް އޮތީކީ ނޫނެވެ. އިލްޔާ އެރަށަށް އެ އައީ މަޔާން ލީޝާގެ ހަނދާން ތަކުން ދުރުވޭތޯ އެވެ. މި ވީ ގޮތުން ރާއިލް އާއި ހިޝާގެ ކައިވެނިވެސް ކުރަން ޖެހެއެވެ. އެކި ހިޔާލުތަކުގައި އޮއްވައި ކުއްލިއަކަށް ޔާނީ މެންގެ ހިޔާލުތައް ސިކުނޑި ވަށާލިއެވެ.” އެބުނާ ހިލްޔާ އަކާ ހަމަ އަހަރެން އެހާ ވައްތަރީތަ… ވެދާނެ ދޯ އޮޅުނީ ކަމަށް ވެސް… އެކަމު ކޮންމެސް ކަމެއް ވީމަ ދޯ އެމީހުން މާ ގާތްކޮށް އެ ވާހަކަ ދެއްކީ.. ” އިލްޔާ ވިސްނަމުން ދިޔައެވެ.\nވިސްނާ ވިސްނާ ބޮލަށް ތަދުވިއިރު ވެސް އެއީ ކޮން ބައެއް ކަމެއް ނޭނގުނެވެ. ވިސްނަން އޮއްވައި އަސުރު ނަމާދަށް ގޮވާ އަޑު އިވުނެވެ. އަވަހަށް ތެދުވެ ނަމާދު ކޮށްގެން ފެންވަރާލިއެވެ. އަދި ކަޅު ކުލައިގެ ކަކުލާ ހަމައަށް އަންނަ ހެދުމަކާއި ކަނޑު ނޫކުލައިގެ ޝޯލް އެއް އެޅިއެވެ. އަދި ކަޅުކުލައިގެ ޖީންސް އެއް ލުމަށްފަހު ކޮޓަރިން ނިކުތެވެ. އޭރު މަޔާން ސޯފާއަށް ވެއްޓިގަނެގެން އޮތެވެ.” ހާދަ ފޫއްސޭ އަޅެ.. ކުރާނެ ކަމެއް ބުނެބަލަ..” މަޔާން ތެދުވަމުން ބުންޏެވެ.” ހިނގާބަ ބީޗަށް ދާން.. ވާހަކަ އެއް ދައްކާލަން.. ” އިލްޔާ އެދުނެވެ. މަޔާން ދެކޮޅު ހެދުމެއްނެތި ހިލްޔާ ގޮވައިގެން ގެއިން ނިކުތެވެ.\n” ކޮން ވާހަކަ އެއް ދައްކަން… ” މަޔާން ވެލިގަނޑު މަތީގައި އިށީންނަމުން ބުންޏެވެ. އިލްޔާ ވެސް މަޔާން ކައިރީގައި އިށީނެވެ.” ޔާން އަށް ހީވޭތަ މިރަށުގަ އިލޫ އާ ވައްތަރު އެހެން ކުއްޖެއް އުޅޭހެން.. ” އިލްޔާ އަހާލިއެވެ.\n” ނޯ.. ކިހިނެއްވެ ތިހެން ތި އެހީ.. ” މަޔާން ވިސްނާލިއެވެ.” އިއްޔަ… އަހަރެމެން ފޭބި ތަނުން އަހަރެމެން ވަރު ބަޔަކު އައިސް ކިޔެއްނު މީ ހިލްޔާ އެކޭ ކިޔައިގެން… އިލޫ އަށް ހީވަނީ އެހާ ވައްތަރު ނޫނިއްޔާ އެހެން ނޯޅޭނެ ހެން.. ” އިލްޔާ ވެއްޔާ ކުޅެމުން ބުންޏެވެ. މަޔާން ވެސް ރަނގަޅަށް ވިސްނާލިއެވެ.” އޯހ.. އާނ.. އެކަމް ހަމަ އެހާ ވައްތަރު ވާނެތަ.. ” މަޔާން ބުމަ އަރުވާލިއެވެ.” އައި ޑޯންޓް ނޯ…. އެންޑް ކަމެއް ކޮއްދީބަ.. ” އިލްޔާ ކަނދުރާގައި އަތް ބާއްވާލަމުން ބުންޏެވެ. މަޔާން ކޮން ކަމެއްތޯ އަހާލިއެވެ. ” މިރަށުގައި އިލޫ އާ ވައްތަރު ކުއްޖަކު އުޅޭތޯ ބަލާލަދީބަ.. އޯކޭ ރާއިލްބެ ކައިރީ ބުނެގެން ބެލިޔަސް… ” އިލްޔާ ބުންޏެވެ.\n” އޯކޭ.. މާދަން ތިކަމާ ނިކުންނާނަން.. ” މަޔާން ހީލިއެވެ. އޭރު ޔާނީ މެން ހިލްޔާ ގޮވައިގެން އެ ދިމާއަށް އަންނަނީއެވެ. އެވަގުތު އިލްޔާ މަޔާން އާއި އެކު ތެދުވެ ހިނގައިގަތެވެ. ޔާނީ މެން ވެސް އައިސް ރާޅުޖަހާ ހިސާބުގައި އިށީނދެލިއެވެ. އެވަގުތު އައިހާ އެއްލި ކަޅިއަކުން އެދެމީހުން ފެނުނެވެ. ނަމަވެސް ފަސްދީ ދަނިކޮންނެވެ.” އޭއި ހިލޫ.. ބަލާބަލަ… އެހުރީ ހިލޫ އާއި އެއްކޮށް އެދުވަހު ހުރީ ބޯއި ކަންނޭނގެ.. ދެން ނޭންގެ ކައިރީގަ އެހުރި މީހެއް.. ” އިލްޔާ ފުރަގަސް ދީގެން ހުރުމުން އިލްޔާ ފާހަަގަ ކުރަން އައިހާ އަކަށް ނޭނގުނެވެ. ނިހާ އާއި ހިލްޔާ އަދި ޔާނީ ވެސް އެދިމާ ބަލާލިއެވެ.\n” މަށާ އެއްކޮށްނޭ..؟؟ ” ހިލްޔާ އަށް ތަންކޮޅެއް ބާރަށް ބުނެވުނެވެ. އެވަގުތު މަޔާން އާއި ވާހަކަ ދައްކަމުން ދިޔަ އިލްޔާ މަޑު ޖެހުނެވެ. އެއީ ސަނާ އާއި އޭނަ އަޑާ ހާދަ ވައްތަރު އަޑެކެވެ. ނަމަވެސް އިލްޔާ ފަސް އެނބުރި ބަލާލާ ހިތެއް ނުވިއެވެ.\nގެއަށް ގޮސް އިލްޔާ ވަނީ ކޮޓަރިއަށެވެ.” ޔާން ހާދަ މަޑުން ހުރި ދުވަހެއް.. އެހެން ނޫނިއްޔާ އުޅޭނީ ސަކަރާތް ނުޖެހިގެން.. އަބަދު ޖެއްސުން ކުރުމުގަ.. ހިނިތުންވުން ފިޔަވާ ހަމަ އެއް ކަމެއް ނުކުރޭ.. ކިހިނެއްވީބާ.. ” އިލްޔާ މަޔާން އާއި މެދު ވިސްނާލިއެވެ. އެވަގުތު ދޮރުގައި ޓަކި ޖަހާ އަޑު އިވުނެވެ.” ހުޅުވާފަ.. ” އިލްޔާ އެހެން ބުނުމުން ދޮރު ހުޅުވާލިއެވެ. ހުރީ ހިޝާ އެވެ.” ރާއި ބުނީ މި ރޫމަށް އަންނާށޯ އެހަށް… އިލްޔާ ރުޅިއެއް ނާންނާނެޔޯ.. ” ހިޝާ ނުތަނަވަސް ވެފައި ވާހަކަ ދެއްކިއެވެ.” ހެހެ.. އާދޭ އިށީންނަން.. ބިރުން ނުހުންނައްޗޭ ދެން.. މީ ވެސް ހަމަ އެކުވެރިއެއް ކަމަށް ދެކޭ.. ” އިލްޔާ ހިނިތުންވެލިއެވެ. ހިޝާ ދޮރު ލައްޕާލާފައި އައިސް އެނދުގައި އިށީނެވެ.\n” ކީއްކޮއްލަނީ.. ” ހިޝާ އަހާލިއެވެ.” ހަމަ އޮތީ ޔާން އާއި މެދު ވިސްނަން.. ހިޝް އޯ.. ” އިލްޔާ ބުނެލިއެވެ.” ހިނގާލަން ގޮސްފައި މި އައީ… އިލްޔާ ލަވް ވޭތަ މަޔާން ދެކެ.. ” ހިޝާ ލާނެއް ގޮތަކަށް އެއްސެވެ.” ޔެސް.. އެކަމް އެއީ އޭޒް އަ ބެސްޓް ފްރެންޑް.. އަނެއް ކަހަލަ ލަވް އެއް ނޫނޭ.. ” އިލްޔާ ހިޝާ ކޮނޑުގައި ޖަހާލިއެވެ.” އެހެން ދޯ.. އަދި އަހަރެން ހީކުރީ އެކަހަލަ ކަމަށް.. ” ހިޝާ ހިނިގަނޑެއް ޖަހާލިއެވެ.” ހިޝް ވެސް ދޯ… އެންޑް އޯކޭ އިލޫ ކިޔަސް.. މަޔާން އަށް ވެސް ޔާން ކިޔާ.. އެއީ ފްރެންޑްސް ކިޔާ ނޭމް.. ” އިލްޔާ އެނދުގައި ހަމަ ޖެހިލިއެވެ.” އަމްމް.. ޔޫ އާ ވަރަށް ވައްތަރު ކުއްޖެއް އުޅޭ މިރަށުގަ.. އެކަމް އެހާ ގިނައިން ނުފެނޭ މަގު މައްޗަކުން.. ވަރަށް މަދުން ފެންނަނީ.. ” ހިޝާ ބޯ ކަހާލިއެވެ.\n” އޯހ.. އިލޫ ރަށަށް ފޭބި ތަނުން ވެސް ބަޔަކު އައިސް ކީ ތީ އެހެން މީހެއް ހެއްޔޯ ކިޔާއިން.. ” އިލްޔާ ވިސްނަމުން ބުންޏެވެ.” ދެން ތި ވާހަކަ ބާއްވާ.. ރާއިލްބެ އާ ހިޝް ގެ ވެޑިންގް ކޮން އިރަކުންތާ… ” އިލްޔާ މައުލޫ ބަދަލު ކޮށްލިއެވެ.” ނޭނގެ ތިއެއް.. އެކަމް ބުނި ވަރަށް އަވަހަށް ކުރާނެ ވާހަކަ… ” ހިޝާ ބުންޏެވެ.” އިލޫ އާ ޔާން އާ ތިކަން ހަމަ ޖައްސާނަން.. ” އިލްޔާ ހިޝާ އަށް ހީލިއެވެ. އެތަށް އިރަކު އިލްޔާ އާއި ހިޝާ ވާހަކަ ދައްކަން ތިއްބެވެ. އިސާހިތަކު ހިޝާ އާއި އިލްޔާ ގާތް އެކުވެރިންނަށް ވެއްޖެއެވެ. އެހެން ތިބެފައި ރާއިލް އައުމުން ހިޝާ ދިޔައެވެ.\nއިޝާ ނަމާދަށް ފަހު މަޔާން އާއި ރާއިލް އަދި ހިޝާ ތިބީ އިލްޔާ އުފަން ދުވަހަށް ތައްޔާރު ކުރަންށެވެ. ބާކީ އިނީ ތިންވަރަކަށް ދުވަހެވެ.” ކޮން ކުލައެއް އެއީ އިލްޔާގެ ފޭވަރިޓް ކުލައަކީ.. ” ރާއިލް މަޔާން ކައިރީ އަހާލިއެވެ. ” ރެޑް… ” މަޔާން ޖަވާބު ދިނެވެ.” އޯކޭ އެހެން ވީމަ ރެޑް ކުލައިގެ ކޭކެއް އަޅަން ވާނީ.. ދެން އެންމެން ވެސް ތިބެން ވާނީ ބްލެކް އެންޑް ރެޑް ހެދުމެއްގަ.. ” ހިޝާ ވާހަކަ ދެއްކިއެވެ.” އޯކޭ… އެހެންވެ އަހަރެމެން ރޫމް ދޯ ޑެކަރޭޓް ކުރާނީ.. ” ރާއިލް ބުންޏެވެ.” ޔާހ… ރެޑް ކުލައިގެ ބެލޫންސް ގެންނާތި.. ” މަޔާން އަމުރު ކޮށްލިއެވެ.\n” ހޫނ ހޫނ އަމުރު ނުކުރިޔަސް ގެންނާނަމޭ… ” ރާއިލް ހިނިގަނޑެއް ޖަހާލިއެވެ.” ސޯ… އެންމެން ދޭ ނިދަން.. ” ހިޝާ ބުންޏެވެ.” އޯކޭ.. އޭ ހިޝް މިރޭ ނިދާނީ އިލޫ ނިދާ ކޮޓަރީގަ… ޔާން އޭނާ އޯކޭ ވާނެތަ.. ” ރާއިލް މަޔާން ކައިރީގައި އެހިއެވެ.” އާނ އޭނަ ބަރާބަރު ވާނޭ.. ” މަޔާން ތެދުވަމުން ބުންޏެވެ. ހިޝާ އިލްޔާ މެން ކޮޓަރިއަށް ވަދެ ދޮރު ޖެހިއެވެ. ރާއިލް ވެސް މަޔާން އާއި އެއްކޮށް ކޮޓަރިއަށް ވަނެވެ.\n” އޭ ކައެމެން ކައިވެނި ކުރަނީ ކޮން އިރަކުން.. ” މަޔާން އަހާލިއެވެ. ރާއިލް ވިސްނާލިއެވެ.” މި އަންނަ މަހު ކިހިނެއް ވާނެ.. ” ރާއިލް ބުންޏެވެ.” ކަލޯ ހާދަ އަވަހޭ… އަދި ރައްޓެހިވިތާ ދެތިން ދުވަސް މިވީ .. ” މަޔާން ހައިރާންވިއެވެ.” ޗިލް ޑޫޑް.. އެއް އަހަރާ ގާތް ވަނީ ރައްޓެހިވެގެން އުޅޭތާ… ޔާން މެން ކައިރީ ނުބުނީ ހަމަ ގަސްދުގަ… އިހަކަށްދުވަހު މަ ބުނީ މިއުޅެނީ މީދޫ އަށް ދާންށޭ ހިޝް ކައިރީގަ.. އެހެން ބުނީމަ އޭނަ ވެސް އެއައީ މި ރަށަށް… ވަރަށް ވަގަށޭ މިއުޅެނީ.. ” ރާއިލް ފޮނި ދައްކާލަން ދެފަހަރަކު ބުމަ އަރުވާލިއެވެ.” ސުބުހާނަﷲ… ” މަޔާން ދެލޯ ބޮޑުވިއެވެ.\nNice 🌹🌹 waiting for next part 🌹🌹🌹 ilya nd hilya meet vaa seen enme kiyaa hih vanee🌹🌹nd birthday ga edheneehun meet vejjeyya it will be beautiful 🌹🌹🌹 anyways stay safe 🌹\nފުރާވަރު އުމުރުގައި ކުދިންނަށް ކައްކަން ދަސްކޮށްދިނުން. މުހިންމު ކަމެއް.\nFeatured އުފެއްދުންތެރި ލިޔުން އެހެނިހެން މަޒުމޫނު February 22, 2021\nހިތާމަ ލޯބި September 25, 2021\nދިމާވި އާދަޔާ ޚިލާފް ޒުވާނާ (ނުވަދިހަ އަށްވަނަ ބައި)\nބިރުވެރި ލޯބި December 16, 2021\nނޫރު (ސަތާރަވަނަ ބައި)\nދީނީ ލޯބި December 30, 2017\nވީމޭ އިންތިޒާރުގައި 10 ވަނަ ބައި\nލޯބި October 18, 2013\nބުނާށެ ލޯބި ނުވަނީހޭ (2)\nހިތާމަ ލޯބި September 2, 2018


50 Meylah Vaigadhavaane Kamah Lafaakoh White Alert Nerefi - Vaguthu\n50 މޭލަށް ވައިގަދަވާނެ ކަމަށް ލަފާކޮށް ވައިޓް އެލާޓް ނެރެފި\nފަންސާސް މޭލަށް ވައިގަދަވާނެ ކަމަށް ލަފާކޮށް ވައިޓް އެލާޓް ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮރޮލޮޖިކަލް ސެންޓަރ (މެޓް) އިން ވައިޓް އެލާޓް ނެރެފައިވަނީ، ނ. އަތޮޅުން ފެށިގެން ފ. އަތޮޅާއި ދެމެދުގެ ސަރަޙައްދުތަކަށް މިއަދު ހެދުނު 11:15 އިން ހަވީރު 16:15 އާއި ހަމައަށެވެ.


ޙަޤީޤީ ޙާދިސާ: ތަނަވަސްކަމުގެ ދަހިވެތިކަމުގަ ފިރިމީހާ ނުކުޅެދޭ ޙާލުގަ ދޫކޮށްލި އަންހެނަކަށް ކޮޅުކެހިލިބި ފުރަތަމަ ޖެހުނީ2ދޮންދަރިންގެ މަންމައަކަށް ވާން-\nމިއަދުނޫހުގައި ޝާއިޢުކުރާ ޙަީޤީ ޙާދިސާ ސީރީޒްގައި ގިނައިން ހުންނަނީ ފިރިން ނުވަތަ ފިރިހެނުންގެ އަނިޔާވެރިކަމުގެ ވާހަކަތަކެވެ. ނަމަވެސް އަޅުގަނޑު މިކިޔައިދެނީ ކުޑަކޮށް ތަފާތު ވާހަކައެކެވެ. އަޅުގަނޑުގެ ޙަޔާތުގައި ކަންކަން ކުރިމަތިވި ގޮތުގެ ވާހަކައެވެ.\nއަޅުގަނޑަކީ އެހައިބޮޑު ތަނަވަސްކަމެއް އެއްވެސް އިރަކު ބޭނުންވި އަންހެނެއް ނޫނެވެ. ނަމަވެސް ބޭނުންވާ ކޮންމެ ކަމެއްކޮށްލެވޭ ފެންވަރުގައި ދިރިއުޅެން ބޭނުންވެއެވެ. ގަންނަން ބޭނުން އެއްޗެއް ގަނެލެވި އަދި ހަފްތާބަންދުތަކުގައި މަޖާކޮށްލަން ތަންތަނަށް ދާން ބޭނުންވެއެވެ.\nފިރިމީހާއަކީ ވަރަށް ހެޔޮ މީހެކެވެ. ނަމަވެސް ލިބޭ މުސާރަ ކުޑަކަމުން އަޅުގަނޑުގެ ބޭނުންތައް ފުއްދައެއް ނުދެވެއެވެ. އެކަމުގެ ވިސްނުމުގައި ހުއްޓާ ފިރިމީހާ އެކްސިޑެންޓްވެ ފަޔަށް ލިބުނު ގެއްލުމަކާއި ގުޅިގެން ގޭގައި މަސައްކަތްކުރަންޖެހުމުން މުސާރައިން ބައެއް އުނިވެ ކުރިއަށްވުރެވެސް އަތްމަތިދަތިވިއެވެ.\nއެދުވަސްވަރު އަހަރެންނާއި ބައްދަލުވި ފިރިހެނަކު ވީ ވައުދުތަކާއި ދެއްކި ހުވަފެންތަކަށް ހެއްލެވި ފިރިމީހާ ގާތުން ވަރިވީމެވެ. ވަރިއަށް އެދުމުން ފިރިމީހާ ބުނީ އެންމެ ވާހަކައެކެވެ. "އަހަރެން ދޫކޮށްލާފައި ތިއަދަނީ އަހަރެން ނުކުޅެދޭ ޙާލުގައި ހުއްޓައެވެ."\nފިރިމީހާގެ އެވާހަކައަކުން އެއްވެސް އަސަރެއް އަޅުގަނޑަކަށް ނުކުރިއެވެ. ދިއްލާފައިހުރި ކުލަގަދަ ބޮކިތަކެއް ފަދައިން އަޅުގަނޑުގެ ވިސްނުމުގައި ދިއްލިފައިހުރީ ވާންއުޅޭ ފިރިމީހާގެ ތަނަވަސްކަމެވެ. އެހެންވެ ގެއިން ނުކުމެގެންދިއައީ ދެން ފްލެޓްގައި ދިރިއުޅެންޖެހޭނީ ނުކުޅެދޭ ޙާލުގައިހުރި ފިރިމީހާއަށް އެކަނިކަމާއި އޭނާއަށް ކަމެއްކޮށްދޭނެ އެއްވެސް މީހަކުވެސް ނުހުންނާނެ ކަމަށް ވިސްނައިނުލައެވެ.\nކޮންމެއަކަސް6މަސްވެއްޖެއެވެ. އަހަރުވެއްޖެއެވެ. އޭނާ އަޅުގަނޑާއި ކައިވެންޏެއް ނުކުރިއެވެ. އަބަދުވެސް ބުނަނީ އެކުގައި ހަނީމޫނަށް ދެވޭނީ މިވެނި މަޝްރޫޢެއް ނިންމާލެވުމުން ކަމަށެވެ. އަހަރު ދުވަސް ފާއިތުވެ ދެވަނަ އަހަރުވެސް ނިމިގެންދިއައީ ހަމަ އެފަދަ ގޮތަކަށެވެ. ދުވަހަކުވެސް ނިންމަން ޖެހޭ މަޝްރޫޢުތައް ނިމޭތަނެއް ނައެވެ.\nއެއްރޭ ޓީވީން ފެނުނީ ކުރީގެ ފިރިމީހާ ކިޔެވި ކޯހެއްގައި އެންމެ މަތިން ފާސްވެ 1 ވަނަ ހޯދުމުން އޭނާއަށް އެންމެ މައްޗަށް (ޕީއެޗްޑީ ހަދަން) އޮސްޓްރޭލިއާއަށް ދިއުމުގެ ފުރުޞަތު ލިބުނު ޚަބަރެވެ. އޮސްޓްރޭލިއާއަކީ އަޅުގަނޑު އަބަދުވެސް އެންމެ ދާހިތްވާ ޤައުމެވެ. އަދި އޭނާ އާއިއެކު އޮސްޓްރޭލިއާއަށް ދެވިއްޖެނަމަ އަޅުގަނޑަށްވެސް ކިޔެވުމުގެ ފުރުޞަތު ލިބޭނެކަންވިސްނި އަލުން އޭނާ އާއި ކައިވެނިކޮށްގެން އެކުގައިދާން ބޭނުންވިއެވެ.\nއަނެއް ދުވަހު އޭނާއަށް ގުޅައިލުމުން ބުނީ ވަރަށް ބިޒީކަމަށެވެ.2ދުވަހެއްގެ ތެރޭގައި ފުރަން ހަމަޖެހިފައިވާ ކަމަށެވެ. އެވަރަކުންވެސް ހިތްހަމައެއް ނުޖެހުނެވެ. ބައްދަލުކުރަން ދިއައިމެވެ. އޭނާ އަޅުގަނޑަށް މަރުޙަބާ ކިޔެވެ. ގެއަށް ވެއްދިއެވެ. ނަމަވެސް ފެނިގެންދިއައީ ހުވަފެންތައް ބިލާހަކަށްވެގެންދިއަ ތަނެވެ. އެއީ އަޅުގަނޑު ތަޢާރަފްކޮށްދޭން އަނބިމީހާއަށް ގޮވައި ގެނައުމުންނެވެ. އަދި އޭނާ އިނީ ބަލިވެކަންވެސް އެނގުމުންނެވެ.\nއެހިސާބުން ވާހަކަ ބަދަލުކޮށްލާފައި އޭނާގެ ކާމިޔާބީ ފާހަގަކޮށް ހެޔޮ ދުޢާކޮށްފައި ނުކުމެގެން އައީ ހަމަ ގިސްލައި ރޮމުންނެވެ.\nއަޅުގަނޑު ގުޅުނު ތަނަވަސް މީހާ އަޅުގަނޑާއި ކައިވެނިކުރުމުގެ އުންމީދުގައި ހުއްޓާ ފެނުނީ އޭނާ އެހެން އަންހެނަކާއި ކައިވެނިކުރިތަނެވެ. އަޅުގަނޑު ހުރިހާ ގޮތަކުން ވެސް ބާކީވީއެވެ. ލިބުނު ހިތާމައިގާ ދުވަސްކޮޅަކު ހުންނަންވެސް ޖެހުނެވެ. އެދުވަސްކޮޅު އަޅުގަނޑު ތައުބާވެ ހެޔޮ ޢަމަލުތައް ކުރަންފެށީމެވެ. އަދި އުފާވެރި ދިރިއުޅުމެއް ދެއްވެވުން އެދި ދުޢާކުރީމެވެ. ދަމުނަމާދުވެސް ކުރަންފެށީމެވެ. ފަތިސްވަންދެން ޛިކުރުކުރީމެވެ.\nއެކަމުގެ ނަތީޖާ ވަރަށް ރަނގަޅަށް ފެނުނެވެ. އަޅުގަނޑަށް ހެޔޮލަފާ ފިރިއަކު ލިބުނެވެ. ނަމަވެސް2ދަރިންގެ ބައްޕައެކެވެ. ވީމާ މަންމައަކަށް ނުވެވި ވާންޖެހުނީ2ދަރިންގެ ދޮންމަންމައަކަށެވެ. އަޅުގަނޑު އެކަން ބަލައިގަތީ އަޅުގަނޑަށް ކުރެވުނު ފާފަތަކުގެ ކައްފާރާއެއްގެ ގޮތުގައެވެ. އެހެންވެ އެކަން އަޅުގަނޑަށް ބުރަކަމަކަށް ނުވިއެވެ.2ދަރިން ބަލަހައްޓަމުން އައީ އަމިއްލަ ދަރިން ފަދައިންނެވެ. މިހާރު އަޅުގަނޑުގެ ވެސް2ދަރިން އެބަތިއްބެވެ.\nމިއަދުނޫހުގެ ކިޔުންތެރިންގާތު ބުނެލަން އޮތީ އަޅުގަނޑަށް ކުރަންޖެހުނު ތަޖުރިބާއާއިމެދު އަޅުގަނޑުދެކޭ ގޮތެވެ. ވަރަށް ކުރުކޮށް ބުނެލާނަމެވެ. "ހެޔޮލަފާ ފިރިއަކު ލިބުމަކީ މިލިއަނަރެއްގެ އަންތބަކަށްވުމުގެ ހުވަފެން ދުށުމަށްވުރެ މާއަގުހުރި ނިޢްމަތެކެވެ. އެފަދަ ހުވަފެނެއްގެ އަވާގައިޖެހި ހެޔޮލަފާ ފިރިއަކު ދޫކޮށްލަން ހެޔޮނުވާނެއެވެ."\n- ޒިއުނާ އިބްރާހީމް / މިއަދުނޫހުގެ ކިޔުންތެރިއެއް


ސަފާރީ ރޭޕް މައްސަލަ: އަދުލުވެރިކަމަށް ކަނާއަތުން ވާއަތް ކަޑާލަން ޖެހިއްޖެ ނަމަ، އެކަން ކުރަން ޖެހޭނެ - އުމަރު\nރީޢާނު ރަޝީދު 28 ޖޫން 2020\nވެރިކަމުގައި ހުންނައިރު އަދުލުވެރިކަމަށްޓަކައި ކަނާއަތުން ވާއަތް ކަޑާލަން ޖެހިއްޖެ ނަމަ، އެކަންވެސް ކުރަން ޖެހޭނެކަމަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ސަރުކާރުގެ ފުރަތަމަ ހޯމް މިނިސްޓަރ އުމަރު ނަސީރު ވިދާޅުވެއްޖެއެވެ.\nއުމަރު މިހެން ވިދާޅުވީ، ހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕް ކުރި މައްސަލައިގައި ހައްޔަރުކުރި މީހުން ދޫކޮށްލި މައްސަލައާ ގުޅިގެންނެވެ. އެ މައްސަލާގައި ހިމެނޭ ދެ މީހުންނަކީ ސަރުކާރުގެ ނުފޫޒުގަދަ މީހަކާއި ގުޅުން އޮންނަ މީހުން ކަމަށް ބުނާ އަޑުތަކެއް ދަނީ ފެތުރެމުންނެވެ.\nއެ މީހުން ދޫކޮށްލާފައި ވަނީ ބަންދުގެ މުއްދަތު އިތުރު ކުރަން ކޯޓަށް ވެސް ނުގެންގޮސް އެވެ. ފުލުހުން ވިދާޅުވީ، އެ މީހުން ދޫކޮށްލި ނަމަވެސް މައްސަލަ ބަލަމުންދާ ކަމަށެވެ.\nއުމަރު ވިދާޅުވީ، އަންހެނަކު ރޭޕްކުރި ކަމަށް އޭނާގެ ދުލުންބުނެ ސަރުކާރުގެ ތެރޭ ނުފޫޒު ގަދަ، ބަޔަކަށް ތުހުމަތު ކުރާއިރު، އެބަޔަކު ހައްޔަރުކުރަން ޖެހޭނެ ކަމަށެވެ. އަދި އެ މީހުން ހައްޔަރުކޮށް ޤާނޫނީ ހުކޫމަތު ނުހިންގޭނަމަ، އިންސާފާ މެދު މުޅި ރައްޔިތުން ކުރާނީ ކޮން އުއްމީދެއްތޯ އޭނާ ވަނީ ސުވާލު އުފައްދަވާފައެވެ.\nއުމަރު ވިދާޅުވީ، ބާރު ގަދަ މީހުންނަށް ވެސް ޤާނޫނުގެ ދިގުއަތް ފޯރަންވާނެ ކަމަށާއި، ދޭސީ އެއް ބިދޭސީ އެއް ނެތި އިންސާފު ލިބެންވާނެ ކަމަށެވެ.\n"ވެރިއެއްގެ އެންމެ ފުރަތަމަ މަސްއޫލިއްޔަތަކީ ހަމަހަމަ ކަމާއެކު އެންމެނަށް އިންސާފު ލިބިދިނުން". އުމަރުގެ ޓްވީޓުގައި ވެއެވެ.\nއުމަރު ވަނީ މި މައްސަލައިގެ ފުރިހަމަ ތަހުޤީގެއް ދައުލަތުގެ ކަމާއި ބެހޭ މުވައްސަސާތަކަށް ގޮވާލާފައެވެ.\n"އަދި ރާއްޖޭގެ ނޫސްވެރިން މިކަން ބައްލަވާ އިންސާފުން ރިޕޯރޓް ކުރެއްވުމަށް އިލްތިމާސް ކުރަން. މިއީ މި ޤައުމު ލަދުވެތިވާވަރުގެ މައްސަލައެއް". އޭނާ ވިދާޅުވިއެވެ.\nއަރުޝީފަށް ނެގީ 28/06/2020 13:52\nއެންމެފަހުން އަޕްޑޭޓްކުރީ 28/06/2020 13:52\nމޫސާ ވަހީދު 12 ސިކުންތު ކުރިން\nއަބްދުއްލަތީފް 15 ސިކުންތު ކުރިން


Moneytreme akee scam eh noon kamahefaraathun bunefi\nރާއްޖެ - މަނީޓްރީމް\nމަނީޓްރީމްއަކީ ސްކޭމެއް ނޫން ކަމަށް އެ ފަރާތުން ބުނެފި\nއެއްވެސް ފަރާތުން އެ ވިޔަފާރީގައި ބައިވެރިނުވުމަށް ފުލުހުން ވަނީ އިލްތިމާސްކޮށްފައި\nވިޔަފާރީގެ ޤާނޫނީ ލިޔެކިޔުންތައް ވެސް ނުބަލާ އެގޮތަށް ފުލުހުން ކަނޑައެޅުމުން އެކަމާއި ހިތާމަކުރުން\nކ. މާލެ 12 ޖެނުއަރީ 2019 | ހޮނިހިރު 18:30 10,801\nމަނީޓްރީމް ވިޔަފާރީގެ ފަރާތުން ބޭއްވި ނޫސްވެރިންގެ ބައްދަލުވުން - ފޭސްބުކް\nމަނީޓްރީމް ވިޔަފާރީގައި އެއްވެސް ފަރާތަކުން ބައިވެރިނުވުމަށް މޯލްޑިވްސް ޕޮލިސް ސަރވިސް އިން ގޮވާލުމާއި ގުޅިގެން އެ ވިޔަފާރީ އަކީ ސްކޭމެއް ނޫން ކަމަށް އެ ފަރާތުން ބުނެފިއެވެ.\nމަނީޓްރީމްއާ ބެހޭގޮތުން ޓްވިޓަރގައި މީހަކު އެ ވިޔަފާރީ އަކީ ސައްހަ ވިޔަފާރީއެއްތޯ ބަލައިދިނުމަށް އެދި ފުލުހުންނަށް އެދުމުން އެމީހާގެ ޓުވީޓަށް ޖަވާބު ދެއްވާ ފުލުހުން ބުނެފައިވަނީ އެ މައްސަލަ ބަލަމުންދާ ކަމަށާއި އެހެންކަމުން އެއްވެސް ފަރާތުން އެ ވިޔަފާރީގައި ބައިވެރިނުވުމަށް އިލްތިމާސްކުރާ ކަމަށެވެ.\nWe are looking into this matter. In the meantime, we advice you to not get involved in this.\n— Maldives Police (@PoliceMv) January 10, 2019\nހުކުރު ދުވަހުގެ ރޭ ޝީ ބިލްޑިންގައި ބޭއްވި ނޫސްވެރިންގެ ބައްދަލުވުގައި، ފުލުހުންނަށް ރައްދު ދެއްވާ މަނީޓްރީމް ވިޔަފާރީގެ ފައުންޑަރ މުހައްމަދު އަސްލަމް ވިދާޅުވީ ފުލުހުން އެ ވިޔަފާރީގެ ޤާނޫނީ ލިޔެކިޔުންތައް ވެސް ނުބަލާ އެގޮތަށް ކަނޑައެޅުމުން އެކަމާއި ހިތާމަކުރައްވާ ކަމަށެވެ. އަދި ވިޔަފާރި ޤާނޫނީ ކުށަކަށްވާންވި އެއްވެސް ސަބަބެއް ފުލުހުންނަށް ބުނެދެވިފައިނުވާ ކަމަށް ވެސް އޭނާ ބުންޏެވެ.\n"ރާއްޖޭގެ ނެތް ފައިސާ ލެންޑިންގް އެކްޓެއް، އެހެންކަމުން ލޯނު ދޭ ފަރާތްތައް އެހެން ޤައުމުތަކުގައި ހުންނަ ގޮތަށް ރަޖިސްޓްރީ ކުރާނެ ބޮޑީއެއް ރާއްޖެއަކު ނެތް. 23 ޑިސެމްބަރުގައި ޕޮލިހަށް ދިޔުމަށް އަޅުގަނޑުމެންނަށް ފޯނު ކޯލަކުން ދައުވަތެއް އައި، ދެން އަޅުގަނޑު ވަކީލުންނާއެކު ޕޮލިހަށް ދިޔައިން. އަޅުގަނޑުމެން ޕޮލިހުން ކައިރީގައި ބުނިން ލާރި ކުއްޔަށް ނަގާ ފަރާތާއި ކުއްޔަށް ދޫކުރާ ފަރާތުގެ ޤާނޫނީ އެގްރީމަންޓް އެބައިނޭ. އެގްރީމަންޓެއް ހެދުމަށްފަހުގައޭ މިކަން ކުރަނީ. އަޅުގަނޑު ނަންގަތިން ޕޮލިހުގައި މީގައި އެބައޮތްތޯއޭ ޤާނޫނީ ކުށެއް، މީތި ރަޖިސްޓްރީ ކުރަން ޖެހޭނީ ޓްރޭޑްގައޭ، ޓްރޭޑްގެ ދަފްތަރުގައި މިވަނީ ރަޖިސްޓްރީވެފައޭ، މީގައި ޤާނޫނީ މައްސަލެއް އުޅެންޔާ ވިދާޅުވެ ދެއްވާށޭ، އެބޭފުޅުން އެއްގޮތަކަށް ވެސް ވިދާޅެއް ނުވޭ، އަޅުގަނޑުމެން އަތުގައި ހުރި ލީގަލް ޑޮކިއުމަންޓްތައް ބައްލަވަން ވެސް އެބޭފުޅުން ވިދާޅެއް ނުވޭ" އަސްލަމް ވިދާޅުވިއެވެ.\nމަނީޓްރީމަކީ ޕިއަރޓުޕިއަރ ލެންޑިންގ ޕްލެޓްފޯމަށް ފަރުމާކުރެވޭ ލެންޑަރ އާއި ބޮރޯވަރ ދެފަރާތް ބައްދަލު ވުމަށް ހުޅުވާލެވޭ މާކެޓެކެވެ. ފައިސާ ބޭނުންވާ ކޮންމެ ފަރާތަކުން މަނީޓްރީމް ވެބްސައިޓްގައި ރަޖިސްޓްރީ ކުރުމަށްފަހު ބޭނުންވާ ފައިސާގެ މިންވަރެއް ރިކުއެސްޓް ކުރުމުން މަނީޓްރީމް މާކެޓް މެދުވެރިކޮށް ލެންޑަރ އެއް ހަމަޖައްސައިދެވެއެވެ. އަދި ހަމަ އެހެންމެ އިންވެސްޓް ކުރަން ބޭނުންވާ ފަރާތަކުން އިންވެސްޓްކުރަން ބޭނުންވާ އަދަދާއިއެކު މަނީޓްރީމްގެ ވެބްސައިޓްގައި ރަޖިސްޓްރީ ކުރުމުން ފައިސާބޭނުންވާ ފަރާތަކާއި (ބޮރޯވަރ އަކާއި) މަނީޓްރީމްގެ މާކެޓު މެދުވެރިކޮށް ބައްދަލުކޮށް އިންވެސްޓް ކުރެވެއެވެ.\nމަނީޓްރީމްގެ ޕިއަރޓުޕިއަރ ޕްލެޓްފޯމްގައި މިހާރު ކުރިއަށް ގެންދަނީ އެޕާޓްމަންޓް ލީސްކުރާ ކޮންސެޕްޓް ކަމުން ފައިސާ ނަގަން (ބޮރޯވަރ) ގެ ކިބައިގައި ހުންނަންޖެހޭނެ ޝަރުތަކީ ކުލީގެ އާމްދަނީއެއް ލިބުމެވެ. މިސާލަކަށް ކުލީގެ ގޮތުގައި 5000.0 ރުފިޔާ ލިބޭ ފަރާތަކަށް ލޯނުގެގޮތުގައި 50,000 ރުފިޔާ މަނީޓްރީމްގައި ބައިވެރިވާ އިންވެސްޓަރެއްގެ އަތުން ލިބޭނެއެވެ. އަދި މިގޮތަށް ލޯނު ނެގުމަށްފަހު ލޯނު އަދާކުރުމަށް 20 މަސްދުވަސްވަންދެން އެ އިމާރާތުގެ ކުލި ލިބޭނެ ފަރާތަކީ ލޯނުދިން އިންވެސްޓަރެވެ. އެހެންކަމުން މަނީޓްރީމް މެދުވެރިކޮށް ލޯނު ދިން ލެންޑަރ އަށް 100,000 ރުފިޔާ 20 މަސްދުވަސްތެރޭގައި ލިބޭނެއެވެ.\nމިކަމާއި ގުޅޭ ގޮތުން މައުލޫމާތު ހޯދުމަށް ފުލުހުންނަށް ގުޅާލުމުން ފުލުހުންގެ މީޑިއާ އޮފިޝަލް ވިދާޅުވީ އެކަމާއި ގުޅޭ އިތުރު މައުލޫމާތު ލިބުމުން ހާމަކުރައްވާނެ ކަމަށެވެ.


ފޮތް:ޤިޔާމަތް ދުވަސް – DhiSalafiyyah\n12/01/20163- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nقال الله تعالي: أَيُّهَا الَّذِينَ آمَنُوا اتَّقُوا اللَّـهَ حَقَّ تُقَاتِهِ وَلَا تَمُوتُنَّ إِلَّا وَأَنتُم مُّسْلِمُونَ [آل عمران : ١٠٢]\nﷲ ގެ ވަޙީ ބަސްފުޅުގެ މާނައިގައިވެއެވެ. : އޭ އީމާންވި މީސްތަކުންނޭވެ! އެކަލާނގެއަށް ތަޤްވާވެރިވުން ޙައްޤުވެގެންވާ ގޮތުގައި ތިޔަބައިމީހުން ﷲ އަށް ތަޤްވާވެރި ވާށެވެ! އަދި މުސްލިމުން ކަމުގައިވާ ޙާލުގައި މެނުވީ، ތިޔަބައިމީހުން މަރުނުވާ ހުށިކަމެވެ.”\nوقال تعالى: مَن جَاءَ بِالْحَسَنَةِ فَلَهُ خَيْرٌ مِّنْهَا وَهُم مِّن فَزَعٍ يَوْمَئِذٍ آمِنُونَ [النمل : ٨٩]\nމާނައީ: “ހެޔޮކަމައިގެން އަތުވެއްޖެމީހާ ދަންނާށެވެ! ފަހެ، އެމީހަކަށް އެއަށްވުރެ ހެޔޮވެގެންވާ ޘަވާބު (އާޚިރަތުގައި) ހުށްޓެވެ. އަދި އެދުވަހުން، އެބައިމީހުންވަނީ ހުރިހައި ބިރުވެރި ކަމަކުން އަމާންކަން ލިބިގެންނެވެ.”\nوقال تعالى:إِنَّ هَـٰؤُلَاءِ يُحِبُّونَ الْعَاجِلَةَ وَيَذَرُونَ وَرَاءَهُمْ يَوْمًا ثَقِيلًا [الإنسان : ٢٧]\nމާނައީ: ހަމަކަށަވަރުން، މިބައިމީހުން ދުނިޔޭގެ ދިރިއުޅުމަށް ލޯބިކުރެއެވެ. އަދި ބުރަދަންހުރި ދުވަހެއް އެބައިމީހުންގެ ފަހަތަށް ދޫކޮށްލައެވެ.\n“ޤިޔާމަތްދުވަސް، ހަމަކަށަވަރުން ވަނިވިދުވަސް” މިފޮތަކީ “ދަރުމަ” މަޖައްލާގައި ސިލްސިލާކޮށް އަޅުގަނޑު ލިޔެފައިވާ ލިޔުންތަކެއްގެ މައްޗަށް ބިނާކޮށްގެން އެކުލަވާލެވިފައިވާ ފޮތެކެވެ. “ދަރުމަ” މަޖައްލާގައި މިލިޔުންތަކުގެ ސުރްޚީއަކަށް އޮންނާނީ ” ޤިޔާމަތްދުވަސް، ﷲގެ ޙަޟްރަތުގައި ކޮޅަށްތިބޭ ދުވަސް” މިފަދައިންނެވެ.\nފޮތުގެ ނަން: ޤިޔާމަތް ދުވަސް ޞަފްޙާގެ ޢަދަދު: 201\nލިޔުއްވީ: އައްޝައިޚު އާދަމް ނަސީމް (ބީއޭ ނަސީމް) ސައިޒު:4.31 mb


Covid vaccine ah, bali meehunge mauloomaathu hospital thakun hoadhanee | Mihaaru\nކޮވިޑް ވެކްސިނަށް، ބަލި މީހުންގެ މައުލޫމާތު ހޮސްޕިޓަލްތަކުން ހޯދަނީ\nކޮވިޑް-19އަށް ހިދުމަތްދޭ ފެސިލިޓީއެއް: ރާއްޖޭގެ އެކި ހިސާބުތަކުގައި ތިބި ބަލި މީހުންގެ އަދަދު ވަނީ ހޯދަން ފަށައިފައި\n26 ނޮވެމްބަރ 2020 - 22:32\nކޮވިޑް-19 އަށް ތައްޔާރު ކުރާ ވެކްސިން، ރާއްޖެ އަށް ބޭނުންވާ ވަރު ދެނެގަތުމަށް ބަލި މީހުންގެ މައުލޫމާތު ބައެއް ސިއްހީ ހިދުމަތް ދޭ ތަންތަނުން އެއްކުރަން ފަށައިފި އެވެ.\nކޮވިޑް-19އާ ގުޅޭ ވެކްސިނެއް އުފެއްދުމާއެކު، އެ އެންމެ ބޭނުންވާ ހައިރިސްކުގެ މީހުންނަށް ވެކްސިން ލިބޭނެކަން ކަށަވަރު ކުރުމަށް، ޑަބްލިޔުއެޗްއޯއިން އުފައްދާފައިވާ ކޮވެކްސް ފެސިލިޓީގައި ރާއްޖޭން ވަނީ ބައިވެރިވެފަ އެވެ. އެހެންވެ، އެ ކެޓަގަރީގައި ހިމެނޭ މީހުން ހޯދުމަށް ރަށްރަށުގެ ސިއްހީ މަރުކަޒުތަކާއި ހޮސްޕިޓަލްތައް މެދުވެރިކޮށް، ހެލްތު ޕްރޮޓެކްޝަން އެޖެންސީން މިހާރު ވަނީ އިއުލާން ކުރަން ފަށައިފި އެވެ.\nއެގޮތުން ނ. ހޮޅުދޫ ސިއްހީ މަރުކަޒުން ކުރި އިއުލާނެއްގައި ބުނީ ވެކްސިން ބޭނުންވާ ވަރު އަންދާޒާ ކުރުމަށް، މިހާރު އެ ރަށުގައި ދިރިއުޅޭ މީހުންގެ ތެރެއިން، ވަކި ބަލިތަކާއި ވަކި އުމުރެއްގެ ބަޔަކު އެކަން އެންގުމަށެވެ. އޭގެ ތެރޭގައި ހިމެނެނީ މި އަހަރުގެ ނިޔަލަށް 50 އަހަރު ފުރޭ މީހުންނާއި އުމުރުން 18-50 އަހަރުގެ ދިވެހިންނާއި ބިދޭސީންގެ ތެރެއިން، ކެންސަރަށް ފަރުވާ ކުރާ މީހުންނާއި ހަކުރު ބަލީގެ މީހުންނާއި އިސްކޮޅާ ގުޅުވައިގެން ބަރުދަން ހުންނަންވާ މިންގަނޑު 40އަށް ވުރެ މަތީ މީހުންނާއި ދިފާއީ ނިޒާމު ބަލިކަށިވާ ބޭސްކާ މީހުންނެވެ. އަދި ކިޑްނީ އާއި ފުއްޕާމޭގެ ބަލިތަކާއި ހިތާ ގުޅުން ހުރި ބަލިތަކާއި އެނދުމަތިކޮށްފައި ތިބޭ މީހުންނާއި ސްޓްރޯކެއް ޖެހުމާއި ތެލެސީމިއާ ބަލީގައި ލޭ އަޅަން ޖެހޭ މީހުން ވެސް ރިޕޯޓު ކުރުމަށް އިއުލާނުގައި ވެ އެވެ.\nމި އިއުލާން އައްޑޫ އެކުއެޓޯރިއަލް ހޮސްޕިޓަލާއި އެހެން ބައެއް ރަށްރަށުން ވެސް ވަނީ ކޮށްފަ އެވެ.\nކޮވެކްސް މެދުވެރިކޮށް، ރާއްޖޭގެ އާބާދީގެ 20 ޕަސެންޓަށް ވެކްސިން ލިބޭނެ ކަމަށް އެޗްޕީއޭން ވަނީ ބުނެފަ އެވެ. އެކަމަކު އެންމެ ފުރަތަމަ ވެކްސިން ލިބޭ މީހުންގެ ތެރޭގައި ހިމެނެނީ ބައްޔާ ދެކޮޅަށް ކުރީ ސަފުގައި މަސައްކަތް ކުރާ މީހުންނެވެ.\nއެޗްޕީއޭ އިން ބުނެފައިވާ ގޮތުގައި ރާއްޖޭގައި ވެކްސިން ދިނުމުގައި އިސްކަންދޭނެ މީހުން ކަނޑައެޅުމަަށް ފްރޭމްވޯކެއް ތައްޔާރުކުރުމުގެ މަސައްކަތް މިހާރު އަންނަނީ ކުރަމުންނެވެ. އެޗްޕީއޭގެ ޓެކްނިކަލް އެޑްވައިޒަރީ ގްރޫޕް(ޓެގު)ން ތައްޔާރު ކުރަމުން އަންނަ އެ ފްރޭމްވޯކުގެ ދަށުން ވެކްސިން ޖަހާނެ މީހުން ކަނޑައަޅައި، ރާއްޖޭގެ އެކި ހިސާބުތަކުގައި ތިބި، އެ ކެޓަގަރީއަށް ފެތޭ މީހުން އަންނަނީ ހޯދަމުންނެވެ.\nރާއްޖޭގައި މިހާރު ކޮވިޑް ޖެހިފައިވާ މީހުންގެ އަދަދު 12،000އަށް ވުރެ ވަނީ އިތުރުވެފަ އެވެ. އަދި 45 މީހުން ބަލީގައި މަރުވެފައިވާއިރު އެޑްމިޓްކޮށްގެން ވެސް ބައެއް މީހުންނަށް ދަނީ ފަރުވާ ދެމުންނެވެ. މުޅި ދުނިޔެއަށް ފެތުރިފައިވާ މި ބަލިން ދިފާއުވުމަށް އެކި ގައުމުތަކުން ގިނަ ވެކްސިންތަކެއް ހަދަމުން އަންނައިރު، އަދި އެއްވެސް ވެކްސިންއަކަށް ލައިސަންސެއް ނުލިބެ އެވެ. އެކަމަކު ބައެއް ވެކްސިންތައް މިހާރު ވަނީ 95 ޕަސެންޓް ކާމިޔާބުކޮށްފަ އެވެ.\nސިއްހަތު ސިއްހީ ޚިދުމަތް ހެލްތު ޕްރޮޓެކްޝަން އެޖެންސީ\nވެކްސިނަކީ ބަލިނޫން މީހުން ބަލިން ރައްކާތެރިވުމަށް ޖަހާއެއްޗެއްކަމަށް މަހީކުރީ1\nކޮވިޑާގުޅިގެން މިސްކިއްތަކުގައި ކުރި ދުއާތަށް މިހާރަކު ނުކުރޭ ކިހިނެއްވީބާ އެބަލިން އަރައިގަނެވުނީބާ؟ ނޫނީ ފޫހިވެގެން ހުއްޓާލީބާ؟\nތިޔަ ލިސްޓްގެ އެންމެ ކުރީގަ އުޅޭނީ މިސަރުކާރުގެ ވެރިންނާ ގާތްތިމާގެ ރައްޓެހިންނެއްނު ލޮލް\nމީ ކޮންކހަލަ ސުރުޚީއެއްތަ؟؟\nރާއްޖޭގެ ގިނަ ބަލިމީހުން ބޮޑެތި ބަލިތަކަށއ ބޭސް ފަރުވާ ހޯދަނީ ރާއްޖެއިން ބޭރުން. ޢާސަންދަ ހޯދުމުގެ ދަތިތަކުގެ ސަބަބުން މި ފަރުވާ އެމީހުން ހޯދަންޖްހެނީ އަމިއްލަ ޖީބުން ޙަރަދުކޮށްގެން، ވީމާ ހަމައެކަނި ރާއްޖޭގެ ހޮސްޕިޅަލް ނުވަތަ އާސަންދަ ޑޭޓާއަކުން ބަލިހުރި މީހުންގެ މައުލޫމާތެއް ނުލިބޭނެ\nބޮޑެތި ބަލި ތަކައް ފަރޔވާ ބޭރުން ހޯދިޔަސް ބޭސް ސިޓީ އާކޮށް ބޭސްނަގަނޯ ގިނަފަރު ރަައްޖެއިން .އެހެން ނޫނާސް ހޮސްލިތާލް ތަކު ގަ ހުރި މައުލޫމަތެއް ހޯދާވާހަކަ އެއް ނޫން ހުނީ އެއް. ޙޮސްޕޓަލްބތަކަތް މައުލޫމާތު އެއްކުރާ ވާހަކަ\nޑްރާމާ ކުޅޭ ސަރުކާރެއް. ރައްޔިތުން ގުނބޯ ހެއްދުމުގައި ހޭބޯ ނާރާ! ކޮންތާކުން ހޯދާ ވެކްސިންއެއް؟ ގެރީގެ ކުޑަކަމުދާ ތަކެތިން ހެދި ވެކްސިންތަ؟ މޮޔަވެދާނެ. ދިވެހިން މޮޔަހައްދަނީ، މި ސިޔާސީ ދޮގުވެރިން ހީލަތްތެރިންގެ ބަހަށް ހެއްލޭލެއް އަވަސްކަމުން.\nއިނގިރޭސި ކެމްބުރިޖު ޔުނިވާސިޓީ ކިޔާބަޔަކު އެއުފެއްދި ވެކްސިނުގެ ނަތީޖާގައި ސުވާލު އުފެދޭ އެތައްކަމެއް ހުރިކަމަށް ބޮޑެތި މީޑިއާތަކުން ރިޕޯޓުކުރަމުންދާއިރު އެވެކްސިން ރާއްޖެއަށް އެތެރެކުރުން މަނާކޮށް އެނޫން ވެކްސިނެއް ދިވެހިންނަށް ދިނުން މުހިންމު.\nހައި ރިސްކުމީހުންނަށް އެކަނި ވެކްސިންދޭ ވާހަކަ އެއްވެސްގައުމަކުން ނުދައްކާ. އާބާދީގެ%70 އަށް ވެކްސިން ދެވިގެން ނޫނީ މިބަލިގަނޑުން އެންމެންނަށް އަރައިނުގަނެވޭނޭކަމަށް ސިއްހީ ތަޖުރިބާކާރުން އެބަބުނޭ. ވެކްސިން ރާއްޖެ ގެނައުމަކީ އަދި ވެކްސިން ޖެހުމަކީވެސް ސަރުކާރުން ވިސްނާފައި އޮތް ގޮތެއް ނޫން.. މިއީ ވޯޓު ހޯދަން އަޅުވާ އަނދުން. ސަރުކާރުގެ އަމާޒުހުރީ ނިިއުނޯމަލޭ ކިޔާފައި2އަހަރަށް މިކަންތައްގަނޑު ދަމަހައްޓުން. ނިއުނޯމަކުން މަންފާނަގާ ބަޔަކު އެބައުޅޭ\nނެންގެނީ ދޯ ބޭނުްނ ވަރަކަށް ލިބޭނެ އެއްޗެއް ނޫން ކަން. ޢެހެން ވެ ޖަހަން ތަރުތީބު ލިސްޓެއް ހަދަނޫ. ޢަިދާގެ މަސަލައެއް ނެތް މީހާ އަށް ޖެހޭ ވަރުވާނީ ވަރަށް ފަހުން.އެއީ ދުނިޔޭގަ އެވަރަށް އިފައދަބް ވެސް އަހާރެއް ހާ ދުވަސް ނަގާނެ\nކީއްވެހޭ އެންޓިބޮޑީ ޓެސްޓުން ކުރިން ޖެހިފަ ހުރިކަމަށް ދެއްކިޔަސް ކަރަންޓީން ވާން ޖެހެނީ... އޭޑީކޭ އިން މިނެޓަކު 1200ރ ނަގަމުން އެދަނީ ޕސރ ޓެސްޓޭ ކިޔާގެން ޓްރެވެލާސް އަތުން. މިކަން ނިންމަން ބޭނުން ނުވަނީ، އެޗްޕީއޭ އާއި އޯޓީ ލިބޭ މުވައްޒަފުންނާ ހޮސްޕިޓަލް ތަކުން\n4 މަސް ފަހުން އެންޑިބޮޑީ ލެވެސް ދަށަށްދާކަމުގެ ސައިންޓިފިކް ހެކި މިހާރު އެބަހުރި. އެންމެ ރައްކާތެރި ގޮތަކީ ކަރަންޓީނުވުން. ދުނިޔޭގެ ހުރިހާ ގައުމެއްގައިވެސް ކަންތައްކުރަނީ މިގޮތަށް. ދެން ތިޔަ ބުނިގޮތަށް، މިކަން ނިންމަން ބަޔަކު އުޅޭހެނެއް ހީނުވޭ. މިހާރު ކުއްލިގޮތަކަށޤ ވެކްސިނެއްގެ ވާހަކަ ދައްކަނީވެސް ކޮން ބޭނުމަކުކަންވެސް ނޭގޭ.\nމާ ބޮޑަށް އިނގެނީނު\nވޯޓަށް މޮޅެތި ހެޑްލައިން ޖަހާލަނީ. ހީވަނީ މާދަމާ މިމީހުން ވެކްސިން ދޭނެހެން. އަދި އެފްޑީއޭއަކުން ޑަބްލިއުއެޗްއޯ އަކުން އެއްވެސް ވެކްސިނަކަށް ހުއްދަ ނުދޭ. ޥެކްސިން ހޯދި ގައުމަކުން ވެކްސިން ވިއްކަން އުފައްދަން ފެއްޓީއެއް ނޫން. ޢެންމެ އަވަސް ވިޔަސް ވެކްސިން ރާއްޖެއަށް ލިބޭ ވަރުވާނީ3މަސް ފަހުން.


Maazee in musthagubalah hiyani elhuna nudheysheve - Hali News\nމާޒީ އިން މުސްތަގުބަލަށް ހިޔަނި އެޅުނަ ނުދޭށެވެ.\n08 July 2021, 09:48\nތިބާ އަކީ މާޒީގައި ހިތްދަތި ތަޖުރިބާތަކެއް ކުރަންޖެހުނު މީހެއް ހެއްޔެވެ؟\nކުރެވުނު ހިތި ތަޖުރިބާތަކުގެ ސަބަބުން މުސްތަގުބަލުގައި ކުރިއަށް ދިއުމަށް ދަތިވެ ހުރަސް އެޅޭ ހެއްޔެވެ؟\nމީހުނަށް އިތުބާރު ކުރުމަކީ ދަތިކަމަކަށްވީ ހެއްޔެވެ؟\nދުނިޔޭގެ ދިރި އުޅުމުގައި ހުރިހާ އެންމެނަށްވެސް ހިތި ތަޖުރިބާތައް ކުރަންޖެހޭނެއެވެ. އެކި މީހުނަށް މި ތަޖުރިބާ ކުރަންޖެހޭ މިންވަރު ތަފާތު ވެދާނެއެވެ. ނަމަވެސް ލިބުނު ހިތްދަތިކަމެއްގެ ސަބަބުން މުސްތަގުބަލު ބަނަ ނުކުރާށެވެ.\nތިބާ އަކީ ލޯބީގައި އެތައްފަހަރަކު ނާކާމިޔާބާ ކުރިމަތިލާން ޖެހުނު މީހަކަށް ވެދާނެއެވެ. އެކަމުގެ ސަބަބުން އެއްވެސް މީހަކަށް އިތުބާރުކުރުމަކީ ކުރެވޭނެ ކަމެއްކަމުގައި ތިބާ ނުދެކިދާނެއެވެ. ތިބާގެ ހިތާއި ރޫހުން ލޯބިވެގެން އެމީހަކަށްޓަކައި ޖާނާއި މާލުން ފިދާވި މީހަކު ތިބާ އަށް ހިތްދަތި ކަމާއި ކެކުޅުން ދީފައި ތިބާގެ ހަޔާތާ ވަކިވެގެން ހިނގައިދާނެއެވެ. މި ވަކިވެ ދިއުމަކީ ތިބާ އަށް ކެއްނުކުރެވޭފަދަ ހިތާމައެއް ލިބުނު ވަކި ވުމެއް ކަމަށް ވެދާނެއެވެ. އެކަމުގެ ސަބަބުން މީހާ މާޔޫސްވެ "ލޯބި" މި ލަފުޒުދެކެވެސް ނަފުރަތު އުފެދިދާނެއެވެ. ނަމަވެސް އެއީ ހަމަ އެކަނި ތިބާގެ ހާލެއް ނޫނެވެ. މި ދުނިޔޭގައި އެފަދަ ނާކާމިޔާބު ލޯބީގައި ޣަރަގުވި އެތައް ބަޔަކު އުޅޭނެއެވެ. ބޭވަފާތެރިކަމުގެ ހިތި ރަހަ ކަރުބުޑުގައި ލުމުން ވަފާތެރިޔަކު ނުވާނެކަމަށް ހީނުކުރާށެވެ. އެހެންހީކޮށް އެކަނިވެރި ހަޔާތެއްކަޑަތު ކުރުމަށް ނުވިސްނާށެވެ. އެތައްބައިވަރު ބޭވަފާތެރިންނެއް ތިބާގެ ހަޔާތަށް އައިނަމަވެސް ވަފާތެރިއަކާ ދިމާވެދާނެއެވެ. ތިބާދެކެ ލޯބިވާ ރަނގަޅު އަޚުލާގެއްގެ ވެރިއަކާއި ދިމާވެދާނެއެވެ. އަބަދުވެސް އެގޮތަށް އުއްމީދުކުރާށެވެ.\nފުރަތަމަ ކައިވެނި ނާކާމިޔާބުވިޔަސް ދެވަނައަށް ނުވަތަ ތިންވަނައަށް ތިބާ އަށް ހެޔޮލަފާ ޚުލްޤު ހެޔޮ ފިރިއަކު ނުވަތަ އަތްންބަކު ލިބިދާނެއެވެ. ވީމާ މާޔޫސް ނުވެ ކުރިމަގު އުޖާލާވުމަށް އުންމީދުކޮށް ހެޔޮގޮތަށް ވިސްނާށެވެ. ތިބާއަށް ލިބުނު ނަފުސާނީ އަދި ޖިސްމާނީ އަނިޔާތަށް ފުހެލާފަދަ ރަނގަޅުބައިވެރިޔަކު ތިބާގެ ޙަޔާތަށް އަތުވެދާނެކަމަށް ޤަބޫލުކުރާށެވެ. އެއީ ތިބާގެ ޙަޔާތުގައި ނިވިފައިވާ ބައްތި ދިއްލައި އަލިކޮށްދީ، ތިބާ ޚިޔާލުގައި ކުރެހި ތަސްވީރުގައި ވާފަދަ މީހަކަށް ވެދާނެއެވެ.\nވީމާ، މާޒީގައި އެ ލިބުނު ހިތިކަން ހަނދާން ނައްތާލާ އާޙަޔާތެއް ފެށުމަށް އުއްމީދުކުރާށެވެ. ތިބާ އަށް މަޒީގައި އެ ލިބުނީ ފިލާވަޅެއްކަމަށް ގަބޫލުކޮށް އަލުން އާޞަފުޙާއެއް ފަށާށެވެ. ތިބާ އަށް އެންމެ ރަނގަޅުގޮތް ދެނެވޮޑިގެންވާ ފަރާތެއްވެއެވެ. އެފަރާތައް ވަކީލުކޮށް އާބާބެއް ހުޅުވާށެވެ. މުސްތަގުބަލަށް ތަންދީ މާޒީގެ ޞަފުޙާތައް ޙަޔާތުންވެސް ފުހެލާށެވެ.


"Addu Radhun" mirey nerenee – adduLIVE\n"އައްޑޫ ރަދުން" މިރޭ ނެރެނީ\nJun 21, 2018, 14:18 ޝަބްނަމް ރަޝީދު\nޒާހިރު ނެރުއްވި އާ ފޮތަށް ދެއްވި ނަމަކީ "އައްޑޫ "ރަދުން"" އެވެ.\nޒާހިރު ވިދާޅުވި ގޮތުގައި، ފޮތުގައި ހިމެނޭ ބައިތައް ބިނާކުރައްވާފައިވަނީ 1980ގެ ކުރީކޮޅު އޭނާ ނެންގެވި އަފީފްގެ އިންޓަވިއުއަކަށެވެ. އެ އިންޓަވިއުގެ ސިލްސިލާތައް ޒާހިރު އޭރު ނެރުއްވި ނޫސް "ހަފްތާ" ގައި ޝާއިއުކުރި އެވެ. މިރޭ ނެރެނީ އެ ހުރިހާ ރިޕޯޓެއް އެއް ފޮތެއްގެ ގޮތުގައި ކަމަށް މައުލޫމާތު ލިބެއެވެ.\nއެ ފޮތުގައި ޒާހިރުގެ އަމިއްލަ ކޮމެންޓެއް ނޯންނާނެ ކަމަށާއި އަފީފު ވިދާޅުވި ގޮތަށް، ކަން ހިނގި ގޮތް ލިޔެފައި ވާނެ ކަމަށް ޒާހިރު ވިދާޅުވިއެވެ. އޭރުގެ ސަރުކާރުގެ މައްސަލަތައް ހުރިކަމާއި މަޝްވަރާކޮށްގެން ހައްލުކުރެވޭނެ ކަންކަން ހައްލުނުކުރެވިގެން ދިމާވި ކަމެއްކަން އެއީ މި ފޮތުން އެނގިގެންދާނެ ކަމަށް ޒާހިރު ވިދާޅުވިއެވެ.\nއަފީފުގެ އިންޓަވިއު ޒާހިރު ނަންގަވާފައިވަނީ ޓޫރިޒަމް އެންޑް ފޮރިން އިންވެސްޓްމަންޓްގެ އެސިސްޓެންޓް ޑިރެކްޓަރަކަށް ހުންނެވިއިރު ސީޝެލްސް އަށް ކުރެއްވި ރަސްމީ ދަތުރުފުޅެއްގެ ތެރެއިންނެވެ. ޒާހިރު ހުންނެވި ހޮޓަލުގައި ދެއްވި އެ އިންޓަވިއު ހަ ގަޑިއިރަށް ދިގުދެމިގެން ދިޔަ އެވެ.\nއައްޑޫ ބަޣާވާތަށް ފަހު އަފީފް އާއި މުޅި އާއިލާ އިނގިރޭސި ސަރުކާރުން ވަނީ ސީޝެލްސް އަށް ބަދަލުކޮށްފަ އެވެ. އޭނާގެ ބައެއް ބޭފުޅުން މިހާރު ގެންދަވަނީ އެ ގައުމުގެ އިސް ބައެއް މަގާމުތައް ވެސް ފުރުއްވަމުންނެވެ.\nމީގެ 36 އަހަރު ކުރިން ހަފްތާ ނޫހުގައި އަފީފްގެ ރިޕޯޓްތައް ލިޔުއްވުމުން ޒާހިރަށް ކުރިމަތިވި ފާޑުކިޔުންތަކަށް "އައްޑޫ ރަދުން" ގައި އޭނާ ރައްދު ދެއްވާފައިވެ އެވެ. ވިދާޅުވެފައިވަނީ ޕްރޮމޯޓް ކުރަން އުޅެނީ ނޫން ކަމަށެވެ. ނުބައި މީހަކަށް ވިޔަސް ޝަހުސިއްޔަތު ވާނީ ޝަހުސިއްޔަތަކަށް ކަމަށް ޒާހިރު ވިދާޅުވި އެވެ.\nއަފީފު ވަނީ މީގެ 25 އަހަރު ކުރިން އަވަހާރަވެފައެވެ.


Apple Developers Conference ge uss'alithah | Mihaaru\nއެޕަލް 'ޑިވެލޮޕާސް ކޮންފަރެންސް 2018' ގެ ތީމް - ފޮޓޯ: އެޕަލް\nއެޕަލް "ޑިވެލޮޕާ ކޮންފަރެންސް 2018" ގެ އުސްއަލިތައް\n06 ޖޫން 2018 - 08:13 1 comment\nއެޕަލްގެ އުފެއްދުންތަކަށް ލޯބިކުރާ ފަރާތްތަކަށް އިއްޔެ ރެއަކީ ބޮޑު ރެއެކެވެ. ކެލިފޯނިއާގެ ސެން ހޯސޭ ކޮންވެންޝަން ސެންޓަރުގައި 6،000 މީހުންގެ ކުރިމަތީގައި، އައިފޯނާއި، މެކްބުކާއި އެޕަލް ސްމާޓްގަޑި އައިވޮޗާއި، އެޕަލް ޓީވީއަށް ހާއްސަ އާ ސޮފްޓްވެއާތަކުގެ މޮޅުކަން ދައްކައިލި އެވެ. މި ބަލައިލަނީ ދެ ގަޑިއެއްހާއިރަށް ދެމިގެން ދިޔަ މި އިވެންޓުގެ އުސްއަލިތަކަށެވެ.\nޓިމް ކޫކް "އައިއޯއެސް" 12 ގެ ތަޢާރަފެއް ދެއްވަނީ - ފޮޓޯ: ދަ ނެކްސްޓް ވެބް\nމިފަހަރުގެ އަދަދުން އެންމެ ގިނަ ބައެއްގެ ލޮލުގައި އަޅައިގަތީ، "ޑިޖިޓަލް ހެލްތު ޑޭޝްބޯޑް" އެވެ. މީގެ އެހީގައި ވަކިވަކި އެޕްތަކަށް ވަދެ ވަގުތު ހޭދަކުރާ މިންވަރު ކަނޑައަޅައި، ނޯޓިފިކޭޝަންތައް ގްރޫޕްކޮށްލެވެ އެވެ. އަދި ކޮންމެހެން ބޭނުންވެއްޖެ ނަމަ ކަނޑައެޅޭ ވަކިވަގުތަކަށް ނޯޓިފިކޭޝަންތައް ލިބުން މަޑުޖައްސައި ވެސް ލެވިދާނެ އެވެ. ބޭނުމަކީ، އައިފޯނު ބޭނުންކުރާ މިންވަރު ވަކިވަރެއްގައި ހިފަހައްޓައިދީ އާންމު ދިިިރިއުޅުމުގެ އެހެނިހެން ކަންކަމަށް ވަގުތު ހުސްކޮށްދިނުން ކަމަށް އެޕަލް އިން ބުނެ އެވެ.\nދެން އޮތީ "މީމޯޖީ" އެވެ. އޭއާރުގެ އެހީގައި އަމިއްލަ މޫނުގެ ތްރީޑީ "މާސްކް" އެްް ފައްކާކޮށްލެވޭ މި ފީޗާ އެޕަލް ފޭސްޓައިމްގައި ވެސް ބޭނުންކުރެވޭނެ އެވެ. އިވެންޓަށް ގޮސް މަންޒަރު ގާތުން ބެލި ގިނަ ބަޔަކު ބުނަނީ ސެމްސަންގުން "އޭއާރު އިމޯޖީ"ގެ ނަމުގައި ޖެހި ސަކަރާތަށް ވުރެ "މީމޯޖީ" ހިތްގައިމު ކަމަށެވެ.\nމެކްއޯއެސް 10.4 "މޮހާވީ"\n'މެކްއޯއެސް' 10.4 'މޮހާވީ' ގެ ފުރަތަމަ ދައްކައިލުން - ފޮޓޯ: ދަ ނެކްސްޓް ވެބް\nމެކް އޯއެސްއަށް ދޭނެ ނަމެއް ހޯދަން އެޕަލުން މިފަހަރު ނުކުތީ އުތުރު އެމެރިކާގެ ހިތްގައިމު "މޮހާވީ" ސަހަރާއަށެވެ. މި އަދަދުގައި ހިމަނާފައިވާ ކަޅުކުލައިގެ ތީމް "ޑާކް މޯޑް" އަށް ގިނަ ބައެއްގެ ތައުރީފު ވަނީ ލިބިފައެވެ. ފެނުނު މަންޒަރުތަަކަށް ބަލާއިރު "އެކްސް ކޯޑް" ފަދަ އެޕަލްގެ ހާއްސަ އެޕްލިކޭޝަންތަކުގެ އިތުރުން، "ތާޑް ޕާޓީ" ސޮފްޓްވެއާ ތަަކަށް ވެސް "ޑާކް މޯޑް"ގެ ހިތްގައިމުކަން ލިބޭނެއެވެ.\nބޭނުން ކުރާ މީހުންގެ ރައްކާތެރިކަމަށްޓަކައި ކޮންމެ އުފެއްދުމެއް ވެސް ނިކަން ލޯބިން "ތަޅު އަޅުވައިގެން" ގެންގުޅޭ އެޕަލުން، މޮހާވީގެ ސެކިއުރިޓީ ވަނީ އެއްފޮނު ކުރިއަށް ޖައްސާލައިފައެވެ. އެގޮތުން، އޮންލައިން ގައި ވަގުތު ހޭދަކުރި ނަމަވެސް އިންޓަނެޓު ގައި ބިސްމަޅިދުއްވާ މީހުންގެ ކިބައިން ޒާތީ މައުލޫމާތުތައް ރައްކާތެރިކޮށްދިނުމުގެ ގާބިލުކަން "މޮހާވީ" އަށް ލިބިގެންވެއެވެ. ޒާތީ މައުލޫމާތުތަކުގެ މައްސަލައިގައި ދާދިފަހުން ހޫނުފެނަށް ވެއްޓިފައިވާ ފޭސްބުކަށް ރޭގެ އިވެންޓުގައި އެޕަލުން ވަނީ ގަޅިގަނޑެއް ވެސް އެއްލައިފައެވެ.\nއެޕަލް 'ވޮޗްއޯއެސް' ފަހެއް ތައާރަފުކުރުން - ފޮޓޯ: ޑިޖިޓަލް ޓްރެންޑްސް\nމި އަޕްޑޭޓާ އެކު ކަސްރަތާއި ސިއްހީ ދުޅަހެޔޮ އާދަތަކަށް ހޭނުމުގައި އެޕަލްގެ ސްމާޓް އަތުކުރީ ގަޑިއަށް ބަރޯސާވާ ދޭދޭ އެކުވެރިންނާއި ވާދަކުރުމުގެ ފުރުސަތު އެ ކުންފުނިން ވަނީ ފަހިކޮށްދީފަ އެވެ. ދެން ހަނދާންނެތި އިޝާރާތެއް ކޮށްނުލައި ކަސްރަތަށް ފެށުނަސް އެކަން ދެނެގަނެ އައިވޮޗް ކަސްރަތުގައި ބައިވެރިވާނެ ކަމަށްވެއެވެ. މޫނުމަތި ކިތަންމެ ކުޑަޔަސް މިހާރު އައިވޮޗުން ނެޓު ވެސް ހާވައިލެވޭނެ އެވެ.\nއެޕަލް ގެ އާ 'ޓީވީއޯއެސް' - ފޮޓޯ: ޑިގިޓަލް ޓްރެންޑްސް\nޑޮލްބީގެ އެންމެ ފަހުގެ އޯޑިއޯ ޓެކްނޮލޮޖީތަކާއި 4ކޭ ވީޑިއޯގެ ގާބިލުކަން ހިމަނައިގެން ތަރައްގީ ކޮށްފައިވާ ޓީވީއޯއެސް ތައާރަފުކުރަމުން އެޕަލުން ވަނީ އައިޓިއުންސް މެދުވެރިކޮށް ބަލާ ފިލްމުތަކާއި ސީރީޒްތަކާއި ލަވަތަކަށް، ޑޮލްބީ "އެޓްމޯސް"ގެ ހިތްގައިމުކަން ހިލޭ ގެނެސްދޭނެކަަމަށް ބުނެ، އޯޑިއަންސް އުފަލުން ހެއްވާލައިފައެވެ.\nމުޅިންހެން ސޮފްޓްވެއާއަށް ޚާއްސަވެފައި އޮތް ރޭގެ އިވެންޓުގައި އެޕަލްގެ އާ ޑިވައިސް އެއް ނުފެނުނު ކަމުގައި ވިޔަސް، އައިއޯއެސްއާއި މެކްއޯއެސް ގުޅުވައިލަފާނެތޯ ކުރެވޭ ސުވާލަށް ރޭ ވަނީ ޖަވާބު ލިބިފައެވެ. އެޕަލްގެ ސީނިއާ ވައިސް ޕްރެސިޑެންޓް، ކްރެއިގް ފީޑްރިގީ އެ ސުވާލަށް ޖަވާބު ދެއްވީ ސްޓޭޖް މަތީ ހުރި ސްކްރީނަށް އަރުވައިލި މާސިންގާ "ނޯ" އަކުންނެވެ.\nމި ސޮފްޓްވެއާތަކުގެ ބީޓާ އަދަދު މިހާރު ވަނީ ޑިވެލޮޕަރުންނަށް ޑައުންލޯޑަށް ދޫކޮށްލައިފައެވެ.\nއިތުރު ލިޔުންތައް މެކް އެޕަލް އިންފޮމޭޝަން ޓެކްނޮލޮޖީ އައިއޯއެސް ޓިމް ކުކް


ގދ.ނަޑެއްލާ އެމްޑީޕީ ހަރުގެ އަދި އެމްޑީޕީ އޮފީސް އިމާރާތް ކުރުމުގެ މަސައްކަތް ނަޑެއްލާގެ ޒުވާނުން ކުރިޔަށް އެބަގެންދޭ – Maldivian Democratic Party\nގދ.ނަޑެއްލާ އެމްޑީޕީ ހަރުގެ އަދި އެމްޑީޕީ އޮފީސް އިމާރާތް ކުރުމުގެ މަސައްކަތް ނަޑެއްލާގެ ޒުވާނުން ކުރިޔަށް އެބަގެންދޭ\nއެގޮތުން ނަޑެއްލާ އެމްޑީޕީ ޒުވާނުންގެ ގޮފި އަދި ނަޑެއްލާ ފިޔަލަ ގޮތްޕާއި ނަޑެއްލާ އެމްޑީޕީ މެދުމިން ގޮފީގެ އިތުރުން ނަޑެއްލާ އެމްޑީޕީ ފޯކްލް ޕޮއިންޓް ގުޅިގެން ޒުވާނުންގެ އިސްނެގުމުގެ މަތިން ނަޑެއްލާ އެމްޑީޕީ ހަރުގެ އަދި އެމްޑީޕީ ނަޑެއްލާ އޮފީސް އިމާރާތް ކުރުމުގެ މަސައްކަތް ހިތްވަރާއި ފޯރިޔާއި އެކު އެމްޑީޕީގެ ޒުވާނުން ކުރިޔަށް އެބަގެންދެއެވެ.\n07 ފެބުރުއަރީ 2012 ގައި ދިވެހިރާއްޖޭގައި އޮތް ޤާނޫނީ ސަރުކާރު ބަޣާވާތަކުން ފިރުކާލުމައި ގުޅިގެން ނަޑެއްލާގެ ޒުވާނުން އަމިއްލައަށް އިސްނަގައި ޕާޓީގެ ހަރަކާތްތައް ފުޅާކުރުމަށްޓަކައި ކުރަމުންމިގެންދާ މަސައްކަތަކީ ހަމަ އެޒުވާނުންގެ އަމިއްލަ ހަރަދުގައި ކުރަމުންދާ މަސައްކަތެކެވެ.\nނަޑެއްލާގެ ޒުވާނުން އެމްޑީޕީ އާއި އެކު ތެދުވެ މިންނެތް ބުރަމަސައްކަތް ކުރަން މި ފެށި މައިގަނޑު ސަބަބެއް ކަމުގައި ޒުވާނުން ބުނަމުންދަނީ އެ ޒުވާނުންނަށް ނޭނގި ޒުވާނުން ވޯޓުލައި ހޮވި، ރައީސުލް ޖުމްހޫރިއްޔާއެއް ބަޣާވާތަކުން ބަދަލު ވުމާއި، އެމީހުންގެ ވޯޓަކާއި ނުލައި ޤާނޫނީ ބުރަދަނެއް ނެތް ބާޣީ އެއް މިރާއްޖޭގެ ވެރިކަމުގެ ތަޚުތަށް އަތްގަދަ ކުރަމުންދާތީ ސީދާ ވޯޓް ކަރުދާހަކުން ބާޣީ ފަހާލުމަށް ތައްޔާރު ވުމުގެ ގޮތުންނެވެ. އެގޮތުން ނަޑެއްލާގެ ޒުވާނުންނާއި ގޮފިތަކާއި ފޯކަލް ޕޮއިންޓްގެ އަމާޒަކީ 2008 ގެ ރިޔާސީ އިންތިހާބުގައި ނަޑެއްލާއިން ރައީސް ނަޝީދަށް ލިބިވަޑައިގަތް ވޯޓުގެ3ގުނަ އިތުރު ވޯޓް ރަޢީސް ނަޝީދަށާއި އެމްޑީޕީއަށް ހޯދައި ދިނުންކަމުގައި އެފަރާތްތަކުން ބުނަމުންދެއެވެ.\nނަޑެއްލާ އެމްޑީޕީ އަރުގެ އަދި އޮފީސް އިމާރާތް ނިންމާ އެތަނުގެ ހިދުމަތް އެމްޑީޕީގެ ލޮބިވެތި މެމްބަރުނަށް ކުރިޔަށް އޮތް ހަފްތާތެރޭގައި ލިބޭނެ ކަމުގައި ނަޑެއްލާ އެމްޑީޕީ ގޮފިތަކުން ބުނެއެވެ.\nނަޑެއްލާ އަކީ ދުވަހަކަށް ވުރެ ދުވަހެއް އެމްޑީޕީ ގެ ހަރަކާތްތައް ފުޅާވެ ކުރިއަރަމުން އަންނަރަށެކެވެ. ނަޑެއްލާގައި މިހާރު އެމްޑީޕީގެ3ގޮފި ހަރަކާތްތެރިވެއެވެ.


Guest House hedhumah bin dhookurumuge baaru council thakah | Jazeera\tގެސްޓްހައުސް ހެދުމަށް ބިން ދޫކުރުމުގެ ބާރު ކައުންސިލްތަކަށް - Jazeera\nގެސްޓްހައުސް ހެދުމަށް ބިން ދޫކުރުމުގެ ބާރު ކައުންސިލްތަކަށް\nމުޙައްމަދު އަފްޒަލް December 28, 2020 154 views0\nޓޫރިސްޓް ހޮޓަލާއި، ޓޫރިސްޓް ގެސްޓްހައުސް ބިނާކުރުމަށް ބިން ދޫކުރުމުގެ ބާރު ކައުންސިލްތަކަށް ލިބޭ ދިވެހިރާއްޖޭގެ ޓޫރިޒަމާ ބެހޭ ޤާނޫނަށް 10 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަޞްދީޤުކުރައްވައިފިއެވެ. މިއީ މިމަހުގެ7ވަނަ ދުވަހު ބޭއްވެވި ރައްޔިތުންގެ މަޖިލީހުގެ މި އަހަރުގެ ތިންވަނަ ދައުރުގެ 28 ވަނަ ޖަލްސާއިން ފާސްކުރެއްވި ބިލެކެވެ.\nމި ބިލު މިއަދު ރައީސް ތަސްދީގުކުރެއްވުމާއެކު، ދެން މީހުން ދިރިއުޅޭ ރަށްރަށް ނުވަތަ ސިޓީތަކުގައި، އެ ރަށެއް ނުވަތަ ސިޓީއެއްގެ ބިނާވެށީގެ ޕްލޭނާ އެއްގޮތްވާ ގޮތުގެމަތިން ޓޫރިސްޓް ހޮޓަލާއި، ޓޫރިސްޓް ގެސްޓްހައުސް ތަރައްޤީކުރުމަށް ބިން އެކަށައެޅުމުގެ އިޚްތިޔާރު، އެ ރަށެއް ނުވަތަ ސިޓީއެއް ނިސްބަތްވާ ރަށު ނުވަތަ ސިޓީ ކައުންސިލަށް ލިބިގެންދާނެއެވެ.\nއެހެންނަމަވެސް، ދިވެހިރާއްޖޭގައި ޓޫރިސްޓް ރިޒޯޓު ހެދުމަށާއި، އިންޓަގްރޭޓަޑް ޓޫރިޒަމް ތަރައްޤީކުރުމަށާއި، ސަރުކާރުގެ ޓޫރިޒަމް ރިއަލް އެސްޓޭޓް ޑިވެލޮޕްމަންޓް ޕްރޮޖެކްޓްތައް ތަރައްޤީކުރުމަށާއި، ޕްރައިވެޓް އައިލެންޑް ތަރައްޤީކުރުމަށް ކުއްޔަށް ދޫކުރާނެ ރަށްރަށާއި ބިންބިމާއި ފަޅުފަޅާއި، ކަނޑައަޅާނީ ރައީސްކަމުގައި މި ގާނޫނުގައި ބަޔާންކޮށްފައިވެއެވެ.\nމީގެއިތުރުންވެސް، ދިވެހި ރާއްޖޭގެ ޓޫރިޒަމް ސިނާއަތް ކުރިއެރުވުމަށާއި، ދިވެހިންނަށް މަންފާވާނެ ގޮތެއްގައި މި ދާއިރާ ހިންގުމަށްޓަކައި ވަނީ މުހިންމު އިޞްލާޙުތަކެއް ހިމަނާފައެވެ. އެގޮތުން، ޓޫރިޒަމްގެ ބޭނުމަށް މީހުން ދިރިއުޅޭ ރަށްތަކުން ދޫ ކުރާ ބިމާއި އެ ސަރަހައްދުގެ ރިސޯޓްތައް ތަރައްގީކުރުމަށް ދޫކުރާ ބިމުގެ ކުލި 50 އިންސައްތަވަނީ ކުޑަކޮށްފައެވެ.\nމި ބިލު ތަޞްދީޤް ކުރެއްވުމާ ގުޅިގެން، މިހާރު ވަނީ ދިވެހި ސަރުކާރުގެ ގެޒެޓްގައި ޝާއިޢު ކުރެވި އަމަލުކުރެވެން ފަށާފައެވެ.


vnews - Champions League: Salah ge molhu kulhumaa eku Roma balikoh Liverpool final'aa gaathah!\nޗެމްޕިއަންސް ލީގު: ސަލާހުގެ މޮޅު ކުޅުމާއެކު ރޯމާ ބަލިކޮށް ލިވަޕޫލް ފައިނަލާ ގާތަށް!\nސަލާހު ޖެހި ލަނޑާއެކު ލިވަޕޫލް ކުޅުންތެރިން އުފާ ފާޅުކުރަނީ، އެކަމަކު ސަލާހު ކުރިން ކުޅުނު ޓީމުކަމަށްވުމުން އޭނާ އުފާ ފާޅެއް ނުކުރޭ - ފޮޓޯ: ޗެމްޕިއަންސް ލީގު / ޓުވިޓާ\nޔުއެފާ ޗެމްޕިއަންސް ލީގުގައި މުހައްމަދު ސަލާހުގެ މޮޅު ކުޅުމާއެކު އިޓަލީގެ އޭއެސް ރޯމާ ބަލިކޮށް މުބާރާތުގެ ފައިނަލާ ގާތަށް ލިވަޕޫލް ޖެހިލައިފި އެވެ.\nއަންގާރަ ދުވަހުގެ ރޭ ކުޅުނު ފުރަތަމަ ލެގުގެ މެޗު ރޯމާއާ ވާދަކޮށް ލިވަޕޫލް އިން މެޗު ކާމިޔާބުކުރީ 2-5 ގެ ނަތީޖާއަކުންނެވެ.\nލިވަޕޫލްގެ އަމިއްލަ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅުނީ އެޓީމުންނެވެ. އެގޮތުން އެޓީމުން ދިޔައީ ލަނޑު ޖެހުމަށް ފުލުފުލުގައި ފުރުސަތު ހޯދަމުންނެވެ.\nމެޗުގައި ފުރަތަމަ ލަނޑު ޖަހާ ލީޑު ނެގީވެސް ލިވަޕޫލް އިންނެވެ. މި ލަނޑު 36 ވަނަ މިނެޓުގައި ރޮބާޓޯ ފިރްމީނޯގެ އެހީތެރިކަމާއެކު ކާމިޔާބުކުރީ މުހައްމަދު ސަލާހުއެވެ. މި ލަނޑާއެކު އޭނާ ވަނީ ޗެމްޕިއަންސް ލީގުގައި އެންމެ ފަހުން ކުޅުނު ފަސް މެޗުގައިވެސް ލަނޑު ޖަހާފައެވެ.\nމި ލަނޑަށްފަހުވެސް ލިވަޕޫލް އިން ދިޔައީ ހަމަލާ އުފައްދަމުންނެވެ. އެގޮތުން ފުރަތަމަ ހާފް ނިމުމުގެ ކުރިން ލިވަޕޫލް އިން ވަނީ ލީޑު ފުޅާކޮށްފައެވެ. މި ލަނޑުވެސް ފިރްމީނޯ ގެ އެހީތެރިކަމާއެކު ކާމިޔާބުކުރީ ސަލާހުއެވެ. މި ލަނޑު ޖެހުމަށްފަހުވެސް ސަލާހު އުފާފާޅު ނުކުރެއެވެ. ރޯމާ އަކީ އޭނާ ކުރިން ކުޅުނު ކްލަބެވެ. އޭނާ ފުރަތަމަ ލަނޑު ޖެހުމަށްފަހުވެސް އުފާ ފާޅުކޮށްފައެއް ނުވެއެވެ.\nފުރަތަމަ ހާފް ނިމުނީ 0-2 ގެ ނަތީޖާއިން ރޯމާގެ މައްޗަށް ލިވަޕޫލް ކުރީގައި އޮވެގެންނެވެ.\nދެވަނަ ހާފް ފެށިގެންވެސް ރަނގަޅަށް ކުޅުނީ ލިވަޕޫލްއެވެ. އެގޮތުން 56 ވަނަ މިނެޓުގައި ސަލާހުގެ އެހީތެރިކަމާއެކު ސާޑިއޯ މާނޭ ވަނީ އެޓީމަށް ލީޑު އިތުރަށް ފުޅާކޮށްދީފައެވެ.\nލިވަޕޫލްގެ ހަތަރުވަނަ ލަނޑު 61 ވަނަ މިނެޓުގައި ސަލާހުގެ އެހީތެރިކަމާއެކު ފިރްމީނޯ ކާމިޔާބުކުރިއިރު، ފަސްވަނަ ލަނޑުވެސް ކާމިޔާބުކުރީ އޭނާ އެވެ. އެ ލަނޑު އޭނާ ކާމިޔާބުކުރީ ޖޭމްސް މިލްނާގެ އެހީތެރިކަމާއެކުގައެވެ. މި ލަނޑުތަކާއެކު ފިރްމީނޯ ވަނީ ލިވަޕޫލް އަށް ހުރިހާ މުބާރާތެއްގައި މިހާތަނަށް 50 ލަނޑު ޖަހާފައެވެ.\nމި ލަނޑުތަކާއެކު ލިވަޕޫލް އިން ރަނގަޅަށް ކުޅެމުން ދަނިކޮށް، ރޯމާ އިން ވަނީ ބަދަލުތަކެއް ގެނެސް މެޗުގެ ފަހު 15 މިނެޓު ތެރޭގައި އެޓޭކް ކުރަން ފަށާފައެވެ. އެގޮތުން 81 ވަނަ މިނެޓުގައި އެޑިން ޒެކޯ ކާމިޔާބުކުރި ލަނޑުން އެޓީމުން ވަނި ނަތީޖާގެ ފަރަގު ކުޑަކޮށްފައެވެ.\nމި ލަނޑާއެކު ލިވަޕޫލް އިން ފަހަތަށް ޖެހިގެން ކުޅެން ފެށި ނަމަވެސް ރޯމާ އިން ދިޔައީ އެޓޭކްތައް ވަރުގަދަކުރަމުންނެވެ. އެގޮތުން 85 ވަނަ މިނެޓުގައި އެޓީމުން ވަނީ ނަތީޖާގެ ފަރަގު ތިން ލަނޑަށް ކުޑަކޮށްފައެވެ. މި ލަނޑު އެޓީމަށް ލިބުނު ޕެނަލްޓީއަކުން ކާމިޔާބުކުރީ ބަދަލު ކުޅުންތެރިޔާ ޑިއެގޯ ޕެރޯޓީއެވެ.\nލިވަޕޫލް އަދި ރޯމާ ބައްދަލުކުރާ ދެވަނަ ލެގު އޮންނާނީ އަންނަ މަހުގެ ދެވަނަ ދުވަހުއެވެ. އެ މެޗު ކުޅޭނީ ރޯމާގައެވެ.\nރޯމާ އަށް ފައިނަލުގެ ޖާގަ އެއް ކަށަވަރުކުރުމަށް އެ މެޗުން 0-3 ގެ ނަތީޖާއިން މޮޅުވުން މަޖުބޫރުވާނެއެވެ. ރޯމާ ސެމީގެ ޖާގައެއް ހޯދީ ބާސާއާ ވާދަކޮށްގެންނެވެ. ބާސާއާ ވާދަކުރި ފުރަތަމަ ލެގުން 1-4 ގެ ނަތީޖާއިން ރޯމާ ބަލިވި ނަމަވެސް އެޓީމުން ވަނީ ދެވަނަ ލެގުގައި އަމިއްލަ ދަނޑުގައި ވަރުގަދަ ބާސާ 0-3 ގެ ނަތީޖާއިން ބަލިކޮށްފައެވެ. އެގޮތުން އެޓީމު ސެމީ އަށް ދަތުރުކުރީ އަވޭ ލަނޑުންނެވެ.


ޕަބްލިޝްކުރި ގަޑި: 1653\nފްލެޓްތަކުގެ މައްސަލަބަލާ ކޮމިޓީން ދިރިއުޅުމުގެ ޙާލަތު ދެނެގަތުމަށް އެކުލަވާލާފައިވާ މިންގަނޑާގުޅޭ\nފްލެޓްތަކުގެ މައްސަލަބަލާ ކޮމިޓީ\nމާލެ / ދިވެހިރާއްޖެ\nފްލެޓްތަކުގެ މައްސަލަބަލާ ކޮމިޓީން ދިރިއުޅުމުގެ ޙާލަތު ދެނެގަތުމާ ގުޅޭ\n"ހިޔާ މަޝްރޫޢު" ގެ ދަށުން ފްލެޓަށް އެދި ފޯމު ހުށަހަޅާފައިވާ ފަރާތްތަކުގެ ތެރެއިން ޝަރުތު ފުރިހަމަވާ ފަރާތްތަކުގެ "ދިރިއުޅުމުގެ ޙާލަތު" ބަޔަށް، އިންސާފުވެރި އަދި ހަމަހަމަކަމާއެކު، ޕޮއިންޓް ދިނުމުގެ ކަންކަން ކުރިއަށް ގެންދެވޭނީ، ފޯމު ހުށަހަޅުއްވާފައިވާ ފަރާތްތަކުގެ ތެރެއިން ޝަރުތު ހަމަވާ ފަރާތްތައް ދިރިއުޅޭ ގޭގެއަށް ޒިޔާރަތްކޮށް ދިރިއުޅުމުގެ ހާލަތު ވަޒަންކޮށްގެންކަމަށް މި ކޮމިޓީއިން ނިންމައި، މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަންނީ ލަފަޔާއެކު، "ދިރިއުޅުމުގެ ޙާލަތު" ބަޔަށް ޕޮއިންޓް ދިނުމުގެ މިންގަނޑެއް ވަނީ އެކުލަވާލާފައެވެ.\n"ދިރިއުޅުމުގެ ޙާލަތު" ބަޔަށް ޕޮއިންޓް ދިނުމަށް އެކުލަވާލާފައިވާ މިންގަނޑުގައި ހިމެނޭ މައުލޫމާތަކީ، އެ މައުލޫމާތު ކުރިން ހާމަކޮށްފިކަމުގައިވާނަމަ، އެންމެ އިންސާފުވެރިކަމާއެކު ޕޮއިންޓް ދިނުމަށް ހުރަސްއެޅޭނެ މައުލޫމާތުތަކެއްކަމަށް މި ކޮމިޓީއަށް ފެންނާތީ، ތިރީގައިވާ ކެޓަގަރީތަކުގެ "ދިރިއުޅުމުގެ ޙާލަތު" ބަޔަށް ޕޮއިންޓްދޭ މިންގަނޑު، އާންމުކުރުމަށް މި ކޮމިޓީއިން ނިންމާފައިވަނީ، މި ކެޓަގަރީތަކުގެ ވަގުތީ ލިސްޓު އިޢުލާންކުރުމަށްފަހު ކަމުގައި ދަންނަވަމެވެ.\nމިގޮތުން، "ހިޔާ މަޝްރޫޢު" ގެ ތިރީގައިވާ ކެޓަގަރީތަކުގެ ވަގުތީ ލިސްޓްތައް މިހާރު އިޢުލާންކުރެވިފައިވާތީ، މި ކެޓަގަރީތަކުގެ "ދިރިއުޅުމުގެ ޙާލަތު" ބަޔަށް ޕޮއިންޓް ދިނުމަށް މި ކޮމިޓީއިން އެކުލަވާލާފައިވާ މިންގަނޑު މި އިޢުލާނާއެކު އާންމުކުރީމެވެ.\n1. H4(ޑޮކްޓަރުންނާއި ނަރުހުންނަށް ޚާއްސަ) ކެޓަގަރީ\n2. H5 (ޓީޗަރުންނަށް ޚާއްސަ) ކެޓަގަރީ\n3. H6 (އެކަނިވެރި މައިންނާއި ބަފައިންނަށް ޚާއްސަ) ކެޓަގަރީ\n4. H7 (18 އަހަރާ 40 އަހަރާ ދެމެދުގެ ކައިވެނިކޮށްގެންއުޅޭ ފަރާތްތަކަށް ޚާއްސަ) ކެޓަގަރީ\n5. H8 (މާލޭ ރަށްވެހިންނަށް ޚާއްސަ) ކެޓަގަރީ\n6. H9 (މާލޭ މުނިސިޕަލްޓީގެ ދަފްތަރުގައި ރަޖިސްޓްރީކޮށްފައިވާ ފަރާތްތަކަށް ޚާއްސަ) ކެޓަގަރީ\n7. H10 (ނުކުޅެދުންތެރިކަން ހުންނަ ފަރާތްތަކާ އާއިލާތަކަށް ޚާއްސަ) ކެޓަގަރީ


ފަރަށް އެރި "އަލްމާ" ބޯޓުްން މުދާ ހުސްކުރުމުގެ މަސައްކަތް ފަށައިފި\nމާލެއިން ފުރައިގެން ސ.މީދޫ އަށް ދަތުރުކުރި "އަލްމާ" ބޯޓު ސ.މީދޫ ނެރުބައްތީގެ އިރު ދެކުނު ފަރަށް އެރި "އަލްމާ" ބޯޓައް އެމްއެންޑީއެފް ގެ އެހީތެރިކަމާއެކު ބޯޓުން މުދާހުސް ކުރުރުމާއި ޕަންޕު ބޭނުން ކޮށްގެން ބޯޓު ދިޔަގަނޑު ކޮންޓްރޯލް ކުރުުމުގެ މަސައްކަތްވެސް ދަނީ ކުރަމުންނެވެ.\nރޭ 02:57 ހާއިރު ލިބުމުން އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ސިފައިން ވަނީ ޑައިވަރުންނާއެކު ހަރަކާތްތެރިވާން ފަށާފައެވެ.\nމި ހާދިސާ ހިނގި އިރު ބޯޓުގައި 11 މީހުން ތިއްބެވެ.\nއޭގެ ތެރޭގައި ހިމެނެނީ ފަޅުވެރިންގެ ގޮތުގައި މަސައްކަތްކުރާ5ބިދޭސީންނާއި4ދިވެހިންގެ އިތުރުން ޕަސެންޖަރުންގެ ގޮތުގައި ބޯޓުން ދަތުރުކުރި 1 ބިދޭސީ އަކާއި ދިވެއްސެކެވެ.\nއަލްމާ ބޯޓު ފަރަށް އެރުމާ ގުޅިގެން ބޯޓަށް ލިބިފައިވާ ގެއްލުންތައް ބެލުމަށް އެމްއެންޑީއެފް ކޯސްޓްގާޑު ނޫރައްދީން ލޯންޗުގެ ޑައިވަރުން، ޑައިވިންގއަށް ފައިބައިގެން ބެލި އިރު އަލްމާ ބޯޓުގެ ވާތް ފަރާތުން ގާތްގަނޑަކަށް3ފޫޓު ހާތަން ވަނީ ފަޅައިގެން ގޮސްފަވެއެވެ.\nއަދި ބޯޓު ފަރަށް އަރައި އެއް ފަޅިއަށް އަރި އަޅާލާފައިވާތީ ބޯޓުގައި ހުރި މުދާތައް އެހެން ދޯންޏަކަށް ހުސްކުރުމުގެ މަސައްކަތް އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ސިފައިން ދަނީ ކުރަމުންނެވެ.މި ހާދިސާގައި އެއްވެސް މީހަކަށް ގެއްލުމެއް ލިބިފައި ނުވާއިރު ޕަސެންޖަރުންގެ ގޮތުގައި ބޯޓުން ދަތުރުކުރި2މީހުން ވަނީ އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ލޯންޗެއްގައި ސަލާމަތްތެރިކަމާއެކު މީދޫއަށް ގެންގޮސްފައެވެ.\nއެއް ދުވަހުގެ މުއްދަތަށް ހިންގި "އިމަޖެންސީ ރެންޕޮންސް އެކްސަސައިޒް" ނިންމާލައިފި\nމާލެ އާއި ހުޅުމާލޭގައި ސަލާމަތީ ބާރުތަކުން ތަމްރީނުތަކެއް ކުރިއަށް ގެންގޮސްފި\nގައުމަށް ދިމާވެދާނެ ނުރައްކަލަކަށް ތައްޔާރުވުމަށް މުއައްސަސާތަކުގެ އެންމެ އިސްވެރިން މަޝްވަރާ ކޮށްފި\nނޯވޭގެ އާގު ބޯޓެއްގައި އޮތް ހާލުބޮޑު ބަލި މީހަކަށް އެމްއެންޑީއެފުން އެހީތެރިވެދީފި\n4 މީހުންނާއެކު ދަތުރުކުރަމުން ދިޔަ ދޯންޏެއް ފަރައް އަރައިފި\nރޯދައާ ދިމާކޮށް "ފަޔަރ ޕްރިވެންޝަން ވީކް" ގެ ނަމުގައި ޕްރޮގްރާމެއް ފަށަނީ


BREAKING: Maafushi Jail Gai Gaidheen Madheh Noon - Fuluhun - Vaguthu\nކ. މާފުށި ޖަލުން ދެ ގައިދީއަކު ފިލައިފި ކަމަށް މީޑިއާތަކުން ރިޕޯޓް ކުރި ނަމަވެސް ފުލުހުން އެކަން ދޮގުކޮށްފިއެވެ.\nމާފުށި ޖަލުގައި ކަމެއް ހިނގައިގެން އުޅޭކަން ކަރެކްޝަންސް އިން ވަނީ "ވަގުތު"އަށް ކަށަވަރުކޮށްދެއްވާފައެވެ. އަދި ފުލުހުންވެސް ކަރެކްޝަންސް އާ ގުޅިގެން ހަރާކާތްތެރިވަމުންދާކަން ފުލުހުންވެސް ވަނީ "ވަގުތު"އަށް ކަށަވަރުކޮށްދެއްވާފައެވެ.\nއެހެން ނަމަވެސް ހިނގައިގެން އުޅެނީ ކޮން ކަމެއް ކަން އަދި މި ދެ އިދާރާއިންވެސް ސާފްކޮށް ދެއްްވާފައެއް ނުވެއެވެ.\n"ވަގުތު" އަށް އެނގިފައިވާގޮތުން، ފުލުހުންނާއި ކަރެކްޝަންސް އިން ހަރަކާތްތެރިވަމުން ދަނީ ޖަލުން ދެ ގައިދީއަކު ފިލައިފިކަމަށް ރިޕޯޓް ލިބުމާއި ގުޅިގެންނެވެ.\nޖަލު ފަޅާލައިގެން އުޅޭ ކަމަށް ބައެއް މީޑިއާތަކުން ރިޕޯޓް ކުރި ނަމަވެސް، ޖަލަށް، އަދި ގޮޅިއަކަށްވެސް އެއްވެސް ކަހަލަ ގެއްލުމެއް ލިބިފައި ނުވާކަމަށް މައުލޫމާތު ލިބެއެވެ.\nމައުލޫމާތު ދިން ބައެއް މީހުން ބުނާ ގޮތުގައި ދެގައިދީއަކު ވަނީ ފިލާފައެވެ. ދެ މީހުން ފިލައިގެން ދިޔަ ކަަމަށް ބެލެވެެނީ މޫދާ ވީ ފަޅިން ކަމަށާއި އެ ފަޅިން ފިލައިގެން ދިޔަކަމުގައިވާނަމަ ދެވޭނީ ފާރުމަތިން އަރައިގެން ކަމަށް މާފުށީ ޖަލުގެ މައުލޫމާތު އެނގޭ ފަރާތްތަކުން ބުނެއެވެ.\n"މާފުށި ޖަލުގައި ހިނގައިގެން އުޅޭ ހާދިސާއަކާއި ގުޅިގެން ޕްރިޒަން އޮފިސަރުންނާއި، ފުލުހުން ގުޅިގެން ސާޗް އޮޕަރޭޝަނެއް އެބަ ކުރިއަަށް ގެންދަން" ފުލުހުންގެ މީޑިއާ އޮފިޝަލެއް، ނޫސްވެރިންގެ ވަޓްސްއެޕް ގްރޫޕަށް ފޮނުވި މެސެޖެއްގައި ވިދާޅުވެފައި ވެއެވެ.\nފުލުހުން ވިދާޅުވީ، މާފުށީ ޖަލުގައި ބަންދުގައި ތިބި މީހުންގެ ތެރެއިން އެއްވެސް މީހަކު މިވަގުތު މަދު ނޫން ކަމަށް ކަރެކްޝަންސް އިން ފުލުހުންނަށް މައުލޫމާތު ދީފައިވާ ކަމަށެވެ.\nޖެނުއަރީ 6, 2021 22:41\nޖެނުއަރީ 7, 2021 03:09\nޖަރީމާ، ކޮންމެވެސް ކަންތަށްގަޑެއް ހިންގާލަން އުޅެނީހެން ހީވޭ! އަބަދުވެސް ކަންކަން ކުރަން ރާވަނީ ޖަރީމާގެ އުސޫލުން. އެހެންތާވާނީ ވަކަރުގޭ ކުދިން ކޮޅެއްވިއްޔާދޯ!\nޖެނުއަރީ 7, 2021 08:47\nމާފުށީ ޖަލުން ގައިދީން ފިލުމާއި ގައިދީން މަދެއް ނުވުމާއި އެއީ މުޅިން ދެކަމެކެވެ. ތިޔަ ތަނުން ގައިދީން މަދުވި ދުވަސްވަރެއް މިއިން ޒަމާނެއްގައިވެސް ވޭތުވެގެން ގޮސްފައިވޭ ބާވައެވެ. ދުވަހެއް ދުވަހަކަށް ހައްތާވަނީ ގިނަ ނޫންހެއްޔެވެ؟\nޖެނުއަރީ 7, 2021 09:44\nހެހެ. މަދުވިޔަސް އިނގޭނެތަ؟ ލޮލް.


kuru vaahaka “yaleenaa” (6) | Atoll News\nޝާއިޢުކުރީ: atollnewsadmin ޖޫން 20, 2021, 10:21\n“އާނނ ދަރިފުޅާ.. މަންމަވަކިވެ ދިޔައީމަ ބައްޕައަށް މިހާރު އިހުސާސްވޭ މަންމަ ހުރިއިރު އެކޮށްދިންހާ ކަންކަން..އެކަމުގެ އަގު މިއަދު ވަޒަންކުރިއަސް ވާނެ ފައިދާއެއްނެތް. ތިއިން ކޮންމެ ކުއްޖެއް ފެނުނަސް މަންމަ މަތިން ހަދާންވޭ..މަންމަ ދޫކޮށްފައި ދިޔަމަންމަގެ ނިޝާންތީ…”\nހަމަހިމޭން ކަމުގެ ވަގުތު ކޮޅެއް މުޅި ތަނަށް ވެރިވި ކަހަލަ އެވެ. ޔަލީނާވެސް އެއްޗެކޭ ނުބުނެ މަޑުކޮށްލިއެވެ. “ބައްޕާ، ކިހިނެތް ވެފަތިތިބީ!” ކޮޓަރިން ނިކުތް ޔަސީރާއަޑުގައި ކުޑަހާސްކަމެއް އެކުލެވިފައި ހުއްޓެވެ.\n“ކަމެއް ވެފައެއްނޫން…ދޯ ބައްޕާ” އަވަސް އަވަހަށް ޔަލީނާ ޖަވާބުދިނެވެ. އެކަމަކު ޔަސީރާ ހުރީ އެކަން ގަބޫލުކުރާ ގޮތަކަށް ނޫނެވެ.\n“މަށަށް އެނގޭ ކަމެއް ވެއްޖެ ކަން. އެކަމަކު ނުބުނާކަށް ނުން ތިއުޅެނީ އެންމެ ރަގަޅޭ!”\nސަމާސާ ރާގެއްގައި ޔަސީރާ ދިމާކޮށްލިއެވެ. މަދުފަހަރަކު އެހެން ސަކަގޮތެއް ހުއްޓަސް ޔަސީރާއަކީ ވަރަށް ސީރިއަސް ކުއްޖެކެވެ. މިހާރަކަށް އައިސް އޭނާގެ މުޅި ޠަބީޢަތު ބަލަދުވެފައި ހަމަޖެހިފައި ހުންނަ ކަންފާހަގަ ވެއެވެ. ވިޔަފާރީގެ ތެރެއަށް މަޑުމަޑުން ޔަސީރާ ވަންނަން ފެށުމުން އައި ހެޔޮބަދަލެއްކަމަށް ވެދާނެއެވެ.\n“ބައްޕާ! ޔުޝްއަނެއްކާ މޫޑީ ދުވަހެއް… ނޭނގޭ އޭނަޔާ ވާހަކަ ދައްކާނެ ގޮތެއްވެސް.”\n“ދަރިފުޅާ އެކަމާ އަޅާނުލާ. އެއުޅެނީ ފެޝަންޝޯއަކަށް އަރަން ހުއްދަނުދީގެން. ބައްޕަ އަސްލުނުބުނަން ނޫނެކޭ..އެކަމަކު ދެން ޔުޝްފާ ހީކޮށްގެން އެހުންނަނީ ބައްޕަ ގަބޫލު ނުވީއޭ! އަޅެ ދަރިފުޅު ބުނެބަލަ. ދަރިފުޅުތީ މިގޭ އެންމެ ދޮށީ ކުއްޖަކީ… ކިޔަވާ ނިމި މިހާރު މަޑުމަޑުން އަމިއްލަ ފައި މައްޗައް ތިޔަ ތެދުވެވުނީ. ދަރިފުޅުގެ ކޮއްކޮ ފެޝަންގެ ދުނިޔޭގައި މޮޑެލްކުރަން އެއްބަސްވާނަންތަ”\nޔަސީރާ އަށް ވީގޮތުން އެލިބުނީ މުޅިން އައު ޚަބަރެއްކަންއެނގުނެވެ.\n“ވަޓް…ޔުޝް މޮޑެލްކުރަނީޔޭ! ނޯވޭ!”\nކުއްލިއަކަށް އިންތަނުން ތެދުވެފައި ޔުޝްފާއަށް ގޮވަމުން ދުއްވައިގަތެވެ. ފަހަތުން ޔަލީނާވެސް ދުވެފައި ޔުޝްފާގެ ކޮޓަރިއަށް ދިޔައެވެ.\nހީކުރިގޮތާ ޚިލާފަށް ޔަސީރާވީއުފަލެވެ. ކޮއްކޮއަށް އެފަދަ ބޮޑު ފުރުސަތެއްލިބުނު ކަމަށްޓަކައި ޔަސީރާ ޔުޝްފާއަށް މަރްޚަބާކިޔެވެ. އަދި ޔާނިޔާއަށްވެސް އެޚަބަރުދީފިއެވެ. އަހަރެން ވިސްނާލާފައި އެކުދިން ގާތަށްދިޔައީމެވެ.\n“ދަރިފުޅާ ޔުޝްފާ. ދަރިފުޅު އެހާ ކުރަންބޭނުން ކަމެއްވީމަ ތިކަން ކުރަން ހުއްދަ ދީފާނަން….”\nއަހަރެން އެހެން ރަގަޅަށް ބުނެ ނުނިމިގެން އުޅެނިކޮށް ހުރިހާ ކުދިން އެއްފަހަރާ އުފަލުން އަޑުގަދަކޮށްލައިފިއެވެ. ޔަލީނާވެސް މަޖާގަނޑުގައި ބައިވެރިވެ ފުމެންފެށިއެވެ. ހަތަރުކުދިންގެ މަޖާގަނޑު ނިމެންދެން އަހަރެން ހިނިތުންވެފައި އެތަން ބަލަން އިނީމެވެ. ހުރިހާކުދިން އެކުގައި އުފަލުން އުޅޭ ތަން ފެނުމަކީ ހާދަހިތް ހަމަ ޖެހޭ ކަމެކެވެ.\n“އެކަމަކު…އެކަމަކު އަޑުއަހާ ދަރިފުޅާ.. ޝަރުތެއް އެބައޮތް” ކުޑަކޮށް އަޑުފައްގަނޑު މައިތިރި ވުމުން އަހަރެން ބުނެލީމެވެ.\n” ދަރިފުޅުގެ ކިޔެވުން ކުރިއަށް ގެންދަންޖެހޭނެ. ކިޔަވާކަން ނަތީޖާތަކުން ބައްޕައަށް ފެންނަން އޮންނަންވާނެ. ދެން އޮތް ކަމަކީ ހުތުރު ނަމެއް މިޢާާއިލާއަށާ ދަރިފުޅަށް ލިބޭފަދަ ގޮތަކަށް އުޅެގެން ނުވާނެ. އެނގެންވާނެ އަދިވެސް މުޖްތަމައުގައި ތިކަހަލަ ކަންކަމާމެދު މީހުން ދެކޭގޮތް…ތިމާގެ އަގަކީ އަމިއްލައަށް ހިފެހެއްޓޭނެ އެއްޗެއް. ޢިއްޒަތާ އަބުރަށް ހުތުރު ނަމެއް އަރުވައިގެން ނުވާނެ. ”\nޔަސީރާހުޅުވި ފިހާރައިގެ ކަންކަން ވަރަށް ގާތުން އަހަރެން އައީ ބަލަހައްޓަމުންނެވެ. ހަމަ އެހެންމެ ޔަސީރާވެސް ވަރަށް ގަޔާވެގެން މަސައްކަތުގައި އުޅޭތަން ފެނެއެވެ. ބައެއްފަހަރު ވިޔަފާރި ދަތުރު ތަކުގައި ޔަސީރާއާއި އެކު ޔާނިޔާއާއި ޔުޝްފާ ގެންދެއެވެ. އެކުދިންނާއެކު ޔަލީނާ ނުދަނީ ބޭކާރު ޚަރަދު ކުރާކަށް ނުވާނެޔޭ ކިޔާފައެވެ. އެހެން ނަމަވެސް ފިހާރައިގެ ކަންކަމުގައި މާލޭގައި ހުރެގެން ކޮށްދެވޭނެ އެތައް ކަމެއް ޔަލީނާއައީ ކޮށްދެމުން ނެވެ.\nހުރިހާ ކުދިންވެސް އެކި އެކި ކަންކަމުގައި އަވަދި ނެތި އުޅޭތަން ފެނުމުން އަހަރެންގެ ހިތައް ބަޔާން ކުރަންދަތި ފިނި އިހްސާސެއްލިއްބައިދެއެވެ. ކުދިން،ކުދިންގެ ގުޅުން ބަދަހިވެފައިވެއެވެ. އެހެން ނަމަވެސް ދޭތެރެއަކުން ޔަލީނާއަށް ބަހެއް އެއްލުން އެއީ ޔާނިޔާގެ ކަމެކެވެ. އެއްދުވަހަކު އަހަރެން އައިސް ގެޔަށް ވަތްއިރު ޔަސީރާ، ޔާނިޔާއަށް ނަސޭހަތްދޭ އަޑު އެހީމެވެ. ޔަލީނާއަށް ކުކީ ނުކިޔަން ނަސޭހަތް ދިނެވެ. އަހަރެން ހަމަ ފެނުމާއެކު ޔަސީރާމެން ދައްކަމުން ދިޔަވާހަކަ ހުއްޓާލިއެވެ.\nޔަސީރާއާއި ޔާނިޔާގާތު ވާހަކަ ދައްކަން އަހަރެން މަޑުކޮށްލީމެވެ. ޔާނިޔާގެ ކިޔެވުންދާގޮތް އަހާލާ ޓެސްޓަށް ތައްޔާރު ވަމުންދާގޮތް ބެލީމެވެ. ޔަސީރާގެ ފިހާރައިގެ ކަންކަން ވެސް އަހާއޮޅުން ފިލުވައި ހެދީމެވެ. އަހަރެންގެ ޚިޔާލު ޔަސީރާއަށް އަދިވެސް ވަރަށް މުހިއްމުވާނޭކަން އެނގޭތީއެވެ.\nއަހަރެންގެ އެކުވެރި ޑޭވިޑް އެކޮޅުން ޔަސީރާއަށް އެހީތެރިވެދެއެވެ. ޔަސީރާ އެކަމާ ހުންނަނީ ނިކަން ހިތްހަމަ ޖެހިފައެވެ.


vnews - Yamin maraalumugai Isse ge baiverivumeh oiy kamaa dheytherey aailaain shakku ufahdhaifi\nޔާމީން މަރާލުމުގައި އިއްސެގެ ބައިވެރިވުމެއް އޮތް ކަމާ ދޭތޭރޭ އާއިލާއިން ޝައްކު އުފައްދައިފި\n19 ޖޫން 2017\nޔާމީން ރަޝީދު މަރާލުމުގައި އަމަލީގޮތުން ބައިވެރިވި ކަމަށް ބުނެ ފުލުހުން ފޮޓޯ އާންމުކުރި ތިން މީހުންގެ ތެރެއިން (ކ)ގައި އިސްމާއީލް ރަޝީދު -- ފޮޓޯ: ޕޮލިސް\nޔާމީން ރަޝީދު މަރާލުމުގެ ތުހުމަތުގައި ހައްޔަރުކޮށްފައިވާ މ. ޠާއިފް އިސްމާއީލް ރަޝީދާ ގުޅޭގޮތުން ފުލުހުން ހާމަކޮށްފައިވާ މައުލޫމާތާއި ކަންކުރަމުންދާ ގޮތުން އޭނާއާ މެދު ކުރެވޭ ތުހުމަތުތަކާ ދޭތެރޭ ޝައްކުކުރެވޭ ކަމަށް އިސްމާއިލް ރަޝީދުގެ އާއިލާ އިން ބުނެފި އެވެ.\nއިސްމާއީލް ރަޝީދުގެ އާއިލާ އިން މިހެން ބުނެފައި މިވަނީ ޔާމީން ރަޝީދު މަރާލުމުގައި އަމަލީގޮތުން ބައިވެރިވި ތިން މީހުން ކަމަށް ބުނެ އެމީހުންގެ ފޮޓޯއާއި ވަނަވަރު ފުލުހުން އިއްޔެ ހާމަކުރުމާއި ގުޅިގެން މިއަދު އާއިލާ އިން ނެރެފައިވާ ބަޔާނެއްގަ އެވެ.\nއިސްމާއީލް ރަޝީދުގެ އާއިލާ އިން ނެރެފައިވާ ބަޔާނުގައި ބުނެފައިވަނީ ޔާމީން ރަޝީދަށް ބަޔަކު ދީފައިވާ ހަަމަލާ އަދި އޭނާ ލާއިންސާނީ އަނިޔާވެރި ގޮތަކަށް މަރާލާފައިވާ މަރާލުން އެންމެ ހަރުކަށި އިބާރާތުން ކުށްވެރިކުރާ ކަމަށެވެ. އެ އަމަލު ހިންގުމަށް އެއްވެސް ހައްގެއް އެއްވެސް މީހަކަށް ލިބިގެން ނުވާ ކަން ފާހަގަކޮށް މިބަޔާނުގައި ބުނެފައިވަނީ ލާއިންސާނީ އަނިޔާވެރި އެ ޖަރީމާގެ ދިފާއުގައި ނުވަތަ އެޖަރީމާއެއް ހިންގާފައިވާ އެއްވެސް ފަރާތެއްގެ ދިފާއުގައި ހުށަހެޅޭނެ އެއްވެސް ޝަރުއީ ހަމައެއް، އެއްވެސް ހުއްޖަތެއް އެއްވެސް ސަބަބެއް ނެތް ކަން އިސްމާއީލް ރަޝީދުގެ އާއިލާ އިން ގަބޫލުކުރާ ކަމަށެވެ.\n"ހަަމައެހެންމެ ޔާމީން ރަޝީދަށް ސުވަރުގޭގެ އެންމެ މަތީ ދަރަޖަ ދެއްވުމަށާއި، ޔާމީން ރަޝީދުގެ ހަގީގީ ގާތިލުންނަކީ ކޮބައިކަން ދެނެގަނެވޭނެ ގޮތް މިންވަރު ކުރެއްވުމަށާއި އެފަރާތްތައް އިންސާފުގެ ކުރިމައްޗަށް ހާޒިރުކުރެވި އެފަރާތްތަކަށް މިދުނިޔޭގައިވެސް ހައްގު އަދަބު މިންވަރުކޮށްދެއްވުމަށް މާތްﷲގެ ހަޟްރަތުގައު ދުއާ ދަންނަވަމެެވެ" ބަޔާނުގައިވެ އެވެ.\nފުލުހުން ނެރުނު ބަޔާނުގައި އިސްމާއީލް ރަޝީދަކީ ހަތިޔާރު ބޭނުންކޮށްގެން މާރާމާރީ ހިންގުމުގެ މައްސަލައެއްގެ ރެކޯޑް އޮތް މީހެއް ކަމަށް ބުނެފައިވާތީ އާއިލާގެ ބަޔާނުގައި ބުނެފައިވަނީ އެއީ ކަމުގެ ހަގީގަތާ ހިލާފަށް ފުލުހުން ދައްކާފައިވާ ވާހަކައެއް ކަމަށެވެ. އެގޮތުން އެހާދިސާ ހިނގާފައިވަނީ އިސްމާއީލް ރަޝީދުގެ އުމުރުން 18 އަހަރު ނުފުރެނީސް އޭނާގެ އަންހެން ކޮއްކޮއެއްގެ ދިފާއުގައި ހަރަކާތްތެރިވުމުން ކަމަށް ބަޔާނުގައިވެ އެވެ. އަދި އެ ހަދިސާ ހިނގި ފަހުން އިސްމާއީލް ރަޝީދުގެ އުމުރުން 25 އަހަރު ފުރުމާ ދެމެދު މިހިނގާފައިވާ އަށެއްކަ އަހަރު ދުވަހުގެ ތެރޭގައި އެބާވަތުގެ އެއްވެސް އަމަލެއް އޭނާ ހިންގާފައި ނުވާތީ އެފަދަ މައުލޫމާތެއް ފުލުހުން ހިއްސާކުރީ އިސްމާއީލް ރަޝީދާ މެދު ނުރަނގަޅު ތަަސައްވުރެއް އާންމުންގެ ހިތްތަކުގައި އަށަގެންނެވުމުގެ ބޭނުމުގައި ކަމަށް އާއިލާއިން ދެކޭ ކަމަށްވެސް ބަޔާނުގައިވެ އެވެ.\nމިބަޔާނުގައި ބުނެފައިވަނީ އިސްމާއީލް ރަޝީދަކީ މުޖުތަމައަށް ނުރައްކާތެރި މީހެއް ކަމަށް ކްރިމިނަލް ކޯޓުގައި ފުލުހުން ތަކުރާރުކޮށް ބުނެފައިވީ ނަމަވެސް އެއީ ހަގީގަތެއް ނޫންކަން ދޭހަވާ ގޮތަށް ފުލުހުން އަމަލުކޮށްފައިވާ ކަަމަށެވެ. އެގޮތުން ޔާމީން ރަޝީދު މަރާލި މީހުން ދެނެގަނެވިއްޖެ ކަމަށް ބުނެ ފުލުހުން މިދިޔަ އޭޕްރީލް މަހުގެ 25 ވަނަ ދުވަހު އާންމުކުރި ފޮޓޯ ތަކުގެ ތެރޭގައި އިސްމާއީލް ރަޝީދުގެ ފޮޓޯ ހިމަނާފައި ނުވުމާއި، އިސްމާއީލް ރަޝީދު ހައްޔަރުކުރުމުގެ އަމުރު ނެރުނީ ކްރިމިނަލް ކޯޓުގައި ހާދިސާ ހިނގިތާ 15 ދުވަސް ފަހުން ކަމަށްވާތީ އެކަން ފާހަގަކޮށްފައިވެ އެވެ. އަދި އޭނާ ހައްޔަރުކުރީ ވެސް އަމުރު ނެރުނުތާ 27 ގަޑިއިރު ފަހުން ކަމަށް ބަޔާނުގައިވެ އެވެ. އިސްމާއީލް ރަޝީދު ބަންދުކޮށްގެން ގެންގުޅުމުގެ ބަދަލުގައި ތަހުގީގު ޓީމާއި އެކު އެއް ކޮޓަރިއެއްގައި އޭނާ ބައެއް ދުވަސްތަކުގައި ނިންދަވާ ގެންގުޅެފައިވާތީ އެކަމުން ސާބިތުވަނީ އިސްމާއީލް ރަޝީދަކީ ނުރައްކާތެރި މީހެއް ނޫން ކަން ހުދު ފުލުހުން ވެސް ގަބޫލުކުރުން ކަމަށްވެސް ބަޔާނުގައިވެ އެވެ.\nމިބަޔާނުގައި ވަނީ އިސްމާއީލް ރަޝީދު ހައްޔަރުކުރުމަށްފަހު ފުލުހުންގެ ތަހުގީގު ޓީމުން އާއިލާއާ ތަކުރާރުކޮށް ބައްދަލުކޮށް އެކިއެކި ހުށަހެޅުންތައް އާއިލާއަށް ހުށަހަޅާފައިވާ ކަަމަށްވެސް ތުހުމަތުކޮށްފަ އެވެ. އެގޮތުން އާއިލާގެ ފަރާތުން އިސްމާއީލް ރަޝީދަށް އައްޔަންކޮށްފައިވާ ގާނޫނީ ވަކީލު ބަދަލުކޮށް ފުލުހުން ހަމަޖައްސައިދޭ ވަކީލެއް އައްޔަންކުރުމަށާއި ފުލުހުން ހަމަޖައްސައިދޭ ވަކީލުގެ ހާޒިރުގައި އިސްމާއީލް ރަޝީދު ބަޔާނެއް ދިނުމަށް ހުށަހެޅި ކަމަށް ބަޔާނުގައިވެ އެވެ. ފުލުހުން ބޭނުންވާ ގޮތަށް ކަންކަން ކުރުމުން އިސްމާއީލް ރަޝީދުގެ މައްޗަށް އެއްވެސް ދައުވާއެއް ނުކޮށް އޭނާ މިނިވަންކުރާނެ ކަމަށް ފުލުހުން ބުނި ކަމަށްވެސް ބަޔާނުގައި ފާހަަގަކޮށްފައިވެ އެވެ. އަދި އިސްމާއީލް ރަޝީދުގެ މަންމައާއި ބައްޕަ، ޔާމީން ރަޝީދުގެ މަރުގެ ތަހުގީގު ހިންގާ އެންމެ އިސް ފަރާތް ކަމުގައިވާ ޑެޕިއުޓީ ކޮމިޝަނާ އޮފް ޕޮލިސްއާ ބައްދަލުކުރުމަށާއި އޭނާ ދައުލަތުގެ ހެއްކަކަށް ވުމަށް ފުލުހުން އަމިއްލައަށް ހުށަހެޅި ކަމަށްވެސް ބަޔާނުގައިވެ އެވެ.\nމިބަޔާނުގައި ވަނީ ފުލުހުން އިސްމާއީލް ރަޝީދާ ދެކޮޅަށް އަނިޔާވެރި އަމަލުތަކެއް ހިންގާފައިވާ ކަމަށްވެސް ތުހުމަތުކޮށްފަ އެވެ. އެގޮތުން ގާނޫނު ހުއްދަ ނުކުރާ ތަނެއްގައި ބަންދުކޮށްފައި ބެހެއްޓުމާއި، ވިދިވިދިގެން ދެ ދުވަސް ވަންދެން ހުސް ފާރަކަށް ކުރިމަތިލައިގެން ގޮނޑިއެއްގައި ބޭންދުމާއި، ކ. ކާށިދޫގައި އިސްމާއީލް ރަޝީދު ބަހައްޓާފައިވާ ގޮޅީގައި ވައި ދައުރު ނުވެ އަދި ގޮޅިއަށް ނަޖިސް ވަސް ވަންނަ ގޮތަށް ހުރުމުން އޭނާއަށް ނޭވާ ހާސްވާ ގޮތްވެ އެހީއަށް އެދި ގޮވާ ހެދުމުން އެވަގުތު އަޅާނުލާ ފަހުން އައިސް މަލާމަތް ކުރި ކަމަށް ބުނެފައިވެ އެވެ. ކާށިދޫގައި އިސްމާއީލް ރަޝީދަށް ދީފައިވާ ބޯފެނަށް އެއްޗެއް އަޅާފައި ހުރި ކަމާއި، އޭގެ ސަބަބުން ބޮލަށް ގޮތްގޮތްވާ ކަމަށް ބުނުމާއި، ކާށިދޫގައި އޭނާއަށް ރަނގަޅަށް ނިދުމުގެ ފުރުސަތު ނުދީ ދަންވަރު އިރުއިރުކޮޅާ ގޮވާ މައްސަލައާ ގުޅޭގޮތުން ވާހަކަދައްކާފައިވުމާއި، އެކަމުގެ ސަބަބުން އިސްމާއީލް ރަޝީދުގެ ހަނދާނާއި ވިސްނުމުށް އުނިކަން އެ ދުވަސްވަރު އައިސްފައިވާކަން އާއިލާއަށް ފާހަގަކުރެވުނު ކަމަށްވެސް ބަޔާނުގައިވެ އެވެ.\nއިސްމާއީލް ރަޝީދުގެ ތަހުގީގުގެ އެންމެހާ ކަމެއް ގާނޫނީ ހަމަތަކުގެ މަތިން ކުރިއަށް ގެންދިއުމަށާއި އޭނާއާ މެދު ގާނޫނީ ހަމަތަކުގެ މަތިން އަމަލުކުރުމަށާއި އަދި އޭނާ ހަގީގަތުގައިވެސް ކުށެއް ކޮށްފައިވާނަަ އޭނާއާ މެދު ގާނޫނުގައިވާ ގޮތުގެ މަތިން ފިޔަވަޅު އެޅުމަށް އާއިލާގެ ފަރާތުން ތަކުރާރުކޮށް ފުލުހުންނާއި ޕީޖީ އޮފީހާއި ކަމާ ގުޅޭ މުއައްސަސާތަކުގައި އަގަބަހުންނާއި ލިޔުމުން ދަންނަވާފައިވާނެ ކަމަށްވެސް މިބަޔާނުގައި ބުނެފައިވެ އެވެ.\nމިބަޔާނުގައި ބުނެފައިވަނީ އިސްމާއީލް ރަޝީދު ހައްޔަރުކުރުމަށްފަހު ގާނޫނީ ވަކީލަކާ ބައްދަލުވެފައިވާ އެންމެ ފުރަތަމަ ވަގުތު ޔާމީން ރަޝީދު މަރާލުމުގައި އެއްވެސް ގޮތަކަށް ބައިވެރިވެފައި ނުވާނެ ކަމަށް ތަހުގީގުކުރާ ފަރާތުގެ ހާޒިރުގައި އޭނާ ބުނެފައިވާ ކަމަށެެވެ. އެހެންކަމުން ފުލުހުންގެ ހުށަހެޅުންތަކުން އާއިލާއަށް ދޭހަވާ މާނައަކީ ފުލުހުން ބޭނުންވާ ވަކީލެއްގެ ހާޒިރުގައި ފުލުހުން ބޭނުންވާ ގޮތަށް ފުލުހުން ބުނާ ބަޔަކާއި ދެކޮޅަށް ބަޔާނެއް އިސްމާއީލް ރަޝީދު ދިނުމަށް ފަހު އެބައެއްގެ މައްޗަށް ހެކިބަސް އަދާކުރުމަށްޓަކައި ޝަރީއަތަށް ދައުލަތުގެ ހެއްކެއްގެ ގޮތުގައި ހާޒިރުވުމަށް އެއްބަސްވުން ކަމަށްވެސް ބަޔާނުގައިވެ އެވެ.\n"މިގޮތަށް އަމަލުކުރުމުން އިސްމާއީލް ރަޝީދު މިނިވަންކޮށް 'ހަމަ ތިޔަ އާއިލާއާ ހަމައަށް، ގެނައި ގޮތަށް އޭނާ ހަވާލުކުރާނެ' ކަމަށް އަޅުގަނޑުމެން ގާތުގައި ފުލުހުން ވިދާޅުވެފައިވީ ނަމަވެސް، އިސްމާއީލް ރަޝީދު މިނިވަންވުމުގެ އަގެއްގެ ގޮތުގައި މާތްﷲ ގަންދީ ހުވާކޮށްފައި ޝަރީއަތުގައި ދޮގު ހެކި ދިނުމަކީ އަޅުގަނޑުމެންނަށް، އަދި ހުދު އިސްމާއީލް ރަޝީދަށްވެސް، ބަލައިގަނެވޭ ކަމެއް ނޫނެވެ. އެހެންކަމުން މާތްﷲ ގަންދީ ހުވާކޮށްފައި މީހެއްގެ މައްޗަށް ޝަރީއަތުގައި ދޮގު ހެކި ދިނުމަށް އިސްމާއީލް ރަޝީދު އެއްބަސްނުވުމުގެ ނަތީޖާއަކީ އޭނާގެ މިނިވަންކަން ނުހައްގުން ނަގާލައި ބަންދުގައި އޭނާ އިތުރަށް ބެހެއްޓުން ކަމުގައިވީ ނަަމަވެސް އެއީ ހިތްވަރާއި ކެތްތެރިކަމާއެކު އިސްމާއީލް ރަޝީދު ވެސް އަދި އަޅުގަނޑުމެން ވެސް ކުރިމަތިލާނެ ނަތީޖާއެކެވެ،" ބަޔާނުގައިވެ އެވެ.\nމިބަޔާނުގައި އިތުރަށް ބުނެފައިވަނީ އިސްމާއީލް ރަޝީދުގެ އާއިލާއިން ދެކޭ ގޮތަކީ މިމައްސަލަ ތަހުގީގުކުރުމުގައި އޭނާއާ މެދު ފުލުހުން އަމަލުކުރާ ގޮތުންނާއި ފުލުހުންގެ އަމަލުތައް ގެންގުޅޭ ގޮތުން ނުކުންނާނެ ހަމައެކަނި ނަތީޖާއަކީ ޔާމީން ރަޝީދުގެ ހަގީގީ ގާތިލުން ސަލާމަތްވެ ރައްކާތެރިކަމާއި ސިއްރިޔާތުގައި ދެމިތިބުން ކަމަށެވެ. ވީމާ އިސްމާއީލް ރަޝީދުގެ ތަހުގީގުގެ އެންމެހާ ކަމެއް ގާނޫނީ ހަމަތަކުގެ މަތިން ކުރިއަށް ގެންދިއުމަށާއި އޭނާއާ މެދު ގާނޫނީ ހަމަތަކުގެ މަތިން އަމަލުކުރުމަށް އާއިލާގެ ފަރާތުން މިބަޔާނުގައި ފުލުހުންނަށް އިލްތިމާސްކޮށްފައިވެ އެވެ.\nއިސްމާއީލް ރަޝީދުގެ އާއިލާގެ ބަޔާނާ ގުޅޭގޮތުން ފުލުހުން ދެކޭ ގޮތަކީ ކޮބައިތޯ ދެންނެވުމުން ފުލުހުންގެ ތަރުޖަމާން އަހްމަދު ޝިފާން ވަނީ މުޅި ބަޔާން ފުލުހުން ދޮގުކުރާ ކަމަށެވެ. އަދި ވިދާޅުވީ ތަހުގީގަށް ހުރަސް އެޅޭ ގޮތަށް ހަގީގަތާ ހިލާފު ވާހަކަ ނުދެއްކުމަށާއި އެގޮތަށް އަމަލުކުރާ ފަރާތްތަކާ ދެކޮޅަށް ގާނޫނީ ފިޔަވަޅު އަޅާނެ ކަމަށެވެ.\nޔާމީން ރަޝީދުގެ މަރުގެ މައްސަލާގައި ހަތް މީހަކު ފުލުހުން ހައްޔަރުކޮށްފައިވާއިރު އޭގެ ތެރެއިން ފޮޓާއި ވަނަވަރު ހާމަކޮށްފައިވަނީ އިސްމާއީލް ރަޝީދުގެ އިތުރުން ހ. އަންނަރުމާގޭ އުމުރުން 21 އަހަރުގެ އިސްމާއީލް ހައިޝަމް ރަޝީދާއި މ. އިރާސްމިކުގޭ އުމުރުން 22 އަހަރުގެ އަހުމަދު ޒިހާން އިސްމާއީލް އެވެ.\nތޫނު އެއްޗަކުން ޔާމީން ރަޝީދުގެ ހަށިގަނޑު އެތައް ތަނަކަށް ހަމަލާދީ އެއްލާލާފައި އޮއްވާ ފެނުނީ މިދިޔަ އޭޕްރީލް މަހުގެ 23 ވަނަ ދުވަހުގެ ރޭ މެންދަމުގެ ވަގުތެއްގައި އޭނާ ދިރިއުޅެމުން ދިޔަ މ. ސްޕެޓިއުލާ ގޭގެ ސިޑިގޮޅި ކައިރިންނެވެ. ޔާމީން މަރުވީ ފަރުވާ ދިނުމަށް އައިޖީއެމްއެޗްއަށް ގެންދިޔަ ފަހުންނެވެ.\nޗައިނާގެ އެންގުމަށް ބޮޑެތި ބައެއް އެއަރލައިންތަކުން އަމަލެއް ނުކުރި\nސިފައިންވެސް ދެވަނަ ބުރަށް\nފޮޓޯއިން ޚަބަރު: ފަލަސްތީނު މީހުން އަގްސާ މިސްކިތް ސަރަހައްދުގައި\nސަރުކާރުން އުޅެނީ އިދިކޮޅު މީހުންގެ ސިޔާސީ ހަޔާތް ނެތިކޮށްލަން: އަމީތު\nރައީސް ޔާމީން ވަނީ އަނިޔާވެރިކަމުގައި ހައްދުން ނެއްޓިފައި: އަލީ ހުސައިން\nރައީސް ޔާމީން ރިޔާސީ ޓިކެޓު ހޯއްދެވި ގޮތާ މެދު ޑރ.ޖަމީލު ފާޑުވިދާޅުވެއްޖެ\nއަލީ ވަހީދު އިނގިރޭސި ފުޓްބޯޅަ އެސޯސިއޭޝަންގެ ލެވެލް2ކޯޗިންގ ލައިސަންސްއާއިއެކު ތާރީޚުގެ ތެރެއަށް!\nއަނިޔާވެރިކަން އަބަދަކު ދެމިއެއް ނޯންނާނެ: މަހުލޫފް\nބޭރުގެ ދަރަނިތައް ބޮޑުވެ ސްރީލަންކާ ބަނގުރޫޓުވުމާ ދިމާއަށް